
Il-Minuti tas-Seduta Nru 195, li saret fis-16 ta’ Jannar 2024, ġew ikkonfermati.

ID-DEPUTY SPEAKER (Onor. David Agius):  Ninforma lill-Kamra li wara li s-Sedja ħadet in konsiderazzjoni t-talba tal-Onor. Stephen Spiteri sabiex jiġi reġistat bħala skużat fil-Minuti tas-Seduta Nru 194 tal-15 ta’ Jannar 2024, is-Sedja laqgħet din it-talba u qed tordna li ssir il-korrezzjoni relattiva fil-Minuti ta’ dik is-Seduta.

MISTOQSIJIET – TWEĠIBIET ORALI

MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI - KUNTRATTI TA’ FIDUĊJA

12079. L-ONOR. IVAN BARTOLO  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jikkonferma l-entitajiet li jaqgħu taħtu? Jista’ jgħid min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan l-irwol, minn meta laħaq Ministru?  

ONOR. CHRIS BONETT (Ministru għat-Trasport, Infrastruttura u Xogħlijiet Pubbliċi): Ninforma lill-Onor. Interpellant li l-lista aġġornata tal-entitajiet se tkun ippubblikata fil-jiem li ġejjin. Fir-rigward tal-kuntratti ta’ fiduċja, minn meta ġejt maħtur Ministru sal-lum ma ġie ffirmat l-ebda kuntratt.

ID-DEPUTY SPEAKER: L-Onor. Katya De Giovanni, mistoqsija supplimentari.

ONOR. KATYA DE GIOVANNI:  Peress li kien tħabbar li minn Marzu li ġej se jiġi projbit il-kiri tal-e-scooters, jista’ l-Ministru jgħid jekk kienx hemm xi żviluppi f’dan ir-rigward u xi pjanijiet se jkun hemm ’il quddiem f’dan is-settur?

ID-DEPUTY SPEAKER: Il-Ministru Chris Bonett.

ONOR. CHRIS BONETT:  Sur President, ħalli nibda mill-premessa ta’ x’kien l-iskop wara l-e-scooters. L-iskop kien li nagħtu lill-pajjiż metodu alternattiv ta’ trasport li ma jħammiġx u li jnaqqas il-konġestjoni tat-traffiku u l-użu tal-karozzi. Li ġara kien li l-iskop ma ntlaħaqx għax minn dak li rajna, dawn minflok ma ħadu post il-karozzi, kienu qegħdin jieħdu post il-mixi. Dik kienet l-ewwel problema, għax aħna rridu li n-nies jimxu aktar u mhux jużaw tip ta’ vettura oħra. Apparti minn hekk, kien hemm numru ta’ problemi relatati ma’ min juża dawn l-e-scooters minħabba nuqqas ta’ rispett, fosthom ta’ utenti li kienu qegħdin isuqu fuq il-bankini, li kienu qegħdin isuqu b’veloċità eċċessiva u li kienu qegħdin ikunu aktar ta’ periklu għall-popolazzjoni tagħna. 

Kellna wkoll kwestjonijiet mal-operaturi li, fl-opinjoni tagħna, ma ppreparawx ruħhom sew u ma pprovdewx l-infrastruttura neċessarja biex dan is-servizz jingħata kif suppost.  Kellna wkoll problema fastidjuża oħra li kull darba li kien isir infurzar fuq l-e-scooters, dawn kienu qegħdin joġġezzjonaw għalih. Barra minn hekk, l-e-scooters kienu qegħdin joħolqu inkonvenjent kbir minħabba li kien hemm nies li kienu qegħdin iweġġgħu meta dawn kienu jibqgħu deħlin fihom. Niggarantilkom jien li daqqa ta’ e-scooter ma tiħux pjaċir biha. Kien hemm ukoll l-inkonvenjent minħabba li l-utenti kienu qegħdin jitilqu l-e-scooters fejn ġie, ġie, fuq il-bankini u quddiem il-bibien tad-djar. Din rajnieha minn min jikri e-scooters u mhux f’min hu sid ta’ e-scooter, għax min għandu e-scooter tiegħu jibża’ għalih u jsuqu b’mod diliġenti. U aħna f’dik it-triq irridu mmorru. 

L-ewwel nett, nixtieq nikkonferma li kienet ittieħdet id-deċiżjoni li l-permess tar-rental e-scooters jiġi mwaqqaf mill-1 ta’ Marzu 2024 u se tibqa’ hemmhekk, għax pajjiżna m’għandux post għar-rental ta’ e-scooters.  Irrid ngħid li fil-jiem u l-ġimgħat li ġejjin se nkunu qegħdin inħabbru inċentivi għal min jixtri e-scooter, għax nixtiequ li dan il-metodu alternattiv ta’ trasport jibqa’ jintuża.

ID-DEPUTY SPEAKER: Grazzi. L-Onor. Amanda Spiteri Grech, mistoqsija supplimentari.

ONOR. AMANDA SPITERI GRECH:  Kif smajna, il-ferries fil-portijiet tagħna li jwassluna min-naħa ta’ Bormla lejn il-Belt u viċeversa u min-naħa tax-Xatt tal-Belt għal Tas-Sliema huma importanti ħafna. Ilkoll nafu x’benefiċċji għandhom għall-pajjiż għax qed inaqqsu l-konġestjoni tat-traffiku u fl-istess ħin qegħdin nagħtu nifs aħjar għax ikun hemm inqas tniġġis fit-toroq tagħna. Jista’ l-Ministru jispjegalna kif in-nies jistgħu jibbenefikaw minn dan il-mezz ta’ trasport? Jista’ jagħti ċ-ċifri ta’ kemm użawh nies f’din l-aħħar sena biex ikollna viżibilità aħjar u  jekk hemmx il-ħsieb li wieħed iqabbel l-użu li sar is-sena li għaddiet ma’ kemm se jużawha issa li ġejja mingħajr ħlas biex eventwalment wieħed ikun jara d-differenza?

ID-DEPUTY SPEAKER:  Il-Ministru.

ONOR. CHRIS BONETT: Sur President, kif ħabbar il-Prim Ministru, minn nhar it-Tnejn li għadda s-servizz għall-qsim bil-ferry bejn il-Kottonera u l-Belt u bejn Tas-Sliema u l-Belt għal kull min għandu Tallinja Card issa huwa b’xejn.  (Onor. Membri: Hear, hear)  Dan għax nemmnu li rridu nnaqqsu t-traffiku mhux biss billi nippromwovu sistemi ta’ trasport alternattiv iżda wkoll biex ninċentivaw lill-poplu jmur għal dawn is-sistemi alternattivi ta’ trasport.   

Ovvjament, bħala l-Ministru responsabbli ridt nesperjenza din il-ħaġa jien stess u nhar it-Tnejn li għadda ħadt pjaċir meta mort nipprova dan is-servizz. Nammetti li jien wieħed minn dawk il-ħafna li ma tantx użajt dawn is-servizzi fil-passat, imma issa se nkun qiegħed nużahom proprju minħabba l-fatt li apparti li huma b’xejn, huma wkoll esperjenza sabiħa. Nissuġġerih lil kulħadd, u speċjalment filgħodu għandek dawk l-għaxar minuti jew kwarta fil-paċi taqsam il-portijiet tagħna. Fl-opinjoni tiegħi m’hemmx veduta isbaħ mill-portijiet naturali li għandu pajjiżna. Allura nħeġġeġ lil kulħadd juża dan il-mezz ta’ trasport.  

Rigward iċ-ċifri, nista’ ninforma lill-Kamra li s-sena l-oħra kellna aktar minn miljun persuna li użaw dan it-traġitt. Fil-fatt, mill-informazzjoni miġbura li għandi jidher li t-traġitt bejn Tas-Sliema u l-Belt u lura, is-sena l-oħra għamluh aktar minn 750,000 persuna, filwaqt li t-traġitt bejn il-Kottonera u l-Belt sar minn nofs miljun persuna.  Dan ifisser li kellna aktar minn miljun vjaġġ inqas bil-karozza f’Malta.   (Onor. Membri: Hear, hear)  Dan huwa fejn nixtiequ mmorru. Is-servizz għamilnieh b’xejn proprju għax irridu li dak in-numru jkompli jiżdied. 

Nixtieq li fiż-żmien ġej niġi hawnhekk u ninformakom li dak l-ammont kiber b’mod konsiderevoli. L-istess effett rajnieh fl-użu tal-karozzi tal-linja.  Bejn is-sena l-oħra u s-sena ta’ qabel l-użu tal-karozza tal-linja żdied b’mod konsiderevoli, però li nagħmlu s-servizz b’xejn mhuwiex biżżejjed. Irridu nżommu l-polz u nibqgħu nitkellmu mal-operaturi. Irrid insellem lill-operaturi u l-kumpanija li tmexxi t-trasport pubbliku f’Malta talli sibna l-kollaborazzjoni tagħhom meta ġejna biex nimplimentaw din il-miżura, u rridu nibqgħu nħarsu ’l quddiem flimkien billi naraw li biex ikollna n-nies, is-servizz irid jibqa’ effiċjenti.  

Biex ikollna n-nies, is-servizz irid jibqa’ tal-ogħla kwalità, kif sibtu jien nhar it-Tnejn li għadda. U hawnhekk se nagħmel appell lill-pubbliku li qed isegwina. Kull min jafni jaf li jien inħobb nitkellem ħafna man-nies u nieħu s-suġġerimenti tagħhom fuq kif nistgħu ntejbu s-servizzi li qegħdin noffru. Għaldaqstant nistieden lil kulħadd biex javviċinana u jagħtina s-suġġerimenti tiegħu għax l-idea ta’ dan il-Gvern hija mhux biss li noħolqu sistemi ta’ trasport alternattiv għall-ambjent tagħna, iżda li noffru servizz ta’ kwalità għolja, għax irridu li r-residenti u ċ-ċittadini tagħna jkomplu jużaw dawn is-servizzi li qed noffrulhom, li issa bis-saħħa ta’ dan il-Gvern huma mingħajr ħlas.  (Onor. Membri: Hear, hear)

ID-DEPUTY SPEAKER: Grazzi. L-Onor. Graziella Attard Previ, mistoqsija supplimentari.

ONOR. GRAZIELLA ATTARD PREVI:  Sur President, ladarba qegħdin nitkellmu fuq il-ferries, nixtieq nirreferi lill-Ministru għas-Sliema Ferry Terminal. Nafu li x-xogħlijiet fuq dan it-terminal ilhom li bdew mill-2019 u ilna nistennew minn sena għall-oħra biex dan it-terminal jiġi inawgurat u jibda jopera. Jista’ l-Ministru jagħtina data ta’ meta dan se jseħħ?  

Nixtieq nirreferi wkoll lill-Ministru għas-saga ta’ Triq Manuel De Vilhena fil-Gżira li wara sentejn sħaħ ta’ xogħlijiet fuq dan il-proġett ta’ tisbiħ li ġie inawgurat ftit tal-ġimgħat ilu, wara l-ewwel xita diġà qegħdin naraw li l-pavimentar beda jinqala’.  Jista’ l-Ministru jgħid x’tip ta’ azzjoni se tittieħed f’dan il-każ?  

ID-DEPUTY SPEAKER:  Il-Ministru.

ONOR. CHRIS BONETT: Sur President, ovvjament bħalissa għaddej minn perjodu fejn flimkien mal-entitajiet li jaqgħu taħt ir-responsabbiltà tiegħi, qegħdin naraw x’inhuma x-xogħlijiet pendenti u x’inhuma x-xogħlijiet li hemm ippjanati u se nkunu qegħdin niddiskutu u nieħdu d-deċiżjonijiet fl-aħjar interess taċ-ċittadini tagħna.   

Fir-rigward taż-żewġ każijiet partikolari li semmiet l-Onor. Attard Previ, inwegħedha li meta jkolli aktar informazzjoni niġi hawn u naqsamha mal-kumplament tal-Kamra.

ID-DEPUTY SPEAKER:  Grazzi. L-Onor. Davina Sammut Hili, mistoqsija supplimentari.

ONOR. DAVINA SAMMUT HILI:   B’referenza għall-mistoqsija li għamlet l-Onor. Amanda Spiteri Grech, jista’ l-Ministru jgħid kemm huwa stmat li ċ-ċittadin qiegħed jiffranka bl-introduzzjoni  tal-użu tal-ferry u tal-lift b’xejn u kif din se tkun qed taffettwa l-ħajja personali taċ-ċittadini Maltin u Għawdxin b’mod ekonomiku?

ID-DEPUTY SPEAKER:  Il-Ministru.

ONOR. CHRIS BONETT: Nirringrazzja lill-Onor. Interpellant tal-mistoqsija dwar din il-miżura li ħadna li tolqot mhux biss l-aspett ambjentali  iżda wkoll l-aspett soċjali. Fil-fatt, għamilnieha ċara li din mhijiex miżura strettament ambjentali, iżda fuq kollox hija miżura soċjali. Il-verità hi li l-poplu tagħna b’din il-miżura se jiffranka l-flus, bħalma għamilna fil-kwestjoni ta’ tal-linja. Nista’ nikkonferma li l-poplu tagħna b’din id-deċiżjoni, għal darba oħra, taħt dan il-Gvern se jmur tajjeb ħafna. Fil-fatt, kieku kellna nagħmlu kalkolu ta’ kemm kien jiswa traġitt fuq dawn il-ferries insibu li sa nhar il-Ħadd li għadda kien jiswa €2 u €1 jekk tuża l-lift jiġifieri b’kollox kien jiġi €3. 

Dan ifisser li bid-deċiżjoni li ttieħdet mill-Gvern li daħlet fis-seħħ it-Tnejn li għadda, persuna li tuża dan is-servizz b’mod regolari, f’sena dan il-Gvern se jkun qed iħallilha f’butha €780 oħra. (Onor. Membri: Hear, hear)  €780 oħra fil-but tan-nies li minn mindu tela’ l-Gvern Laburista fl-2013, rajna kważi 11-il sena ta’ inċentivi wieħed wara l-ieħor, immirati biex il-familji tagħna jgħixu tajjeb, biex il-familji tagħna jkollhom l-ispending power li hemm bżonn, biex l-ekonomija tagħna tibqa’ għaddejja, ħalli meta naslu għal Baġit ieħor inkomplu nqassmu l-ġid lill-poplu Malti u Għawdxi kollu.

ID-DEPUTY SPEAKER: Grazzi. L-Onor. Robert Cutajar, mistoqsija supplimentari.

ONOR. ROBERT CUTAJAR:  Sur President, filwaqt li, bla dubju, l-inizjattiva tal-ferry b’xejn bejn il-Kottonera, Tas-Sliema u l-Belt hija tajba, u kif semma l-Ministru fl-aħħar snin għamlu użu minnha ’l fuq minn miljun persuna, xorta naqblu li minkejja dan kollu, il-problema tat-traffiku f’pajjiżna ma naqsitx imma żdiedet u kompliet tkun ta’ pjaga għall-poplu Malti u Għawdxi, inkluż għall-ħaddiema.   

Biex niġi għad-domanda, filwaqt li nawgura lill-Ministru għar-responsabbiltà ġdida tiegħu, saret proposta mill-Oppożizzjoni biex is-servizz tal-fast ferry jibda jingħata wkoll min-naħa ta’ fuq ta’ Malta għax, kif nafu, it-traffiku qiegħed f’kull parti ta’ pajjiżna.  Jista’ l-Ministru jgħid jekk il-Gvern hux se jkun qiegħed jikkonsidra l-proposta li ressqet l-Oppożizzjoni biex ikollna l-possibbiltà li dan is-servizz jibda jingħata wkoll miż-żona tal-Mellieħa, San Pawl il-Baħar u Buġibba ħalli nkomplu ntaffu l-problema tat-traffiku f’pajjiżna, mingħajr ma nonqsu milli naraw x’soluzzjonijiet oħra jista’ jkun hemm biex innaqqsu l-problema tat-traffiku fit-toroq?

ID-DEPUTY SPEAKER:   Il-Ministru.

ONOR. CHRIS BONETT:  Sur President, aħna mhux il-ferries biss qed nużaw biex innaqqsu l-konġestjoni tat-traffiku f’pajjiżna, imma se nipprovaw nużaw kull metodu possibbli li hemm għad-dispożizzjoni tagħna. Irridu nagħmluha b’mod intelliġenti biex nipprovaw li l-inkonvenjent ikun mill-inqas possibbli għal kulħadd, però bħala Ministru ġdid responsabbli minn dan is-settur, xtaqt nagħmel appell lil min qiegħed isegwina. Is-sitwazzjoni tat-traffiku f’pajjiżna mhijiex xi ħaġa li ġrat illum, imma ilha takkumula għal numru ta’ snin u naħseb l-agħar ħaġa li nistgħu nagħmlu dwarha hija li nkomplu nagħmluha ballun politiku.  

Jien ċittadin u allura jien ukoll ikolli l-ġranet tiegħi fejn nesperjenza t-traffiku bħalma nemmen li jkollha kull persuna li hawn f’din il-Kamra u anke hemm barra. Jien naħseb li biex insibu soluzzjoni jew biex intaffu xi ftit din il-problema, jeħtieġ li jkun hemm l-isforzi ta’ kulħadd, mingħajr ma nipprovaw niskorjaw punti politiċi rħas fil-konfront ta’ xulxin.   

Is-servizz tal-ferries kien l-ewwel pass. Kif tafu, għax ġejtu informati mill-predeċessur tiegħi, hemm xogħol għaddej fuq diversi ferry landings, fosthom f’Buġibba. L-Onor. Interpellant l-ewwel semmiet ta’ Tas-Sliema, ta’ Bormla u ta’ Birżebbuġa. L-idea hi li ’l qudddiem nesploraw x’possibbiltajiet hemm kif dawn is-servizzi jingħaqdu aktar u jkun aktar interlinking bejniethom. 

Aħna għandna l-vantaġġ li għandna baħar il-ġmiel tiegħu u li nistgħu nużaw sistemi ta’ trasport fuq il-baħar. Huwa pjaċir li nużaw dawn l-opri tal-baħar biex nivvjaġġaw. Ovvjament, dawn l-affarijiet iridu jsiru b’daqsxejn studju u b’daqsxejn għaqal u m’għandix dubju li s-soluzzjonijiet se jkunu favur l-ambjent. Aħna qed naraw li nnaqqsu mill-emissjonijiet tal-karbonju biex ikollna sistema ta’ trasport u sistema tat-traffiku aħjar, fuq kollox biex ikollna ambjent aħjar għal kulħadd.
ID-DEPUTY SPEAKER: L-Onor. Randolph De Battista, mistoqsija supplimentari.

ONOR. RANDOLPH DE BATTISTA: Qabelxejn irrid nifraħ lill-Ministru tal-ħatra tiegħu għax dan huwa l-ewwel ċans li kelli. Naf li meta tagħtih biċċa xogħol jidħol għaliha bir-ras għax ħdimt miegħu meta kelli ħafna aktar xagħar u hu kellu ħafna inqas żmien. Jista’  l-Ministru jgħid jekk kienx hemm żviluppi dwar l-attakk li kien hemm fuq bastiment Malti fil-Jemen fil-jiem li għaddew, li ħadu r-responsabbiltà tiegħu l-Houthis, u xi żviluppi kien hemm minn wara dan l-attakk?

ID-DEPUTY SPEAKER:  Il-Ministru.

ONOR. CHRIS BONETT: Nirringrazzja lil kull min tani l-awguri f’din il-Kamra. Hija biċċa xogħol li jekk ma tidħolx għaliha bir-ras se jkollok il-problemi, imma hija sfida sabiħa li qed nistenna bil-ħerqa li nkun qiegħed nagħmel fiż-żmien li ġej.   

Rigward il-bastiment Zografia ma tantx għandi aktar xi nżid ma’ dak li qal ilbieraħ il-Ministru għall-Affarijiet Barranin u Ewropej u l-Kummerċ.  L-informazzjoni li għandna hija li s-sitwazzjoni kkalmat. Kif għedna, dan huwa vapur tal-merkanzija li għandu sidien Griegi u jtajjar il-bandiera Maltija, li lbieraħ waqt li kien qed jagħmel it-traġitt bejn il-Vjetnam u Iżrael u kien għaddej ftit ’il barra mill-kosta tal-Jemen ġie attakkat b’missila. Ninsabu kuntenti ħafna li ma kienx hemm nies li weġġgħu, jiġifieri l-ekwipaġġ kien sigur, il-vapur ma kellux merkanzija fuqu u ma sofriex ħsarat li waqqfuh mit-traġitt tiegħu. Il-bastiment baqa’ għaddej u eventwalment kellu jieqaf fl-ewwel port sigur li sab biex isirulu t-tiswijiet.   

Jien bħala Ministru responsabbli mit-trasport, f’temp ta’ siegħa minn meta rċevejna din l-aħbar, laqqajt il-Kumitat Nazzjonali għas-Sigurtà Marittima li huwa kompost minn diversi entitajiet tal-Gvern, fosthom l-Armata, il-Pulizija, il-Protezzjoni Ċivili, Transport Malta u entitajiet oħra, inkluż il-Ministeru għall-Affarijiet Barranin fejn iddiskutejna s-sitwazzjoni li nqalgħet u  bqajna nsegwuha. Biex nagħmel nota fuq dak li qed jiġri fil-Baħar l-Aħmar, din hija xi 
ħaġa li lilna bħala pajjiż tinkwetana.  Ma ninsewx li l-Kanal ta’ Suez u l-Baħar l-Aħmar huma shipping lanes maġġuri għalina. Tafu kemm is-settur marittimu huwa importanti għall-ekonomija ta’ pajjiżna u rridu naħdmu ma’ sħab internazzjonali tagħna f’pajjiżi oħra biex naraw li l-kummerċ jibqa’ liberu f’dawn in-naħat u li x-shipping jibqa’ għaddej kif suppost. 

Min-naħa tagħna ftehemna li se nkunu qegħdin inkomplu nosservaw is-sitwazzjoni u nikkollaboraw bil-mezzi diplomatiċi kollha, kemm jista’ jkun miftuħin ma’ pajjiżi ħbieb tagħna biex naraw li s-sitwazzjoni li hemm fil-Baħar l-Aħmar tiġi taħt kontroll malajr kemm jista’ jkun. 

ID-DEPUTY SPEAKER: L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, filwaqt li nirreferi lill-Ministru għall-mistoqsija li għamlet l-Onor. Graziella Attard Previ dwar il-fast ferry landing ġo Tas-Sliema, fejn qalilha li se jara ftit, ilbieraħ stess wieġeb mistoqsija li għamilt jien fejn qal li se ssir fil-ġimgħat li ġejjin. Nisperaw li fil-ġimgħat li ġejjin ma jfissirx għall-eternità!  

Il-mistoqsija tiegħi hija li waħda mill-problemi tal-e-scooters kienet li dawn bdew jintużaw fuq il-promenade meta dan huwa l-uniku mezz – inti taf, għax ġej minn dik iż-żona wkoll – li baqa’ għalina r-residenti ta’ San Ġiljan, Tas-Sliema u l-Gżira biex nimxu b’mod liberu.  Jista’ l-Ministru jgħid jekk l-e-scooters tal-kiri hux se jibqgħu jintużaw fuq il-promenade? Qed nistaqsi dan għax hija ironika meta hemm bye-laws li jgħidu li t-tfal ma jistgħux jużaw bicycles hemmhekk!

ID-DEPUTY SPEAKER:  Il-Ministru.

ONOR. CHRIS BONETT: Safejn naf jien, hemm avviż legali li jirregola l-użu tal-e-scooters u kulħadd irid jimxi mar-regoli u fejn kien hemm każijiet ta’ kontravenzjonijiet, użajna dawn ir-regoli. Aħna qegħdin ngħidu li l-e-scooters tal-kiri mhux se jibqgħu jintużaw wara l-1 ta’ Marzu 2024, jiġifieri l-kumpaniji li qegħdin jipprovdu s-servizz tal-e-scooters bil-kiri, mill-1 ta’ Marzu 2024 mhux se jkunu jistgħu jkomplu b’dan is-servizz.

ID-DEPUTY SPEAKER:  L-Onor. Romilda Zarb, mistoqsija supplimentari.

ONOR. ROMILDA ZARB:  Jista’ l-Ministru jaġġorna lil din il-Kamra b’informazzjoni marbuta max-xogħlijiet li hemm għaddejjin fi Triq Sant’Andrija li tinsab proprju ħdejn il-Luxol Ground, kif ukoll ix-xogħlijiet li hemm għaddejjin max-xatt ta’ Ta’ Xbiex?

ID-DEPUTY SPEAKER:  Il-Ministru.

ONOR. CHRIS BONETT:  Grazzi ta’ din il-mistoqsija. It-timing kien perfett għax ġiet wara l-mistoqsija tal-Onor. Buttigieg. Nixtieq ninforma lil din il-Kamra li fir-rigward tal-proġett ta’ Ta’ Xbiex li jwasslek minn Ta’ Xbiex għall-Imsida, nista’ nħabbar li llum ix-xogħol tlesta kollu bis-sinjali tat-toroq ukoll. (Onor. Membri: Hear, hear)  

ONOR. ALBERT BUTTIGIEG: Aħjar taġġorna ruħek, għax lanqas tkun taf x’qed jiġri fit-toroq!

ONOR. CHRIS BONETT: L-Onor. Buttigieg qed jitkellem fuq id-dewmien. Lill-Onor. Buttigieg ngħidlu biss: Oqgħod attent qabel ma tikteb fuq Facebook għax il-ġimgħa l-oħra minflok ma kellimt lilna, mort fuq Facebook ...

ID-DEPUTY SPEAKER: Onor. Bonett,  indirizza lis-Sedja.

ONOR. CHRIS BONETT:  L-Onor. Buttigieg mar fuq Facebook jgħid li qed nerġgħu nħaffru dik it-triq. Li ma rrealizzax l-Onor. Buttigieg – għax naħseb li mhuwiex espert fil-materja, bħali, imma jien staqsejt u ma mortx nikteb fuq Facebook mill-ewwel – hu  li t-toqob li kienu qed isiru l-ġimgħa l-oħra kienu qed isiru fuq il-plating tal-ħadid li permezz tagħhom jista’ jinżel l-ilma fil-culverts. Jiġifieri li kieku l-Onor. Buttigieg staqsa, kien jirrealizza li dak li kien qed jgħid hu fuq Facebook ma kienx jimla lir-residenti tal-Imsida bl-ilma meta tagħmel ix-xita,  il-kostitwenti tiegħu stess!   

Rigward it-triq ta’ Ta’ Xbiex, nixtieq nirringrazzja lill-Infrastructure Malta u lil Transport Malta. Hemmhekk kellna problemi – aħna ma niddejqux insemmuhom il-problemi –għax min kellu jagħmel ix-xogħol, m’għamlux, u Transport Malta ddeċidiet li ċerti irregolaritajiet għandhom jieqfu.  Infrastructure Malta daħlet fis-16 ta’ Novembru 2023 biex tagħmel dan ix-xogħol u fi żmien xahrejn lestiet ix-xogħlijiet li kien fadal fi żmien il-festi u fil-bard, fejn ħafna mix-xogħol sar billejl.  

Irrid nirringrazzja lill-ħaddiema kollha li kienu involuti: lill-Infrastructure Malta u lill-uffiċjali tal-infurzar ta’ Transport Malta li llum tawni l-opportunità li nħabbar f’din il-Kamra li dan ix-xogħol huwa lest. 

Rigward it-Triq ta’ Sant’Andrija nista’ ngħid li   tlesta 90% tax-xogħol tagħha, u qegħdin nistennew li ż-żewġ karreġġjati jkunu miftuħin għall-pubbliku x-xahar id-dieħel u l-proġett se jkun konkluż għall-bidu ta’ Marzu 2024.   Jidher li m’għandniex dewmien. Nisperaw li t-temp ikun ħanin magħna biex, għal darb’oħra, Infrastructure Malta tlesti l-proġett fil-ħin.  

ID-DEPUTY SPEAKER: Grazzi. Il-ħin tal-Mistoqsijiet għadda. Ngħaddu għal Tqegħid ta’ Karti u nsejjaħ lid-Deputat Prim Ministru Chris Fearne.

TQEGHID TA’ KARTI

ONOR. CHRIS FEARNE (Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur): Sur President, inqiegħed fuq il-Mejda tal-Kamra:

Tabella li turi informazzjoni dwar proġetti taħt il-Fondi Ewropej għall-perjodu 2014 – 2020 li spiċċaw u dawk li għadhom għaddejjin taħt varji Ministeri maqsuma skont il-Fond, bi tweġiba għall-mistoqsija parlamentari 14068.

ID-DEPUTY SPEAKER: Grazzi. Il-Ministru Julia Farrugia Portelli.

ONOR. JULIA FARRUGIA PORTELLI (Ministru għall-Inklużjoni u l-Volontarjat):  Sur President, inqiegħed fuq il-Mejda tal-Kamra:

Tabella li turi informazzjoni dwar direct orders mogħtija mill-Ministeru għall-Inklużjoni u l-Volontarjat għall-fotografi jew vidjografi, bi tweġiba għall-mistoqsija parlamentari 14356.

ID-DEPUTY SPEAKER: Grazzi. Il-Ministru Clayton Bartolo.

ONOR. CLAYTON BARTOLO (Ministru għat-Turiżmu u l-Indafa Pubblika):  Sur President, inqiegħed fuq il-Mejda tal-Kamra:

[bookmark: _Hlk156221184]Pjanta tal-proġett tal-promenade ta’ Wied il-Buni f’Birżebbuġa, bi tweġiba għall-mistoqsija parlamentari 14792.

ID-DEPUTY SPEAKER: Grazzi. Il-Ministru Jonathan Attard.

ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): Sur President, inqiegħed fuq il-Mejda tal-Kamra:

Informazzjoni dwar in-numru ta’ separazzjonijiet matul l-2023 maqsuma skont il-Qorti tal-Familja ta’ Malta u dik ta’ Għawdex, bi tweġiba għall-mistoqsija parlamentari 14743; 

f’isem il-Ministru għall-Akkomodazzjoni Soċjali u Affordabbli nqiegħed fuq il-Mejda tal-Kamra:

Tabella li turi informazzjoni dwar direct orders mogħtija mill-Ministeru għall-Akkomodazzjoni Soċjali u Affordabbli għall-fotografi jew vidjografi, bi tweġiba għall-mistoqsija parlamentari 14354;

f’isem il-Ministru għall-Ekonomija, l-Intrapriża u Proġetti Strateġiċi nqiegħed fuq il-Mejda tal-Kamra:

Tabella li turi informazzjoni dwar direct orders mogħtija mill-Ministeru għall-Ekonomija, l-Intrapriża u Proġetti Strateġiċi għall-fotografi jew vidjografi, bi tweġiba għall-mistoqsija parlamentari 14355;

f’isem il-Ministru għal Għawdex u l-Ippjanar inqiegħed fuq il-Mejda tal-Kamra:

Gazzetta tal-Gvern ta’ Malta (Nru 21,169) datata 22 ta’ Diċembru 2023, bi tweġiba għall-mistoqsija parlamentari 14358;

[bookmark: _Hlk156224906]f’isem il-Ministru għall-Intern, is-Sigurtà, ir-Riformi u l-Ugwaljanza nqiegħed fuq il-Mejda tal-Kamra:

Informazzjoni dwar persuni/kumpaniji li ġew ingaġġati b’kuntratt ta’ servizz mal-Aġenzija għas-Servizzi Korrettivi, bi tweġiba għall-mistoqsija parlamentari 14813; u

f’isem il-Ministru għall-Finanzi u x-Xogħol inqiegħed fuq il-Mejda tal-Kamra:

Exemption Order CFR 120/23 (MF 16/84/141) maħruġa fis-17 ta’ Jannar 2024 lil The Alfred Mizzi Foundation skont l-artikolu 12(2) tal-Att dwar it-Taxxa fuq l-Income, Kap. 123.

ID-DEPUTY SPEAKER: Stqarrijiet Ministerjali?  Mozzjonijiet? Ordnijiet tal-Ġurnata.

[bookmark: _Toc239244409]
ORDNIJIET TAL-ĠURNATA

[bookmark: _Toc239244411]COMMUNICATIONS LAWS (AMENDMENT) BILL 

L-ordni għat-Tieni Qari ġie moqri.
Ikompli mis-16 ta’ Jannar, 2024.
Il-mistoqsija reġgħet tqiegħdet.

ID-DEPUTY SPEAKER:  Rimarki? L-Onor. Stanley Zammit.

ONOR. STANLEY ZAMMIT:  Sur President, ikolli nammetti li fil-preparazzjoni għal dan id-diskors ħadt gost għax huwa suġġett verament interessanti u huwa każ klassiku ta’ kif il-liġijiet jorbtu kull livell ta’ governanza u l-governanza hija t-teħid ta’ dawk id-deċiżjonijiet awtorevoli f’diversi livelli, kemm vertikalment, jiġifieri nazzjonali, subnazzjonali u sopranazzjonali, kif ukoll b’mod orizzontali bejn organizzazzjonijiet, setturi u gruppi ta’ interessi differenti.    

Għalkemm wieħed jista’ jaħseb li l-għanijiet u l-objettivi ta’ dan l-Abbozz ta’ Liġi huma pjuttost sempliċi, u ċjoè sabiex ikun hemm konformità għal ċertezza legali u konformità mar-regolamenti tal-Unjoni Ewropea, fil-fatt dan huwa pass importanti ieħor għat-trasformazzjoni sħiħa fil-qasam diġitali biex nistabbilixxu parametri ġodda kemm f’pajjiżna kif ukoll fi Stati Membri oħrajn tal-Unjoni Ewropea. Nemmen li m’għandniex inħarsu lejn xi ħaġa fiha nnifisha biss imma rridu nagħtuha ħarsa aktar wiesgħa u ħolistika.   

Din is-sena qed niċċelebraw l-20 sena anniversarju minn meta, grazzi għall-viżjoni fit-tul ta’ Gvern Nazzjonalista, Malta ssieħbet b’mod sħiħ fl-Unjoni Ewropea. Illum aħna, bħala ċittadini Ewropej u bħala pajjiż Ewropew, qegħdin nissieħbu  ġo viżjoni oħra.   Flimkien ma’ sħabna l-Ewropej f’dan id-diċennju diġitali, aħna rridu nsaħħu s-sovranità diġitali tagħna u nkunu aħna li nissettjaw l-istandards u mhux nimxu wara dak li jagħmel ħaddieħor, u dan kollu nagħmluh b’fokus ċar fuq id-data, it-teknoloġija u l-infrastruttura.  

Kif semmew numru ta’ kelliema lbieraħ, it-teknoloġija qiegħda tbiddel il-ħajja tan-nies il-ħin kollu, f’kull direzzjoni. Għalhekk hija r-responsabbiltà ta’ din il-Kamra li mhux biss nagħmlu din l-istrateġija Ewropea bħala strateġija tagħna, imma naraw li din it-trasformazzjoni taħdem tajjeb għan-nies u għan-negozji filwaqt li twassalna għal pajjiż u Ewropa newtrali għall-klima sal-2050.

Sur President, huwa proprju dan li ridt infisser meta għedt li dan li qed nagħmlu llum huwa eżerċizzju li jorbot il-livelli differenti ta’ governanza. Għalkemm xi drabi jista’ jkun hemm xi wħud li jaħsbu li Malta u Għawdex huma d-dinja, jew li dak li qed jiġri lil hinn minna mhux se jaffettwana, f’dan il-każ żgur li mhuwiex il-każ. F’dinja fejn it-teknoloġija u l-internet qed jittrasformaw id-dinja tagħna, aħna bħala ċittadini, bħala pajjiż u bħala Ewropa rridu nkunu mħejjija għal dan iż-żmien diġitali li qed insejħulu A Europe Fit for the Digital Age. Għal dan il-għan, l-Unjoni Ewropea ħejjiet boxxla diġitali li tassigura li l-persuna tkun iċ-ċentru ta’ ekosistema diġitali fejn iċ-ċittadin jingħata l-poter, fejn il-kwalità tal-ħajja tan-nies titjieb u n-negozji jikbru permezz ta’ dan il-potenzjal diġitali.

Din il-boxxla diġitali għandha erba’ punti kardinali: il-ħiliet diġitali – fejn qegħdin nimmiraw li sal-2030, 80% jkollhom il-ħiliet diġitali bażiċi – infrastruttura tajba u sigura, trasformazzjoni diġitali tan-negozji u d-diġitalizzazzjoni tas-settur pubbliku. Malta fl-2022 ikklassifikat fis-sitt post fejn jidħlu dawn il-miri u għalhekk jidher li qegħdin fit-triq it-tajba, anke jekk f’xi oqsma bħalma hi l-konnettività għadna ftit lura meta kkomparati ma’ Stati Membri oħrajn.  Hawn ukoll, grazzi għall-fondi Ewropej u l-ambjent kummerċjali maħluq minn viżjoni ekonomika passata, il-privat qed jinvesti ħafna biex din id-dgħufija tinbidel f’opportunità.

Ħadt gost nisma’ u verament apprezzajt id-diversi diskorsi tal-kelliema ta’ qabli dwar kif id-diġitalizzazzjoni u dak li joħroġ minnha jista’ jtejjeb il-kwalità tal-ħajja tagħna.   Kienu ddieħku bina meta fil-programm elettorali semmejna l-intelliġenza artifiċjali.  Ħalli nġib xi eżempji. Fil-qasam tal-ippjanar, l-intelliġenza artifiċjali tista’ tiġi applikata billi tassisti lill-forward planners biex jiġbru d-data, jaqilbuha f’informazzjoni azzjonibbli u jiżviluppaw bażi ta’ għarfien aġġornat kontinwament.  L-Unjoni Ewropea qed tagħmel disponibbli aktar minn €250 biljun permezz ta’ NextGenerationEU u fondi oħra.   

Għalhekk nappella lill-Gvern sabiex jimbarka fuq proġett fit-tul ħalli naraw li l-planners jużaw assistenti intelliġenti biex jimmoniterjaw ix-xejriet, jiskopru anomaliji, jidentifikaw u jantiċipaw bidliet fix-xejra tal-attivitajiet u tal-imġiba tagħna u jistudjaw firxa usa’ ta’ xenarji u trajettorji tagħhom filwaqt li jevalwaw l-għażliet fl-ippjanar.  Anke jekk l-intelliġenza artifiċjali hija effettiva, il-kapaċità tal-planners u l-ħaddiema tal-Awtorità tal-Ippjanar f’dan l-eżempju jkollhom l-empatija għall-partijiet interessati u jifhmu l-uġigħ tagħhom, u dan jibqa’ parti integrali mill-ekosistema tal-ippjanar. Huwa għalhekk li l-planners u l-ħaddiema għandhom iqattgħu inqas ħin fuq ħidmiet li jirrikjedu ħafna xogħol li jistgħu jitħaffu, ħalli jqattgħu aktar ħin fuq analiżi fil-fond u l-involviment tal-komunitajiet. Dan ifisser li għandna ninvestu mhux biss fl-infrastruttura u s-sistema diġitali, imma wkoll fir-riżorsi umani, jekk mhux aktar.  

Sur President, bħal dan l-eżempju hemm oħrajn. Huwa tajjeb li f’din il-Kamra napprezzaw il-progress li għamel pajjiżna f’dan il-qasam, imma rridu naraw ukoll li l-proċess ta’ diġitalizzazzjoni ma jkunx biss li noħolqu numru ta’ proċessi, qishom gżejjer iżolati li ma jkunux integrati ma’ xulxin. Fil-każ tal-ippjanar, huwa tajjeb li l-perit jippreżenta l-pjanti b’mod diġitali. S’hemmhekk wasalna, imma kemm ikun aħjar, aktar spedit, aktar ġust, aktar trasparenti u aktar konsistenti jekk l-analiżi tal-proposta tal-iżvilupp tkun konformi mal-policies u tilħaq il-kriterji ambjentali, il-kriterji ta’ kwalità, il-kriterji tal-estetika u oħrajn u ssir ukoll b’mod diġitali bl-għajnuna tal-intelliġenza artifiċjali. 

Ma jagħmilx sens li fil-qasam tas-saħħa saru u qed isiru tant investimenti kbar fit-teknoloġija, jekk imbagħad meta għamilt mistoqsija parlamentari għal darba, darbtejn, fejn tlabt lill-Ministru jippreżenta skeda sempliċi li turi kemm se jsiru operazzjonijiet tal-hip replacement fil-ġimgħa, fis-sitt xhur li ġejjin, u għal darba darbtejn il-Ministru weġibni li se jirrispondi f’xi seduta oħra! Ma jagħmilx sens li għad għandna proċessi medjokri fl-importazzjoni u l-esportazzjoni fejn wieħed irid jagħmel formola elettronika mad-Dwana, formola elettronika mal-VAT, formola elettronika mal-Uffiċċju Nazzjonali tal-Istatistika (NSO) u formola elettronika għall-fini ta’ assigurazzjoni, u dan kollu għall-istess ħaġa u bl-istess informazzjoni! 

Dawn mhux spejjeż żejda, Sur President?  Mhux ħela ta’ ħin?  U min se jħallas għalihom?  Mhux il-konsumatur!  Ma jagħmilx sens li l-NSO irid joqgħod jistenna u kważi jitkarrab għad-data u r-rapporti. Naħseb li wasal iż-żmien għall-integrazzjoni sħiħa tad-diversi sistemi iżolati fejn id-data tkun disponibbli fil-ħin. Fil-ħajja tant mgħaġġla tal-lum ma nistgħux nieħdu deċiżjonijiet fuq statistika ta’ sentejn ilu.  

Sur President, it-teknoloġija hija għodda ferm importanti għall-governanza tajba, imma sta għalina li nużawha tajjeb u nimmassimizzaw dawn is-sistemi biex nagħtu aċċess aħjar liċ-ċittadini u lin-negozji għall-prodotti u s-servizzi. Irridu noħolqu ambjent u kondizzjonijiet tajbin u ekwi għan-networks diġitali u prodotti innovattivi. Irridu nimmassimizzaw il-potenzjal tal-ekonomija u d-dinja diġitali, u permezz ta’ dawn is-sistemi diġitali nħarsu s-saħħa u s-sigurtà ta’ kull persuna għal kwalità ta’ ħajja aħjar għal kulħadd f’pajjiżna. Nirringrazzjak.

ID-DEPUTY SPEAKER:  Grazzi.  Aktar rimarki?  L-Onor. Claudette Buttigieg.

ONOR. CLAUDETTE BUTTIGIEG: Sur President, bħalma għadu kif qal l-Onor. Stanley Zammit, dan huwa suġġett interessanti ferm għax, bħalma semma hu, tant tista’ taqbad ma’ aspetti differenti, tant hemm aspetti ta’ din il-proposta ta’ liġi li jolqtu lil ħafna u ħafna nies, li ġenwinament naħseb li ma tkunx taf liema aspett se tieħu. Is-sabiħ tagħha huwa li lkoll kemm aħna nistgħu nitkellmu fuq aspetti differenti. Fil-fatt, l-Onor. Stanley Zammit tkellem fuq il-boxxla diġitali, fuq id-data u fuq it-teknoloġija. Dawn huma kollha aspetti importanti marbutin mal-Abbozz ta’ Liġi li għandna quddiemna, li qed ipoġġi f’ħoġorna regolamentazzjoni importanti ħafna li qed tressaq l-Unjoni Ewropea fid-Direttiva marbuta mas-settur tas-servizzi diġitali. 

Meta tħares sew lejn l-għanijiet li l-Unjoni Ewropea poġġiet bħala l-għanijiet prinċipali tagħha, l-ewwel ħaġa li tgħidlek hi biex tipproteġi l-konsumatur. U din qed titpoġġa bħala dritt fundamentali wkoll, għax l-istess dokument maħruġ mill-Unjoni Ewropea jgħid: 

“Protect consumers and their fundamental rights. Define clear responsibilities.”

Naħseb li dan huwa punt importanti ħafna fid-dinja diġitali, għax jekk nieħdu kamp li jien ġejja minnu professjonalment, li huwa l-kamp tal-midja, fil-midja tradizzjonali, jekk jien kont fuq programm televiżiv fuq stazzjon, inti taf min se jġorr ir-responsabbiltà ta’ dak li ngħid, mentri fid-dinja diġitali dan mhux dejjem ikun possibbli. 

Fil-marketing ngħidu li ‘content is king’. U veru, għax aħna nafu li hemm dak li jgħidulu ‘phishing’ fuq l-internet fejn tibda tirċievi videos li jibdew jogħġbuk u tara wieħed jew tnejn, u f’daqqa waħda, kull darba li tidħol fl-internet jibdew jitilgħu videos ta’ qtates gustużi li qed jagħmlu xi ħaġa, u tibda tara wieħed wara l-ieħor. Fil-fatt, wieħed minn dawk li mexxewni fuq id-digital marketing kien qalli: “Always remember that you are competing with the sweet kitten videos” għax hemmhekk ikollok kompetizzjoni qawwija. Punt ieħor hu: 

“Deal with illegal contents and products.” 

Din torbot mhux biss mal-governanza u mat-trasparenza imma torbot direttament ma’ dawk l-affarijiet illegali li, bħalma nafu, mhumiex biss fuq il-wiċċ tad-dinja diġitali. Illum il-ġurnata nitkellmu wkoll fuq id-dark web u dawn l-affarijiet huma ħafna aktar profondi b’responsabbiltajiet ferm akbar, għax il-perikli huma ferm akbar. It-trasparenza qiegħda mniżżla bħala għan importanti ħafna, fejn jgħidlek: 

“Achieve greater transparency.”

Imbagħad hemm għan li jolqotna lkoll kemm aħna, li hu: 

“Encourage innovation, growth and competitiveness.” 

L-Onor. Stanley Zammit aktar kmieni semma l-importanza tal-AI u tat-teknoloġija. Jien hawnhekk se nsemmi eżempju li diġà semmmejtu waqt il-ħin tal-Aġġornament din il-ġimgħa f’din il-Kamra, meta għedt li t-teknoloġija u d-dinja diġitali fl-aspett tas-saħħa huma importanti ħafna. Jien insegwi s-settur tad-dijabete u bħalissa f’pajjiżna  daħlet is-sistema tal-continuous glucose monitors li mhux biss juru l-livell taz-zokkor dak il-ħin stess lill-persuna li tbati b’din il-kondizzjoni, imma permezz ta’ pjattaforma teknoloġika l-informazzjoni qed tingħata lill-isptar biex ikunu jafu eżattament f’liema stadju tinsab kif ukoll lill-persuni tal-għażla tiegħek. Din hija informazzjoni utli ħafna.

Jissemmew ukoll diversi punti importanti, fosthom il-provdituri li m’għandix dubju li se jkun qed jitkellem fuqhom u se jiffoka aktar fuq dawn id-dettalji l-Onor. Jerome Caruana Cilia li huwa l-kelliem ewlieni tal-Oppożizzjoni  għas-settur ekonomiku. Lili din l-idea tal-kontenut tinkwetani. Naħseb li hawn irridu nifhmu x’qegħdin nagħmlu anke lokalment u xi jfisser li jkollok kontenut veritier illum il-ġurnata. 

Sur President, hawnhekk aħna qegħdin ngħidu li b’din ir-regolamentazzjoni l-Unjoni Ewropea qed tħoss il-bżonn li tirregola lil kull min ipoġġi kontenut fuq aspett diġitali. Huwa sabiħ u tajjeb li niftiehmu u naqblu li din il-proposta ta’ liġi se nkunu qegħdin nivvotaw favuriha, kif se jkun qed jispjega l-Onor. Jerome Caruana Cilia. Imma lili jinkwetani ħafna l-pass li għamel il-Gvern ilbieraħ filgħaxija meta ddeċieda – ma nafx jekk huwiex l-Onor. Robert Abela nnifsu bħala Prim Ministru jew il-Ministru Owen Bonnici – li jagħżel żewġ ġurnalisti fil-Kamra tal-Aħbarijiet tal-PBS bl-inqas esperjenza possibbli u jagħtihom ir-responsabbiltà tal-kontenut tal-aħbarijiet li tinkludi l-pjattaformi diġitali li għandu l-istazzjon nazzjonali. 

Mela meta qegħdin fuq l-għatba ta’ elezzjoni, għandna tnejn min-nies magħżulin mill-Prim Ministru! Din il-mossa tagħmilha jekk ikollok il-biża’ li r-riżultat mhux se jiġi favurik daqskemm tixtieq, għax kieku kont tħalli kollox kif inhu u tipprova ssib sostitut għall-matassa sħiħa li saret b’Norma Saliba. Imma le, dawn għamlu sejħa, għażlu tnejn min-nies bl-inqas b’esperjenza u kwalifiki u tawhom ir-responsabbiltà li jmexxu l-kontenut tal-aħbarijiet. U naf x’qiegħda ngħid!

Issa fuq livell lokali nafu fejn għandna mmorru jekk il-kontenut ma jkunx ibbilanċjat u  veritier, imma dak li għandna quddiemna llum f’din il-liġi huwa biex dan jiġi estiż għal firxa ferm usa’ minn hekk. Lili jinkwetani l-fatt li l-Gvern li qed imexxi dan l-Abbozz ta’ Liġi huwa l-istess Gvern li qed jimmanipula l-kontenut tal-aħbarijiet tal-istazzjon nazzjonali. Infakkar li l-istazzjon nazzjonali, il-Public Broadcasting Services, mhuwiex il-government broadcasting services imma huwa l-istazzjon tal-poplu! Kull ewro li jintnefaq f’dak l-istazzjon jintnefaq minn flus il-poplu, allura kull ċittadin f’pajjiżna jistenna li l-aktar aħbar veritiera u korretta toħroġ minn hemmhekk. Għalhekk nissorprendi ruħi ħafna meta, skont dak li qed jgħidu l-gazzetti llum - li jien rajthom b’mod diġitali għax dik hija r-realtà llum - saret din is-sejħa, applikaw il-ġurnalisti kollha jew kważi kollha, u Alla jbierek intgħażlu dawn iż-żewġ ġuvnotti. Issa dawn għadhom kemm daħlu – dan  meta għandek nies oħrajn b’aktar kwalifiki, u din lili tinkwetani – u  apparentement wieħed minnhom huwa student tal-liġi, imma l-kwalifika importanti li kellu hi li kien jaħdem fil-Communications Office tal-Ministru! Il-kontenut importanti ta’ dan il-pajjiż għandna nittrattawh b’mod li jkun hemm il-verità u l-bilanċ u mhux niżgwidaw lill-poplu bil-kontenut. U dan meta resqin lejn elezzjoni, Sur President. Nirrepeti, din semmejtha hawnhekk għax il-kontenut li se jitpoġġa mhux se jitpoġġa biss fl-aħbarijiet tat-8.00 p.m. imma se jitpoġġa wkoll fuq il-pjattaformi diġitali u fuq il-pjattaformi tal-midja soċjali. Allura n-nofs verità, biex ma ngħidx il-gidba, se tkun qed tinxtered mad-dinja kollha proprju għax għandna dan il-kontroll assolut, jien ngħid, minn Prim Ministru mbeżża’. Prim Ministru mbeżża’ jiddeċiedi li jagħmel dawn l-affarijiet.

Hija d-dgħufija li ġġiegħlek tagħmel dawn it-tip ta’ mossi u tibdel dawn in-nies proprju lejlet l-elezzjonijiet għall-Parlament Ewropew u għall-Kunsilli Lokali. Allura minn hawnhekk jien diġà qed navża li se nkunu qegħdin nieħdu passi mhux biss bħala Oppożizzjoni imma anke bħala Partit, għax fl-aħħar mill-aħħar din il-mossa l-ġdida tal-Gvern hija totalment inaċċettabbli għalina. Aħna, bħala Oppożizzjoni, ma nistgħux noqogħdu nħarsu lejn il-Gvern jimmanipula x-xandir nazzjonali b’dan il-mod. Għalina dan huwa inaċċettabbli. 

Issa se nerġa’ mmur lura għal-liġi li tittratta t-teknoloġija u l-aspett diġitali li konna qegħdin nitkellmu fuqhom. Jien semmejt l-aspett diġitali marbut mas-saħħa u nerġa’ ngħid li din hija teknoloġija straordinarja li mhux biss tgħidlek kemm qiegħed il-livell taz-zokkor fid-demm, imma addirittura tantiċipalek jekk fil-minuti li ġejjin hux se jinżillek jew jitlagħlek iz-zokkor malajr, fost indikazzjonijiet oħrajn. Allura nerġa’ nappella biex inkomplu nifirxu din it-teknoloġija ma’ aktar u aktar nies, b’mod partikolari dawk ’il fuq minn 35 sena, għax illum l-aspetti tat-teknoloġija u diġitali f’ħajjitna saru essenzjali. 

Hawn qed norbot ma’ dak li kien qed jgħid l-Onor. Stanley Zammit aktar kmieni, li forsi sa ftit ilu kienu meqjusa bħala kapriċċ  imma llum saru essenzjali biex jittieħdu ċerti deċiżjonijiet. Pereżempju, biex nerġa’ nieqaf fuq din tal-continuous glucose monitor, il-persuna qed tieħu deċiżjoni jekk għandhiex tieħu doża oħra ta’ insulina. Kieku din it-teknoloġija mhijiex effiċjenti daqskemm hi, il-persuna tispiċċa tieħu wisq insulina li twaqqgħalha l-livell taz-zokkor, u li jiġri huwa li l-bniedem iħossu ħażin u jintilef minn sensih. Issa dan jista’ jkun qiegħed isuq jew jagħmel attività oħra u dik hija perikoluża immens. Allura araw daqsxejn kemm hija rabta intrinsika dik li kien qed jirreferi għaliha l-Onor. Stanley Zammit aktar kmieni ta’ settur u ieħor marbutin taħt din il-kappa tat-teknoloġija u dik diġitali. 

Jien, flimkien ma’ sħabi, se nkunu qegħdin nimxu wara dak li jgħid l-Onor. Jerome Caruana Cilia li, bħalma għedt, huwa l-kelliem ewlieni f’dan is-settur. Iva, se nkunu qegħdin nivvotaw favur dan l-Abbozz ta’ Liġi, imma nerġa’ nwissi li l-kontenut li se jkun qed joħroġ b’format diġitali jew mod ieħor, speċjalment min-naħa tal-PBS, aħna se nkunu qegħdin għassa għalih. Huwa inaċċettabbli għalina li l-Prim Ministru, lejlet elezzjoni, biddel lil dawk li jiddeċiedu x’inhu l-kontenut u għażel tnejn min-nies meta żgur seta’ għażel nies b’aktar esperjenza u b’aktar għarfien f’dan is-settur. Jien, minn hawnhekk, nerġa’ nappella biex ma jkomplix isir dan l-abbuż sfaċċat min-naħa tax-xandir f’pajjiżna. Nirringrazzjak, Sur President. (Onor. Membri: Hear, hear) 

ID-DEPUTY SPEAKER: Grazzi. Aktar rimarki? L-Onor. Jerome Caruana Cilia. 

ONOR. JEROME CARUANA CILIA: Sur President, illum għandna quddiemna inizjattiva leġiżlattiva importanti intiża biex taġġorna l-liġi tagħna ħalli tkun konformi mar-Regolament Ewropew dwar Suq Uniku għas-Servizzi Diġitali u d-Direttiva Ewropea li temenda l-Att dwar is-Servizzi Diġitali. Nista’ ngħid li dan l-Abbozz ta’ Liġi li jġib miegħu trasformazzjoni sħiħa fil-qasam diġitali jistabbilixxi parametri ġodda f’dan il-qasam fl-Unjoni Ewropea. Għalkemm dawk l-operaturi fil-qasam diġitali se jkunu milquta direttament, dawn il-bidliet jista’ jkollhom impatti u implikazzjonijiet għal pajjiżna, b’mod ġenerali għall-imprendituri, għan-negozji u għall-individwi. 

Kif diġà semmew il-kollegi tiegħi, din in-naħa tal-Kamra se nivvotaw favur dan l-Abbozz ta’ Liġi. Irrid ngħid li hemm bosta aspetti li jridu jiġu kkonsidrati għax, nerġa’ nisħaq, din hija leġiżlazzjoni trasformattiva f’bosta aspetti. Qed nitkellmu fuq regoli li jimmoderaw il-kontenut online. Jien inħoss li dan huwa importanti ħafna, partikolarment meta għandek bosta persuni vulnerabbli, fosthom it-tfal, l-anzjani u persuni oħra li forsi mhumiex daqshekk konxji dwar ir-riskji ta’ dak li jkun għaddej fuq il-mezzi elettroniċi. 

Xi ħaġa pożittiva hija l-introduzzjoni ta’ projbizzjoni fuq reklamar li jimmira speċifikament persuni taħt l-età fuq bażi tad-data personali tagħhom, kif ukoll reklamar li jkun ibbażat fuq ġeneru, razza jew reliġjon. Huwa importanti wkoll li jitħarsu d-drittijiet tal-utenti, jiġifieri d-dritt li d-data tagħna online tiġi mħarsa fir-rispett tal-liġijiet dwar il-privatezza u r-rispett lejn il-kompetizzjoni ġusta li se nitkellem fuqha aktar tard għax nemmen li se tkun opportunità kbira għalina l-Maltin u l-Għawdxin. 

B’mod ġenerali, din in-naħa tal-Kamra tilqa’ dawn il-bidliet b’mod pożittiv, iżda d-dibattitu tal-lum jagħtina l-okkażjoni li minbarra li nidħlu fid-dettall ta’ din id-Direttiva Ewropea li trid tidħol direttament fil-liġi Maltija – bla dubju se jkollna opportunità niddiskutuh fl-istadju ta’ Kumitat fil-jiem li ġejjin – għandna l-opportunità li nixtarru l-impatt tiegħu fuq diversi aspetti tal-ekonomija ta’ pajjiżna. 

Filwaqt li forsi ħafna minn dawn id-dispożizzjonijiet narawhom ’il bogħod milli jħallu xi impatt fuqna, ikun żball jekk ma narawx ’il bogħod minn imneħirna f’dan ir-rigward. Din il-leġiżlazzjoni se twassal għal aktar trasparenza u kontabilità fil-kontenut mitfugħ online, speċjalment fuq pjattaformi importanti ħafna bħal Google, eBay, Facebook u oħrajn. 

Din is-sitwazzjoni li sa ċertu punt kienet free for all, kienet qed tagħti vantaġġi inġusti lill-kumpaniji kbar li wasslu biex il-kompetizzjoni tkun limitata. Jidher li l-Unjoni Ewropea qed tieħu din ir-realtà bis-serjetà u qed tesiġi li l-pjattaformi ewlenin  jippubblikaw rapport dwar l-attivitajiet tagħhom marbuta mat-tneħħija ta’ 
materjal li jikser dawn ir-regoli. Dan se jkun ta’ benefiċċju għall-intrapriżi żgħar u medji li forsi xi kultant jaqtgħu qalbhom milli jiddiġitalizzaw is-servizz tagħhom bit-tħassib li forsi qatt ma jistgħu jikkompetu ma’ kumpaniji kbar. Din nismagħha ħafna meta niltaqa’ ma’ bosta persuni, kif ukoll meta niltaqa’ ma’ bosta individwi li jaħdmu f’intrapriżi żgħar u medji. 

Sur President, issa, aktar minn qatt qabel, irridu ninkoraġġixxu lill-kumpaniji Maltin u Għawdxin biex jesploraw l-opportunitajiet biex jiddiġitalizzaw l-offerta tagħhom u jibdew joffru l-prodotti u s-servizzi b’mod elettroniku, ħaġa li qed jitolbuha ċ-ċittadini nfushom. Studju tal-Eurobarometer f’Marzu 2023 sab li fl-Unjoni Ewropea 74% taċ-ċittadini fl-Unjoni Ewropea – jiġifieri kważi tliet kwarti – jemmnu li sa sitt snin oħra d-disponibilità ta’ prodott u servizz fuq l-internet se jkun fundamentali għall-bejgħ u x-xiri tal-istess prodott u servizz. 

Din hija l-fruntiera l-ġdida tal-ekonomija għaż-żmenijiet tal-lum li tista’ tkun sors importanti ta’ tkabbir għall-impriżi Maltin u Għawdxin, partikolarment għall-intrapriżi żgħar li permezz t’hekk jaċċessaw suq akbar mhux biss tal-popolazzjoni lokali li wara l-pandemija drat aktar minn qatt qabel taċċessa bosta prodotti online, imma wkoll ta’ swieq internazzjonali. Tista’ tkun tfisser ukoll inqas spejjeż, fejn wieħed jista’ jkabbar negozju mingħajr ma jkollu bżonn ifittex aktar art jew proprjetà u hemm ukoll it-tnaqqis ta’ spejjeż ġenerali. 

Rapporti tal-Eurostat juru li kważi nofs il-kumpaniji li jbigħu l-prodotti online jużaw l- hekk imsejħa online market places. Dan ifisser li l-SMEs u l-istartups huma dipendenti fuq dawn il-pjattaformi u allura l-mod kif jiġu kklassifikati u reklamati se jagħmel differenza kbira. Il-fatt li liġi bħal din qed tidħol kullimkien fl-Unjoni Ewropea għandu jkun ta’ xprun ferm akbar biex aktar negozji Maltin imorru online. 

Nemmen li f’dan ir-rigward nistgħu nagħmlu aktar. Sfortunatament, l-informazzjoni li teżisti hemm barra hija kemxejn sporadika iżda ftit jew wisq tagħtina stampa ta’ dak li jkun għaddej. Iva, aktar negozji qed jifhmu l-bżonn tal-preżenza diġitali, imma dan mhuwiex biżżejjed. Ir-rapport ippubblikat mill-Unjoni Ewropea, id-Digital Economy and Society Index (DESI) tal-2022, jagħtina stampa aktar ċara fuq ċerti elementi pożittivi u oħrajn li juru fejn irridu naħdmu aktar. 
Sur President, fl-aħħar nett nitlob il-permess biex inqiegħed dokument fuq il-Mejda tal-Kamra. 

ID-DEPUTY SPEAKER: Hawn permess? (Onor. Membri: Iva) 

Il-permess ingħata. 

ONOR. JEROME CARUANA CILIA: Sur President, inqiegħed fuq il-Mejda tal-Kamra: 

Dokument maħruġ mill-Kummissjoni Ewropea bl-isem Indiċi tal-Ekonomija u s-Soċjetà Diġitali (DESI) tal-2022 – Malta.

Malta, b’mod pożittiv, irreġistrat pożizzjoni tajba fejn tidħol l-integrazzjoni tat-teknoloġija diġitali fejn jirriżulta li aktar minn 70% tal-SMEs għandhom tal-inqas livell bażiku ta’ preżenza diġitali. 

Jien l-affarijiet ngħidhom kif inhuma; it-tajjeb ngħidlu tajjeb u fejn ikun hemm bżonn li l-affarijiet jitranġaw, inkun fuq quddiem. Dak huwa l-istil li bih nagħmel il-politika, li t-tajjeb ngħidlu tajjeb u nkomplu naħdmu fuqu, imma fejn ikun hemm bżonn li l-affarijiet jitranġaw inħoss li huwa d-dover u l-obbligu tiegħi li nindirizzahom. F’dan il-kontest nieħu pjaċir ninnota li ħdejn il-bqija tal-Ewropa, in-negozji Maltin u Għawdxin qed jużaw aktar servizzi ta’ cloud computing u analiżi ta’ dik li nsejħulha big data u minkejja li l-użu tal-Intelliġenza Artifiċjali (AI), li kelli l-opportunità li nitkellem fuqu ftit jiem ilu f’din il-Kamra, għadu fil-bidu, sal-2022 kien jiżboq il-medja Ewropea. 

Madanakollu, fejn jidħol in-negozju nistgħu ngħidu li għadna lura mhux ħażin, hekk kif il-kummerċ elettroniku jirrappreżenta biss madwar 7% tat-turnover tal-SMEs Maltin u Għawdxin. Skont dan l-istess rapport, 26% tal-SMEs ibigħu online u 13% biss joffru s-servizzi jew prodotti tagħhom barra min xtutna. Naturalment, nittama li anke fl-era post COVID-19 dawn in-numri żdiedu, iżda anke fid-dawl tal-liġi li għandna quddiemna llum, iġegħluna nirriflettu. 

Jekk pajjiżna verament irid jimxi lejn mudell ekonomiku sostenibbli, u qegħdin naqblu li pajjiżna jrid jimxi lejn mudell ekonomiku sostenibbli, jekk verament irridu npoġġu s-sid ta’ negozju żgħir u medju fiċ-ċentru tat-tkabbir għas-snin li ġejjin, irridu nsibu metodi, jien ngħid anke aggressivi jekk hemm bżonn, biex ninkoraġġixxu dan it-tip ta’ investiment. 

Sur President, kif għedt, jien nitkellem kif inhu u mhux qed ngħid li ma kienx hawn inizjattivi, għax kien hawn, imma ħafna drabi jkunu inizjattivi b’budgets żgħar u limitati, kemm bħala ammont u kemm bħala time-frames, li ma jkollhom l-ebda segwitu partikolari biex niżguraw li aktar negozji jaqbdu u jkomplu fuq din it-triq. Barra minn hekk, wieħed jista’ jsib ċerti studji settorjali li jagħtu indikazzjoni ta’ kif kull settur partikolari qed jilqa’ għall-isfidi diġitali. L-aktar studju partikolari li xtaqt nirreferi għalih illum huwa dak li sar fl-2022 mill-MFSA li kien staqsa lil kważi 400 entità liċenzjata mill-istess Awtorità biex joffru xi tip ta’ servizzi finanzjarji u jekk implimentawx teknoloġiji favur id-diġitalizzazzjoni f’dan ir-rigward. Fil-fatt, dan l-istudju sab li kienu 52% biss, jiġifieri kważi n-nofs, li għamlu dan. Hawn qed nitkellmu fuq settur li probabbilment huwa aktar konxju tal-benefiċċji ta’ dan kollu. 

Din il-medja hija ferm aktar mill-medja nazzjonali imma meta wieħed iqis l-opportunitajiet kbar ta’ suq enormi fl-Unjoni Ewropea u l-aspirazzjonijiet tal-ġurisdizzjoni tagħna fis-settur li taspira li tkun waħda ewlenija fil-Mediterran u fl-Ewropa, u tara li huma biss nofs in-negozji liċenzjati f’dan is-settur li raw opportunità diġitali, jinkwetani mhux ftit. Jeħtieġ ukoll li id f’id ma’ appoġġ għall-investiment, nagħtu appoġġ bis-sħiħ lejn l-investiment fil-ħiliet meħtieġa. 

Nikkwota mill-istess rapport tad-DESI li semmejt ftit tal-ħin ilu, li jgħid hekk: 

“Sustained action is required to ensure that all people possess the necessary skills to benefit from the digital transformation and to match the increasing demand for highly skilled ICT specialists.” 

Ir-rapport isib li filwaqt li b’mod ġenerali pajjiżna għandu bħala medja perċentwal akbar ta’ speċjalisti fit-teknoloġija u gradwati mill-bqija tal-Unjoni Ewropea, filwaqt li dawn il-kwalifiki huma ta’ natura aktar ġenerali, għadna b’nuqqas kbir ta’ professjonisti bil-ħiliet meħtieġa biex jappoġġjaw l-adozzjoni ta’ teknoloġiji avvanzati, fosthom l-AI, The Internet of Things u l-Blockchain Technology, fost oħrajn. Għalhekk, jien nisħaq u ninsisti li dan jorbot mal-bżonn li jkun hemm kordinament aktar dirett bejn dak li qed toffri s-sistema edukattiva Maltija u x’inhuma l-bżonnijiet tal-industrija u tan-negozju għal-lum u għal għada. 

Dan jorbot ukoll ma’ stħarriġ aktar wiesa’, jiġifieri mhux ristrett għall-ambitu diġitali tal-Eurobarometer tas-sena li għaddiet li sab li kważi żewġ terzi – u din hija pjuttost serja – tan-negozji Maltin u Għawdxin qalu li xogħolhom huwa limitat minħabba nuqqas ta’ ħiliet. Studju differenti, din id-darba speċjalizzat fuq l-ICT, juri kif pajjiżna se jkun jeħtieġ madwar 22% aktar impjegati fil-qasam tat-teknoloġija u s-settur diġitali sal-2030 meta mqabbel mal-2020. Ironikament dan l-istess studju juri li l-interess fl-istudji tal-ICT jidher li mhux qed jiżdied bir-rata li wieħed kien jistenna. Dan hu għalfejn irridu naraw li pajjiżna jkollu tassew strateġija diġitali li ġġib lil kulħadd on board. 

Nixtieq nirringrazzja minn qalbi lill-ħaddiema kollha li jaħdmu f’setturi li jmissu ma’ dawn l-oqsma, kemm lil dawk li jaħdmu fil-privat li minn hawnhekk insellmilhom kif ukoll lil dawk li jaħdmu f’numru ta’ awtoritajiet u entitajiet, fosthom il-Malta Communications Authority (MCA), il-Malta Information Technology Agency (MITA), it-TechMT, il-Malta Digital Innovation Authority (MDIA), l-eSkills  Malta Foundation, kif ukoll l-Università ta’ Malta, l-MCAST u istituzzjonijiet edukattivi oħrajn. Minn kummenti li nirċievi meta nitkellem ma’ esperti u prattikanti on the ground, kultant inħoss li hemm wisq frammentazzjoni bejn entitajiet differenti li, b’xi mod, jistgħu jkunu relatati ma’ dan is-settur b’każijiet fejn l-id il-leminija mhux dejjem tkun taf x’inhi tagħmel l-id ix-xellugija. 

Dan huwa kruċjali biex pajjiżna jilħaq il-miri tiegħu f’dan id-deċennju deskritt mill-Unjoni Ewropea bħala digital decade. Nittama li l-Gvern iżomm l-impenn tiegħu li juża parti sostanzjali mill-fondi tal-Unjoni Ewropea tal-programm finanzjarju attwali għal dik li qed tissejjaħ bħala twin transition fl-oqsma ambjentali u diġitali. Din il-ħidma trid tissaħħaħ u titħaffef qabel ma jkun tard wisq. Pajjiżi madwarna għamlu riformi kbar, qed jattiraw negozju ġdid b’investiment qawwi fit-teknoloġija u fil-ħiliet tal-individwi u tas-sidien ta’ negozju. Kif nafu, f’ambjent li hu kompetittiv għall-aħħar, dak li jissejjaħ first-mover advantage huwa tassew kruċjali. 

Sur President, irrid inkun ċar li ma nistgħux inkunu tard għax nitilfu l-opportunità. B’aktar investiment fil-kapital uman, irridu noħolqu aktar ħaddiema kwalifikati u aktar ħaddiema mħarrġa biex niżguraw li l-ħaddiema Maltin ikunu lesti għal din il-bidla u jkunu fuq quddiem biex jixprunawha huma stess. Nirringrazzjak, Sur President. (Onor. Membri: Hear, hear) 

ID-DEPUTY SPEAKER: Grazzi. Hawn aktar rimarki? (Onor. Membri: No) Nistieden lill-Ministru Silvio Schembri biex, jekk jogħġbu, jagħmel il-winding up. 

ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi): Sur President, nixtieq nirringrazzja lil dawk kollha li pparteċipaw f’din id-diskussjoni. Kif għedt fil-ftuħ ta’ din id-diskussjoni, dan huwa Abbozz ta’ Liġi tekniku li jirrelata ftit punti u l-importanza tiegħu, speċjalment fuq l-aspett diġitali, hija aktar wiesgħa. 

Kif stajna ninnotaw, minkejja li qed nitkellmu fuq żewġ emendi partikolari, il-kelliema kollha fetħu d-diskussjoni fuq diversi suġġetti għax dak li dan l-Abbozz ta’ Liġi se jkun qed jagħmel huwa proprju li jippermetti livell ta’ attività aktar wiesgħa. Smajna kelliema jitkellmu fuq l-aspett turistiku, fuq l-aspett ta’ saħħa, fuq l-aspett ekonomiku b’mod ġenerali u dan kollu jindika kemm l-investiment fl-infrastruttura teknoloġika, b’mod partikolari dik tal-konnettività, huwa importanti sabiex inkomplu ngħixu l-ħajja ta’ kuljum għax il-mod kif naħdmu, kif niddevertu u kif nikkomunikaw ma’ xulxin inbidel b’mod radikali ħafna minn ftit tas-snin ilu. 

Nixtieq nikkummenta ftit fuq dak li qal l-Onor. Jerome Caruana Cilia, li nifraħlu għall-portafoll il-ġdid. Se jkollna aktar okkażjonijiet fejn nikkonfrontaw l-ideat flimkien. Ovvjament lil Jerome Caruana Cilia - ngħidlu Jerome b’kunfidenza għax ġej mill-istess distrett elettorali u allura niltaqgħu ħafna drabi – ngħidlu li nħares ’il quddiem sabiex ikollna aktar diskussjonijiet fuq is-suġġett. Nixtieq nikkummenta fuq xi punti validi li qajjem dwar l-avvanz li jrid jagħmel pajjiżna f’dak li għandu x’jaqsam mad-deċennju diġitali. 

Ovvjament ma naqbilx strettament mal-kummenti kollha li qal għax beda jappella biex inħaffu ħalli nilħqu dawn il-miri. Huwa tajjeb li ngħid li pajjiżna fejn jidħol id-deċennju diġitali li huwa kkummissjonat mill-Unjoni Ewropea, minkejja li ssettjat numru ta’ miri li rridu nilħqu sal-2030, diġà laħaq ħafna minnhom. Ma jfissirx li issa li lħaqniehom se nieqfu hawn, imma diġà ssettjajna miri fuqna nfusna li huma ogħla minn dawk tad-deċennju diġitali. Jekk wieħed iħares lejn id-DESI Report maħruġ mill-Kummissjoni Ewropea, li jikklassifika l-pajjiżi fuq numru ta’ kriterji li għandhom x’jaqsmu mal-ekonomija diġitali, bħad-data coverage, il-ħiliet, l-innovazzjoni, ir-riċerka u ħafna kriterji oħrajn, pajjiżna jinsab fis-sitt post mill-pajjiżi kollha tal-Unjoni Ewropea. Naħseb li din hija pożizzjoni rispettabbli ħafna. 

Jien dejjem għedt li bħala pajjiż għandna biex naspiraw li nkunu mal-ewwel tlieta fuq dan ir-rapport. Minkejja li dan ir-rapport se jieqaf jiġi ppubblikat u s-sena l-oħra kienet l-aħħar sena li ġie ppubblikat, issa li r-rapportaġġ fid-deċennju diġitali nbidel, xorta hemm kriterji li wieħed irid ikompli jilħaq. Jien ngħid li bħala pajjiż diġà qegħdin f’pożizzjoni tajba ħafna, speċjalment fejn jidħlu s-servizzi online u s-servizzi diġitali li noffru bħala Gvern. Hemmhekk pajjiżna jinsab fl-ewwel post fost l-Unjoni Ewropea kollha għar-raba’ jew il-ħames sena konsekuttiva. 

Dan ifisser li għal dawn l-aħħar snin Malta ġiet l-ewwel bħala Gvern fuq is-servizzi online, l-eGovernment services li noffru madwar il-pajjiżi kollha tal-Unjoni Ewropea. Minkejja li s-servizzi tal-Gvern huma kważi kollha online, xorta nemmen li nistgħu nkomplu ntejbuhom biex ikunu aktar user-friendly. Fil-fatt, ilu ftit mhux ħażin li beda x-xogħol, b’mod partikolari mill-MITA li ċ-Chairperson tagħha huwa l-istess Segretarju Permanenti tal-Uffiċċju tal-Prim Ministru, is-Sur Tony Sultana, li qed jagħmel biċċa xogħol tajba ħafna, li mbagħad ikomplu jiġu akkumpanjati minn diversi entitajiet oħra tal-Gvern. 

Fil-miżura li qegħdin nagħmlu taħt il-Malta Business Registry hemm il-konċett tal-once-only principle u fejn jidħlu l-KYC, id-due diligence u l-onboarding ta’ kumpaniji qegħdin naraw li jkun hemm sistema ta’ central repository li jiffaċilita l-operat tan-negozju f’pajjiżna. Għal dak li jkun qed iħares lejn pajjiżna biex jiftaħ negozju, billi 

d-data rikjesta tkun imdaħħla darba u b’sistemi ta’ teknoloġija  bħall-blockchain u l-AI, tkun tista’ tiffaċilitaha b’mod aktar awtentiku ma’ entitajiet differenti ħalli s-sistemi jikkomunikaw aktar flimkien. 

Fejn tidħol it-teknoloġija qatt ma tista’ tgħid li wasalt. Jien ġibt eżempju fuq dan is-servizz biex nuri li minkejja li f’dawn l-aħħar erba’ jew ħames snin pajjiżna kien l-ewwel fis-servizzi governattivi li joffri online, xorta għad hemm ħafna aktar xi jsir. Fil-fatt hemm bżonn li nkomplu għaddejjin b’din il-ħidma u filwaqt li d-deċennju diġitali 2030 tal-Unjoni Ewropea huwa tajjeb, xorta ngħid li l-benchmark  tagħna m’għandux ikun dak, għax ħafna minn dawk il-benchmarks diġà lħaqniehom u għalhekk irridu nkomplu. 

Każ partikolari li jirrifletti wkoll fil-liġi huwa fejn jidħol il-coverage tal-5G, li f’pajjiżna diġà lħaqnieh, għax illum għandna coverage madwar il-pajjiż kollu anke fil-Gigabit Society. Illum il-fibre-to-the-home huwa coverage totali għal  Malta u Għawdex, u jekk m’iniex sejjer żball, hemm 94% tal-utenti tal-pajjiż kollu li diġà għandhom aċċess għal servizz ta’ 100 megabit kull sekonda f’kull dar. Dawn huma miri li aħna diġà lħaqniehom però, kif semmejt, it-teknoloġija tavvanza b’mod tant rapidu li qatt ma nistgħu ngħidu li wasalna. 

Għalhekk huwa tajjeb li eventwalment ikollna aktar opportunitajiet biex niddiskutu kif se nkomplu ntejbu l-pajjiż. Pajjiżna huwa pajjiż sabiħ li jinsab f’pożizzjoni b’saħħitha ħafna, u għalkemm għandu d-difetti tiegħu bħalma hemm f’kull pajjiż ieħor madwar id-dinja, b’diskussjoni matura kif kien hemm fuq dan l-Abbozz ta’ Liġi nemmen li nistgħu nkomplu ntejbu fuq dak li hemm. Jien nilqa’ l-fatt li l-Oppożizzjoni qed taqbel ma’ dan l-Abbozz ta’ Liġi u se tkun qed tivvota favur. Kif semmejt qabel, jekk fl-istadju ta’ Kumitat l-Oppożizzjoni tkun trid tikkonsidra xi emendi, wieħed ikun jista’ jevalwahom ħalli naraw li dan l-Abbozz jimxi ’l quddiem. Nirringrazzjak, Sur President. 

ID-DEPUTY SPEAKER: Grazzi. Il-mistoqsija hija li l-Abbozz ta’ Liġi msejjaħ “Att sabiex  jemenda diversi liġijiet li għandhom x’jaqsmu mal-komunikazzjonijiet u sabiex jagħmel dispożizzjonijiet anċillari u konsegwenzjali għalihom” ikun moqri t-Tieni Darba. Dawk favur? (Onor. Membri: Aye) Dawk kontra? Agreed. 

Il-mozzjoni għaddiet nem. con. u l-Abbozz ta’ Liġi ġie moqri t-Tieni Darba. 

ID-DEPUTY SPEAKER: Il-Ministru Silvio Schembri. 

ONOR. SILVIO SCHEMBRI: Sur President,  nipproponi li dan l-Abbozz ta’ Liġi jiġi ttrattat mill-Kumitat Permanenti għall-Konsiderazzjoni ta’ Abbozzi ta’ Liġi. 

ID-DEPUTY SPEAKER: Min jissekonda? 

ONOR. NAOMI CACHIA: Nissekonda. 

ID-DEPUTY SPEAKER: Il-mistoqsija hija l-mozzjoni kif imressqa mill-Ministru. Dawk favur? (Onor. Membri: Aye)  Dawk kontra? Agreed.

Il-mozzjoni għaddiet nem. con. 

ID-DEPUTY SPEAKER: Il-Ministru Jonathan Attard. 

ONOR. JONATHAN ATTARD: Sur President, nipproponi t-Tieni Qari tal-Abbozz ta’ Liġi li jemenda l-Ordinanza dwar iċ-Ċertifikati tal-Kondotta. 

ID-DEPUTY SPEAKER: Min jissekonda? 

ONOR. NAOMI CACHIA: Nissekonda.

ID-DEPUTY SPEAKER: Rimarki? Il-Ministru. 

ONOR. JONATHAN ATTARD: Sur President, illum għandna Abbozz ta’ Liġi ieħor li għalkemm fil-prattika jittratta t-trasferiment sempliċi tal-operat tad-Depot tal-Pulizija għad-Dipartiment tal-Ġustizzja – ’il quddiem se nkun qed nidħol f’aktar dettall fuq dan – meta nħarsu lejn it-teknikalità, hemm numru ta’ implikazzjonijiet ta’ natura legali li kellna nħarsu lejhom. Hawn qed nitkellem fuq dokument sensittiv li tista’ ssejjaħlu CV dixxiplinarju ta’ kull persuna. Dan huwa dokument li kull individwu, f’xi perjodu jew ieħor ta’ ħajtu, ikollu bżonnu, kemm biex japplika għal xi kors f’istituzzjoni edukattiva kif ukoll biex jimpjega ruħu. 

Qabel ma nasal għall-emendi leġiżlattivi, se nagħti sfond biex kulħadd jifhem il-kontest li fih sar dan it-trasferiment. Fil-preżent l-artikolu 2 tal-Ordinanza dwar iċ-Ċertifikati tal-Kondotta, Kapitlu 77 tal-Liġijiet ta’ Malta, jirreferi għall-Kummissarju tal-Pulizija bħala awtorità kompetenti responsabbli biex toħroġ dawn iċ-ċertifikati. Minkejja din l-awtorità mogħtija lill-Kummissarju tal-Pulizija, l-Ordinanza ma tipprovdix speċifikament li l-Kummissarju tal-Pulizija huwa responsabbli li jżomm reġistru nazzjonali tar-rekords kriminali. Id-diskussjonijiet li kellna bejn il-Ministeru għall-Ġustizzja u l-Ministeru għall-Intern u varji stakeholders oħrajn involuti, wasslu biex komplejna nikkonfermaw il-politika ta’ dan il-Gvern li nimmassimizzaw bl-aħjar mod ix-xogħol li jitwettaq mill-entitajiet, l-istituzzjonijiet u d-dipartimenti rispettivi ta’ pajjiżna. 

Bħalma fl-aħħar snin riċenti rajna kif il-prosekuzzjoni għandha tibda timxi pass, pass mingħand il-Pulizija għal għand l-Avukat Ġenerali, hawnhekk inħasset in-neċessità li dan is-servizz daqstant importanti flimkien mar-responsabbiltajiet anċillari jimxu għand id-Dipartiment tal-Ġustizzja bil-għan li l-Korp tal-Pulizija jiffoka aktar fuq il-prevenzjoni, l-investigazzjonijiet ta’ reati u l-inforzar tal-liġi. 

Għaldaqstant, immedjatament wara li identifikajna l-bżonn ta’ dan it-trasferiment, beda x-xogħol fuq tliet binarji: il-ħidma marbuta mal-leġiżlazzjoni   relattiva, l-aspett infrastrutturali u r-riżorsa umana. Għal dan il-għan ġiet identifikata parti mill-binja tad-Dipartiment tal-Ġustizzja biex isservi bħala l-Uffiċċju tal-Kondotti, li fiha sar xogħol infrastrutturali biex tkun trasformata f’dan l-Uffiċċju u tkun mgħammra bis-sigurtà fiżika skont kif joħroġ mir-rapporti li ġew ippreżentati lilna dwar in-neċessità tas-sigurtà adegwata għal dan it-tip ta’ uffiċċju. B’żieda ma’ dan, il-kontrolli tas-sigurtà mill-aspett ta’ Infrastruttura Teknoloġika (IT) huma għaddejjin kontinwament f’dan l-istess uffiċċju. 

Wara li tlesta dan ix-xogħol infrastrutturali b’investiment sostanzjali, beda l-proċess biex l-Uffiċċju tal-Kondotta u r-Rekords Kriminali jiġi trasferit mingħand il-Pulizija għad-Dipartiment tal-Ġustizzja taħt il-Ministeru għall-Ġustizzja fejn, fost oħrajn, permezz ta’ identifikazzjoni ta’ proċessi u proċeduri attwali u diskussjonijiet kontinwi mal-persuni relevanti, il-partijiet interessati u stakeholders kemm interni kif ukoll esterni, raw li tibda din il-migrazzjoni biex jiġi identifikat l-aħjar mod possibbli ħalli ma jfixklux l-operat ta’ kuljum jew jaffettwaw b’mod negattiv lill-pubbliku waqt it-trasferiment. 

L-Uffiċċju tal-Kondotta bħalissa għaddej minn eżerċizzju ta’ business process redesign permezz tal-OPM u s-Servizz.gov bħala parti mill-proġett biex nittrasformaw servizzi diġitali end-to-end u nkomplu niffaċilitaw is-servizz li jiġi pprovdut lill-pubbliku inġenerali. L-output tal-business process redesign se jifforma l-bażi tar-rekwiżiti tad-disinn għal soluzzjonijiet diġitali ġodda. 

Kif semmejt aktar kmieni, dan kien jeħtieġ investiment fir-riżorsi umani u dan sar permezz ta’ żewġ stadji, anke bil-ħsieb li nassiguraw li x-xogħol tajjeb li kien qed isir jibqa’ jsir u ċ-ċittadini jibqgħu jieħdu s-servizz mistenni skont l-aspettattiva tagħhom. L-ewwel stadju kien li waqt li l-operat ikun għadu f’idejn il-Pulizija beda jsir xogħol ta’ shadowing, imbagħad fit-tieni stadju dawn ġew trasferiti fid-Dipartiment tal-Ġustizzja u baqa’ għaddej il-proċess ta’ reklutaġġ. 

Sur President, niġi issa biex nagħmel numru ta’ kummenti marbutin mal-aspett leġiżlattiv ta’ dak kollu li tkellimna dwaru. L-emendi proposti ewlenin huma s-segwenti. Il-ħruġ ta’ ċertifikati tal-kondotta mhux se jibqa’ taħt ir-responsabbiltà tal-Kummissarju tal-Pulizija imma din l-awtorità se tiġi trasferita lid-Direttur tad-Dipartiment tal-Ġustizzja. Id-Direttur tad-Dipartiment tal-Ġustizzja se jingħata speċifikament l-awtorità li jżomm reġistru nazzjonali ta’ dawn ir-rekords kriminali. Għal dan il-għan, l-artikolu 2 tal-Ordinanza qed jiġi sostitwit b’dan li ġej:

“2.	Id-Dipartiment tal-Ġustizzja għandu jkun responsabbli li: 

(a) iżomm reġistru nazzjonali tar-rekords kriminali; u 

(b) joħroġ ċertifikati tal-kondotta soġġetti għad-dispożizzjonijiet ta’ din l-Ordinanza u skont il-Formola A jew B fl-Ewwel Skeda.".

Imbagħad kull referenza għal “Kummissarju tal-Pulizija” fl-artikolu 3 se tiġi mibdula mar-referenza “Direttur, Dipartiment tal-Ġustizzja fi ħdan il-Ministeru responsabbli għall-Ġustizzja”. 

Jekk inħarsu lejn is-sitwazzjoni preżenti nsibu li r-rekords kollha miżmuma fl-Uffiċċju tal-Kondotta tal-Pulizija jitniżżlu manwalment u jiġu miżmuma f’kotba u files hard copy. Huwa maħsub li dan se joħloq sfidi temporanji fejn jidħol aċċess lejl u nhar għall-pulizija ladarba dawn jiġu trasferiti kompletament lid-Dipartiment tal-Ġustizzja għax, kif se nispjega, se jkun hemm neċessitajiet għal aċċess min-naħa tal-Korp tal-Pulizija. Fil-fatt, f’din id-diskussjoni fuq l-emendi li għandna quddiemna se nkunu qegħdin nittrattaw dawn ir-realtajiet. 

F’dan ir-rigward, saru arranġamenti għal perjodu interim biex impjegati fid-Dipartiment tal-Ġustizzja jkunu jistgħu jagħmlu tfittxijiet tar-rekords neċessarji biex il-Pulizija, f’każ ta’ bżonn, ikunu jistgħu jressqu akkużat il-Qorti kif xieraq u meta jkun hemm il-bżonn fil-perjodu ta’ żmien stipulat bil-liġi. Fl-istess waqt, id-Dipartiment tal-Ġustizzja qed iħares li jkun hemm sistema diġitalizzata fejn il-kotba tar-rekords ikunu jistgħu jiġu diġitalizzati b’tali mod li jippermettu l-possibbiltà li jiddaħħlu r-reati kriminali direttament min-naħa tal-Aġenzija dwar is-Servizzi tal-Qrati u jingħata aċċess sħiħ u dirett lill-Pulizija. 

Għal perjodu tranżitorju, il-prospetti – jiġifieri l-mili tal-formola manwali bid-dettalji tas-sentenza inkwestjoni – se jkomplu jsiru mill-Pulizija, filwaqt li d-dħul tal-kondotta fid-database tar-reġistru se jsir mid-Dipartiment tal-Ġustizzja. Mal-finalizzazzjoni tal-proċess tas-sistema diġitali, dawn il-proċessi se jitwettqu fl-istadju primarju direttament mill-Qrati ġaladarba jkun hemm l-infrastruttura diġitali f’postha. Meta persuna akkużata titressaq il-Qorti, il-Pulizija tkun trid tippreżenta l-kopja tar-rekords sħaħ tal-kundannni kriminali tal-persuna akkużata. Għalhekk f’ċerti każijiet jista’ jagħti l-każ li f’ċerti ċirkostanzi l-akkużati jitressqu quddiem il-Qrati f’ċerti ħinijiet matul il-lejl u allura l-aċċess kontinwu 24 siegħa kuljum mill-Kummissarju tal-Pulizija għar-reġistru nazzjonali tar-rekords kriminali huwa neċessità biex dan l-uffiċċju jkun jista’ jaqdi l-funzjonijiet tiegħu. 

Peress li r-reġistru nazzjonali tar-rekords kriminali mhux se jibqa’ jinżamm mill-Kummissarju tal-Pulizija, hemm il-ħtieġa ta’ emenda addizzjonali li tippermetti li l-Kummissarju tal-Pulizija jkollu aċċess dirett kontinwu għal dan ir-reġistru. Għal dan il-għan, f’dawn l-emendi qed jiġi propost subartiklu ġdid fl-Ordinanza relattiva biex il-Pulizija jkollha aċċess għar-rekords sħaħ u l-kundanni kriminali ta’ persuni skont il-funzjonijiet tagħhom fil-liġi. Qed jiġi propost ukoll li l-fakultà  għall-aċċess dirett kontinwu tiġi estiża biex tinkludi lill-Avukat Ġenerali – peress li huma involuti aktar mill-qrib fil-prosekuzzjonijiet, l-Uffiċċju tal-Avukat Ġenerali huwa l-prosekutur ewlieni fil-pajjiż – u lis-Servizzi tas-Sigurtà ta’ Malta. 

Dan l-Abbozz ta’ Liġi jindirizza emendi proposti għall-Ewwel u għar-Raba’ Skeda tal-Ordinanza dwar iċ-Ċertifikati tal-Kondotta. Fil-preżent, l-Ewwel Skeda tal-Ordinanza tinkludi lill-Kummissarju tal-Pulizija bħala l-awtorità responsabbli mill-ħruġ taċ-ċertifikati  tal-kondotta, Formola A jew B. Peress li dawn iċ-ċertifikati mhux se jibqgħu jinħarġu mill-Kummissarju tal-Pulizija, irid ikun hemm il-bidliet fuq il-formola A biex il-kliem “Pulizija ta’ Malta Ċertifikat tal-Kondotta” jiġi sostitwit bil-kliem “Ċertifikat tal-Kondotta ta’ Malta”. Il-kliem “Kwartieri Ġenerali tal-Pulizija” għandhom jiġu sostitwiti  bil-kliem “Uffiċċju tal-Kondotti u Rekords Kriminali” u l-kliem “Kummissarju tal-Pulizija” għandhom jiġu sostitwiti bil-kliem “Direttur, Dipartiment tal-Ġustizzja fi ħdan il-Ministeru responsabbli għall-ġustizzja”.  

Hemm ukoll bidliet simili fil-Formula B fejn il-kliem “Il-Pulizija ta’ Malta” għandhom jiġu mħassra u l-kliem “Kwartieri Ġenerali tal-Pulizija” għandhom jiġu sostitwiti bil-kliem “Uffiċċju tal-Kondotti u Rekords Kriminali” u l-kliem “Kummissarju tal-Pulizija” għandhom jiġu sostitwiti bil-kliem “Direttur, Dipartiment tal-Ġustizzja fi ħdan il-Ministeru responsabbli għall-Ġustizzja”. Fir-Raba’ Skeda, il-kliem “mingħand il-Kummissarju tal-Pulizija” se jiġu sostitwiti bil-kliem “mingħand id-Direttur, Dipartiment tal-Ġustizzja”. 

Dan l-Abbozz ta’ Liġi jipproponi wkoll emendi għar-regolament dwar l-organizzazzjoni u l-kontenut tal-iskambju ta’ informazzjoni estratta mir-rekord kriminali bejn Malta u Stati Membri oħra, u bi ftehim bejn il-Ministeru tal-Ġustizzja u l-Ministeru tal-Intern, is-Sigurtà, ir-Riformi u l-Ugwaljanza, id-Dipartiment tal-Ġustizzja se jieħu f’idejh mhux biss ir-responsabbiltà għaż-żamma tar-reġistru tar-rekords kriminali, iż-żamma u t-tħaddim tal-Uffiċċju tal-Kondotti u Rekords Kriminali, iżda wkoll għall-organizzazzjoni u l-kontenut tal-iskambju ta’ informazzjoni bejn Malta u Stati Membri oħra tal-Unjoni Ewropea. 

Għalhekk hija meħtieġa emenda konsegwenzjali għad-definizzjoni ta’ Awtorità Ċentrali Nazzjonali taħt ir-Regolament 2 tal-Leġiżlazzjoni Sussidjarja 77.01 biex id-Direttur Dipartiment tal-Ġustizzja fi ħdan il-Ministeru responsabbli għall-Ġustizzja jieħu f’idejh ir-rwol tal-Kummissarju tal-Pulizija taħt tali regolamenti. Għaldaqstant l-Awtorità Ċentrali Nazzjonali għall-finijiet ta’ din il-funzjoni ssir id-Dipartiment tal-Ġustizzja. B’hekk imbagħad ir-referenza għall-Kummissarju tal-Pulizija f’dik li hija definizzjoni ta’ Awtorità Ċentrali Nazzjonali se tiġi sostitwita għal Direttur, Dipartiment tal-Ġustizzja. 

Irrid nagħmel parentesi u nispjega ftit dik li hija Awtorità Ċentrali Nazzjonali. Din l-awtorità hija responsabbli biex topera f’dak li għandu x’jaqsam ma’ skambju ta’ informazzjoni dwar rekords kriminali madwar l-Unjoni Ewropea, kemm fuq ċittadini membri tal-Unjoni Ewropea kif ukoll fuq dawk minn pajjiżi terzi. Awtorità bħal din hija responsabbli li topera b’konnessjonijiet elettroniċi bejn l-Istati Membri, li issa, minbarra l-Istati Membri, se tinkludi wkoll lir-Renju Unit wara li ntlaħaq ftehim bilaterali li jiżgura li l-informazzjoni dwar il-kundanna kif tinsab fis-sistema tar-rekords kriminali tal-pajjiż tkun tista’ tiġi skambjata permezz ta’ modi elettroniċi li jkunu standard fost il-pajjiżi kollha b’mod uniformi u rapidu fi skadenzi legali li huma qosra, inkluż id-data bijometrika u tal-marki tas-swaba’ fir-rigward tad-direttivi u regolamenti relattivi tal-Unjoni Ewropea. 

Inħasset ukoll il-ħtieġa li d-Dipartiment tal-Ġustizzja għandu jkun vestit bir-responsabbiltà li jkun l-Awtorità Ċentrali Nazzjonali għal Malta li se tkun qed tirċievi talbiet mill-Istati Membri tal-Unjoni Ewropea, mir-Renju Unit u awtoritajiet kompetenti oħra. Dan se jsir permezz ta’ pjattaforma konnessa b’rabta mal-istorja kriminali tal-Unjoni Ewropea jew ċittadini ta’ pajjiżi terzi, jew it-tnejn, u għandha tiġi fdata u tibgħat u tirċievi informazzjoni kif ikun xieraq u viċeversa meta aħna nkunu qed nitolbu l-informazzjoni. 

Sur President, f’dawn il-ftit ġimgħat id-dipartiment beda jieħu f’idejh dan ir-rwol. Sar ħafna xogħol biex tiżdied l-effiċjenza u ċ-ċittadini jkollhom servizz tajjeb u jkunu moqdija fl-iqsar żmien possibbli. Fil-fatt diġà qed naraw il-frott. Irrid ngħid li l-bidu tat-trasferiment sar ukoll grazzi għall-fatt li l-MOU bejn il-Korp tal-Pulizija u d-Dipartiment tal-Ġustizzja kien konkluż u ffirmat. Dan ta l-possibbiltà li jsir l-ipproċessar ta’ data, assistenza u trasferiment gradwali ta’ dak li tradizzjonalment kien isir mill-Korp tal-Pulizija li issa qed isir mid-Dipartiment tal-Ġustizzja, kif ċertament ħafna nies setgħu japprezzaw meta marru biex jiġbru kopja tal-kondotta. 

Aħna għamilna kampanja pubbliċitarja biex nassiguraw ruħna li kulħadd huwa konxju ta’ dan it-trasferiment ta’ servizz. Dan l-Abbozz ta’ Liġi jikkristallizza fil-liġi u jikkonkludi t-trasferiment totali tal-proċess u l-proċedura relatata mal-kondotta. Biex ngħidu hekk, dan huwa pass finali li issa qiegħed jindirizza n-neċessitajiet leġiżlattivi legali biex dan il-proċess jiġi finalizzat.

Aħna u nsemmu l-kondotti, ma nistax ma neħux spunt żgħir fuq ir-riforma li għamel aċċenn għaliha l-Prim Ministru, li fiż-żmien li ġej se nkun qiegħed inniedi flimkien mal-Onor. Rebecca Buttigieg. Din tagħti l-opportunità għat-tieni ċans biex persuni li jkollhom il-kondotta mċappsa bil-pussess sempliċi tad-droga jkollhom l-opportunità ta’ reviżjoni tal-kondotta tagħhom wara numru ta’ snin. Inħares ’il quddiem għal din il-konsultazzjoni li ssib il-bażi tagħha fil-programm ta’ ħidma tal-Gvern fil-manifest elettorali biex inkomplu nibnu fuqha u nassiguraw li fis-soċjetà tagħna kull min jimmeritah, jingħata t-tieni ċans. 

Sur President, kif spjegajt matul dan id-diskors, għalkemm forsi dan it-trasferiment għal uħud jidher kosmetiku, fil-prattika se jkompli jassigura li l-entitajiet u l-istituzzjonijiet ta’ pajjiżna joperaw bl-aħjar mod possibbli. (Onor. Membri: Hear, hear) Nirringrazzjak.

ID-DEPUTY SPEAKER: Grazzi. Aktar rimarki? Il-Ministru Miriam Dalli.

[bookmark: _Hlk102997005]ONOR. MIRIAM DALLI (Ministru għall‑Ambjent, l‑Enerġija u r‑Riġenerazzjoni tal‑Port il‑Kbir): Sur President, gvern li jiġġedded u jirriforma ruħu huwa gvern li jħares lejn l-istrutturi, lejn l-operat u lejn ir-riżorsi tiegħu biex jara kif jimmassimizzahom bl-aħjar mod possibbli. Dan japplika għal kull livell. Dak li qed isir illum permezz tal-Abbozz ta’ Liġi li qed jippreżenta l-Ministru Jonathan Attard huwa eżempju tipiku ta’ dan. 

Dan l-Abbozz ta’ Liġi qiegħed jipproponi sabiex ir-Reġistru Nazzjonali tar-Rekords Kriminali u r-responsabbiltajiet anċillari jimxu mingħand il-Kummissarju tal-Pulizija għal għand id-Direttur, Dipartiment tal-Ġustizzja. L-għan hawnhekk huwa wieħed sempliċi. Qed nagħtu lill-Korp tal-Pulizija aktar spazju biex jiffoka fuq il-prevenzjoni, il-prosekuzzjonijiet kriminali, l-investigazzjoni ta’ reati u, fuq kollox, l-inforzar tal-liġi. Fuq in-naħa l-oħra, għandek id-Direttur, Dipartiment tal-Ġustizzja li se jingħata speċifikament l-awtorità li jżomm ir-Reġistru Nazzjonali tar-Records Kriminali. 

Għal min mhuwiex neċessarjament familjari mal-proċess, sal-lum il-Pulizija kienet għadha topera b’sistema pjuttost antika, fejn ir-riżorsi umani tal-Pulizija kienu jirċievu s-sentenza tal-Qorti u l-informazzjoni relevanti u tiġi mniżżla fir-rekords kollha bl-idejn. Għalhekk il-bidla għad-diġitalizzazzjoni mhux biss se tkun qed tħaffef il-proċess ta’ inputting ta’ informazzjoni, però jkollok sistema li tkun inqas suxxettibbli għall-iżbalji umani. Se tkun sistema fejn il-Pulizija se jkollhom aċċess dirett għal din is-sistema, u allura qegħdin naraw proċess ieħor li se jwassal għal aktar effiċjenza u trasparenza fis-sistema ġudizzjarja b’aċċess għal informazzjoni li jkun ferm aktar faċli. 

Sur President, għadni kif segwejt l-ispjegazzjoni tal-Ministru Jonathan Attard dwar kif se jkun qed isir dan it-tibdil u t-trasferiment tar-rekords bl-għan aħħari li jkun hemm sistema diġitali ta’ dawn il-proċessi. Id-diġitalizzazzjoni se tippermetti l-possibbiltà wkoll li jiddaħħlu reati kriminali direttament min-naħa tal-Aġenzija għas-Servizzi tal-Qrati. Hawnhekk irrid ngħid li l-Qorti diġà qed tagħmel biċċa xogħol kbira fl-infrastruttura diġitali. Illum il-Qorti hija attrezzata b’document cameras biex jintużaw fl-awli kollha. B’hekk il-ġudikanti jkunu jistgħu jipproġettaw dokumenti fl-awla, fost affarijiet oħrajn. Huwa tajjeb li nirreferi wkoll għall-fatt li indirettament din il-bidla teknoloġika tikkontribwixxi għall-għanijiet tal-iżvilupp sostenibbli, kif imniżżla min-Nazzjonijiet Uniti, għax id-diġitalizzazzjoni se twassal għal żieda fl-effiċjenza u t-trasparenza. Din hija l-mira tas-Sustainable Development Goal 16 (SDG 16) dwar il-promozzjoni ta’ aċċess u kontabilità. 

L-aċċess għall-informazzjoni u l-effiċjenza fl-iskambju ta’ informazzjoni hija parti minn dan l-Abbozz ta’ Liġi. Hawnhekk għandek l-Awtorità Ċentrali Nazzjonali li se tkun qed timxi fi ħdan id-Dipartiment tal-Ġustizzja responsabbli mill-iskambju ta’ informazzjoni bejn Malta u Stati Membri oħrajn tal-Unjoni Ewropea. Din l-awtorità se tkun qiegħda topera l-iskambju ta’ informazzjoni dwar rekords kriminali madwar l-Unjoni Ewropea, kemm fuq ċittadini Ewropej kif ukoll fuq ċittadini minn pajjiżi terzi, inkluż mir-Renju Unit. 

Huwa tajjeb li niftakru li dawn it-tip ta’ rekords, bħall-kondotti, li diġà saret referenza għalihom, huma utilizzati għal għanijiet differenti. Il-kondotta tintuża meta wieħed ikun qiegħed japplika għal xi xogħol u barra minn pajjiżna hemm sidien ta’ postijiet għall-kiri u kumpaniji ta’ ġestjoni tal-proprjetà li wkoll jistgħu jitolbu kopja tal-kondotta. Allura dawn l-emendi se jkunu qegħdin jiffaċilitaw li r-rekords kriminali jkunu aċċessibbli f’qasir żmien. Dan kollu qed ikompli jtejjeb xogħol il-ġudikatura u xogħol l-avukatura biex il-ħidma tkun tista’ ssir aktar effiċjenti. Nemmen li emendi bħal dawn huma kruċjali biex inkomplu ntejbu r-riformi kollha li qed isiru fil-qasam tal-ġustizzja. Nafu li fil-qasam legali huwa importanti li s-sistemi jinżammu dejjem aġġornati u li l-proċessi jsiru ferm aktar spediti. Allura bid-diġitalizzazzjoni tal-kotba tar-rekords qed naraw li f’każijiet urġenti, min għandu dritt għal dawn ir-rekords ikun jista’ jaċċessahom f’qasir żmien. 

Sur President, dan huwa Gvern li dejjem jara kif se jagħmel il-proċessi tal-ġudikatura aktar effiċjenti u li s-sistemi jkunu ferm aktar user- friendly. Hekk kif dan id-Dipartiment se jiġi stabbilit taħt il-Ministeru għall-Ġustizzja se nkunu qegħdin nissimplifikaw il-proċess biex il-pubbliku jkun jista’ jiġbor il-kondotta jew il-fedina penali tiegħu. Nemmen li dawn huma żewġ dokumenti essenzjali li jintalbu għal diversi skopijiet u allura kien importanti għal pajjiżna li nkomplu ntejbu dak li bnejna. Bir-responsabbiltà li se taqa’ fuq id-Direttur, Dipartiment tal-Ġustizzja, il-Gvern qed jara li d-diċentralizzazzjoni tas-servizzi li joffri tkun qiegħda ttejjeb il-kwalità tal-ħajja tan-nies. Bħala Gvern qegħdin nagħmlu dan għax nifhmu li huwa importanti ħafna li jkollna servizzi aħjar għal kull min jiġi bżonnhom. 

Sur President, dan il-Gvern jemmen fl-istituzzjonijiet ġudizzjarji u jirrispetta r-rwol li dawn iħaddnu. Dan huwa Gvern li imbarka fuq riforma fis-settur tal-ġustizzja bbażata fuq tliet pilastri ewlenin: it-tisħiħ tar-riżorsa umana, l-investiment infrastrutturali u r-riformi leġiżlattivi. Dawn il-pilastri jirriflettu kemm dan huwa Gvern riformista b’forza politika li għandha l-kuraġġ li tagħmel il-bidliet għall-aħjar. Hawnhekk nista’ nsemmi r-riforma fil-qasam tal-kompilazzjonijiet u r-riforma fil-qasam tar-rinviji. Din hija riforma oħra li l-ebda gvern ieħor ma kellu l-kuraġġ iwettaq u hija intiża biex issaħħaħ il-Qorti Kriminali u timmodernizza l-proċess ħalli jsir aktar spedit u effiċjenti. 

Fil-fatt il-Ministeru għall-Ġustizzja vara konsultazzjoni wiesgħa mal-istakeholders prinċipali, u din mhijiex l-unika riforma f'dan il-qasam li l-Gvern qed jaħdem fuqha. Qed issir ukoll riforma wiesgħa fil-kamp tal-inkjesti maġisterjali, li tinkludi investiment fir-riżorsa umana u fl-effiċjenza tal-operat. Din hija riforma li tara l-ħolqien ta’ sezzjoni fi ħdan il-maġistratura li tispeċjalizza fl-inkjesti. Barra minn hekk, hemm ukoll il-proposti inklużi fil-manifest elettorali, fosthom l-indirizzar tad-dewmien fil-qasam tad-drittijiet fundamentali permezz ta’ tibdil fis-sistema ta’ referenzi u reviżjoni sħiħa tal-proċedura użata quddiem il-Qorti tal-Familja.

L-investiment f’dan il-qasam huwa rifless ukoll fl-impenn baġitarju li qed jagħmel il-Gvern għal din is-sena, fejn qegħdin nitkellmu fuq allokazzjoni ta’ €60 miljun, li tfisser żieda ta’ 21% mis-sena ta’ qabel. Tfisser ukoll erba’ darbiet aktar minn dak li amministrazzjoni Nazzjonalista kienet tiddedika għal dan il-qasam. Hawnhekk irrid nirreferi għall-investiment fir-riżorsa umana, fejn għandek investiment evidenti ħafna. Hemm l-Aġenzija għas-Servizzi tal-Qorti li llum tħaddem 500 ħaddiem, żieda ta’ 32% meta mqabbla ma’ qabel l-2013. Hawn qegħdin nitkellmu dwar 29 avukat tal-Qorti u 47 assistent ġudizzjarju li jammontaw għal total ta’ 76 avukat ingaġġati biex jassistu l-ġudikatura. 

Il-Ministeru għall-Ġustizzja ħabbar ukoll li l-Aġenzija tal-Għajnuna Legali se jkollha żieda sostanzjali, fejn se tkun qed tingaġġa ’l fuq minn 50 avukat u disa’ prokuraturi legali, li jfisser erba’ darbiet aktar minn qabel l-2013. L-Uffiċċju tal-Avukat Ġenerali u l-Avukat tal-Istat raw żieda kontinwa minn sena għall-oħra, u llum għandna total ta’ 134 ħaddiem bejn iż-żewġ uffiċini li huma tliet darbiet aktar milli kien hemm qabel l-2013. Saret ukoll l-akbar żieda fil-ġudikatura, fejn illum għandna l-Prim Imħallef, 27 imħallef u 29 maġistrat.

Sur President, bħalma qed isir f’kull qasam, inkluż fil-qasam tal-ġustizzja, dan il-Gvern jaġixxi u jinvesti ammonti bla preċedent. In-nies jafu li jekk hemm partit fil-gvern li huwa kommess u kapaċi jieħu l-aktar deċiżjonijiet kuraġġużi, dak huwa Partit Laburista fil-gvern. Fil-fatt, għal Malta Flimkien irridu naraw li nkomplu naħdmu biex inwettqu dawn ir-riformi u ferm u ferm aktar. (Onor. Membri: Hear, hear) Nirringrazzjak, Sur President.

ID-DEPUTY SPEAKER: Grazzi. Aktar rimarki? L-Onor. Darren Carabott.

ONOR. DARREN CARABOTT: Sur President, għadni kemm smajt l-interventi tal-kelliema tal-Oppożizzjoni, tal-Ministru responsabbli minn dan il-qasam tal-ġustizzja u tal-Ministru Dalli li taw il-veduti tagħhom rigward dan l-Abbozz ta’ Liġi u fetħu fuq l-argumenti tagħhom. L-Oppożizzjoni qiegħda tifhem minn dan l-Abbozz ta’ Liġi li qed jitressaq quddiem din il-Kamra, li flimkien irridu nagħmlu sistema aktar effiċjenti bit-trasferiment tar-responsabbiltajiet ta’ natura amministrattiva mingħand il-Pulizija għad-Dipartiment tal-Ġustizzja. 

Dan ifisser li ċ-ċertifikati tal-kondotta mhux se jibqgħu joħorġu min-naħa tal-Korp tal-Pulizija u l-uffiċjali fil-Korp tal-Pulizija li kienu jiġu allokati għal din il-proċedura, issa se jkunu allokati fuq setturi oħrajn. L-Oppożizzjoni ilha tisħaq u kemm-il darba tkellmet li għandna bżonn napprezzaw aktar ix-xogħol li jsir mill-uffiċjali fil-Korp tal-Pulizija. Għalhekk huwa importanti li naraw li nagħmlu l-aħjar użu min-nies li għandna fil-Korp biex verament intejbu s-sitwazzjoni u jkollna aktar il-preżenza tal-Korp tal-Pulizija. B’hekk nassiguraw li jkollna serħan il-moħħ fit-toroq meta jkun hemm bżonn li tiġi inforzata l-liġi. 

Proposta bħal din li hemm f’dan l-Abbozz ta’ Liġi, fejn għandek it-trasferiment ta’ kwestjoni amministrattiva mingħand il-Pulizija għal għand id-Dipartiment tal-Ġustizzja, hija pass li qed iressaqna lejn direzzjoni aħjar fl-użu tal-uffiċjali li għandu l-Korp tal-Pulizija. Qed ngħid dan fid-dawl tal-istatistika li teżisti llum il-ġurnata, li min-naħa tal-Oppożizzjoni tlabnieha f’mistoqsija parlamentari li saret lejn l-aħħar tas-sena 2022 rigward in-numru li għandu l-Korp tal-Pulizija fuq medda ta’ 20 sena. Kont staqsejtha sabiex ikolli l-informazzjoni tal-uffiċjali li kellu għad-dispożizzjoni tiegħu l-Korp tal-Pulizija mill-1993 sal-2022. 

Niftakar li kien hemm numru ta’ ġurnali li qabdu din l-istatistika imma ma rriżultax li kien hemm  żieda fl-uffiċjali tal-pulizija minħabba li l-popolazzjoni f’Malta qiegħda tikber. Suppost jekk il-popolazzjoni qiegħda tikber, huwa naturali li jkollna aktar membri fil-Korp tal-Pulizija biex ilaħħqu max-xogħol li hemm u għal kull persuna jkunu allokati biżżejjed pulizija ħalli jikkontrollaw is-sitwazzjoni u l-inforzar tal-liġi fil-pajjiż. Fil-fatt, mill-informazzjoni li ngħatajt mill-Ministru Camilleri kien irriżulta li meta tikkompara mill-2014 sal-2022 – għax l-informazzjoni li ngħatajt kienet sa dak iż-żmien – b’mod globali kellna tnaqqis fin-numru ta’ membri fil-Korp tal-Pulizija. 

Għalhekk meta tara proposta bħal din, fejn qegħdin naraw li rridu nagħmlu l-aħjar użu mill-membri tal-Korp tal-Pulizija billi x-xogħol amministrattiv minflok isir mill-uffiċjali tal-Pulizija jgħaddi għand id-Dipartiment tal-Ġustizzja, jien qed nifhem li l-ħsieb huwa li jkollna ridistribuzzjoni jew tqassim aħjar tal-uffiċjali tagħna sabiex jagħmlu xogħol fil-post fejn jidħol l-infurzar tal-liġi. 

Se nidħol fl-istatistika, però wara ngħaddi għall-eżempji, għax nixtieq li ma nibqax biss fuq in-numri. Irrid nagħti eżempji ta’ fejn nixtieq nara titjib u f’liema stadju qed nara nuqqasijiet f’pajjiżna. Jien nemmen li għandna bżonn nimbottaw aktar kemm fir-riżorsi umani, kemm biex intejbu l-kwalità tax-xogħol tal-uffiċjali fil-Korp tal-Pulizija kif ukoll biex nassiguraw li qegħdin nagħtu l-importanza, l-apprezzament u r-riżorsi lill-forzi tal-ordni f’pajjiżna, lil dawk li ta’ kuljum, xemx jew xita, festa jew le, ikunu qegħdin jagħmlu d-dmir tagħhom lejn il-poplu Malti. 

L-ewwel għedt li kien hemm tnaqqis fin-numri u se nispjega dan it-tnaqqis xi jfisser. Skont in-numri li ngħatajt, fl-1993 għal kull membru tal-Pulizija kien hemm 227 resident, imbagħad f’daqqa waħda fl-2020 l-ammont ta’ nies żdied u minflok uffiċjal għal kull 227 persuna, kellna wieħed għal kull 240 persuna. Dan ifisser li żdied il-piż fuq dak l-uffiċjal tal-Pulizija li qiegħed jagħmel xogħlu u żdiedlu n-numru ta’ persuni li huwa responsabbli għalihom. Dan ifisser li żdiedet il-popolazzjoni f’Malta imma ma żdiedx in-numru ta’ uffiċjali fil-Korp tal-Pulizija. Fil-fatt, l-aktar snin fejn rajna żieda kienu l-2013 u l-2014, però minn dakinhar ’l hawn rajna tnaqqis fl-allokazzjoni tal-membri fil-Korp tal-Pulizija kkomparat mal-popolazzjoni ta’ pajjiżna.

Sur President, ngħaddi issa biex ngħid fejn qed nara li hemm in-nuqqasijiet. Se nagħti eżempju ta’ persuna li kienet għaddejja minn żmien ikrah minħabba kwestjoni mal-ġirien u kienet imbeżżgħa minħabba li kienet ġiet mhedda. Din għamlet rapport l-għassa tal-pulizija biex tkun tista’ tipproċedi kontra dik il-persuna li kienet qed theddidha u meta għadda ż-żmien, din il-vittma rċeviet l-appuntament tagħha mill-Qorti. Issa normalment il-proċedura hi li meta jkollok każ kriminali bħal dan, il-Korp tal-Pulizija huwa responsabbli li jmur bin-notifika u jagħti l-appuntament tal-Qorti lil dik il-persuna. Din il-vittma, wara numru ta’ xhur imbeżżgħa minħabba t-theddida li rċeviet mingħand waħda mill-ġirien tagħha, kellha l-kuraġġ tagħmel ir-rapport u wara xhur irċeviet dan l-appuntament tal-Qorti. 

Waslet il-ġurnata biex tmur il-Qorti u qalet li fl-aħħar għandha ċ-ċans li ssemma’ leħinha biex forsi ssir ġustizzja magħha wara dik il-biża’ li sofriet għal tant xhur minħabba dik it-theddida. Però kif  waslet hemm, kien hemm il-pulizija u l-maġistrat li meta raw ir-referta, jiġifieri dik il-karta li suppost irċeviet il-persuna akkużata biex tieħu l-appuntament għal dik id-data – kif tirċievi l-vittma suppost tirċievi wkoll il-persuna akkużata – qalu li l-kawża ġiet preskritta jiġifieri waqgħet għax għadda ż-żmien li fih persuna suppost irċeviet din il-karta. Dan ifisser li l-persuna akkużata ġiet illiberata. Il-każ li qed insemmi u li qed nidħol fid-dettall tiegħu fil-Qorti jdum ħafna inqas mill-ħin li ili nitkellem fuqu għax fil-Qorti hemm ħafna xogħol u l-uffiċjali tal-pulizija għandhom ħafna xogħol fuq dawn it-tip ta’ każijiet ta’ vittmi. Meta dawn in-nies imorru l-Qorti ma jidħlux għax-xogħol minħabba li jkunu mbeżżgħin u  jieħdu l-leave biex ikunu jistgħu jmorru għall-appuntament tal-Qorti, biex imbagħad kif jasal il-mument tagħhom u flimkien magħhom jitilgħu x-xhieda, jaqa’ l-każ għax in-notifika ma tkunx saret fil-ħin. 

Dan huwa eżempju ta’ fejn għandna naraw li nagħmlu l-aħjar użu mill-uffiċjali tal-Korp tal-Pulizija. M’aħniex inlaħħqu bin-notifiki, għax kieku ma jsirux każijiet bħal dan li semmejt, apparti li hemm xogħol ieħor li għandu bżonn isir on site, fl-għases u f’numru ta’ postijiet oħrajn. L-allokazzjoni tal-pulizija li għandna llum diġà hija mġebbda u għalhekk dak li qed jgħid dan l-Abbozz ta’ Liġi, li  l-kondotta m’hemmx għalfejn issir minn uffiċjal tal-pulizija, imma se ngħadduha għand id-Dipartiment tal-Ġustizzja, huwa tajjeb, għax lil dak il-pulizija issa tista’ tallokah  fejn ikun jista’ jagħmel xogħol fil-post. 

Għadni kemm semmejt in-notifiki, Sur President. Irrid ngħid li minbarra n-notifiki għandna nsemmu wkoll l-għases. Għalfejn m’għandniex naraw li nimxu aktar ’il quddiem billi f’kull lokalità jkollna għassa miftuħa? Għandna lokalitajiet fejn hemm eluf ta’ nies li l-għassa tagħhom hija magħluqa u lanqas biss jafu f’liema għassa jridu jmorru jirrapportaw. Tiltaqa’ ma’ ħafna każijiet imma ma nixtieqx insemmi lokalitajiet partikolari għax hemm ħafna. L-Onor. Buttigieg qed isemmili l-lokalità ta’ San Ġwann. Jien nista’ nsemmi numru ta’ lokalitajiet oħrajn flimkien ma’ dik ta’ San Ġwann, però qegħdin f’sitwazzjoni fejn nixtieq nara li jekk wieħed jiltaqa’ ma’ xi ħaġa ħażina jkun jista’ jmur jirrapporta l-għassa. 

Din il-ħaġa titgħallimha meta tkun għadek żgħir. Immaġina li tinqala’ xi ħaġa d-dar u t-tifel jew it-tifla jmorru l-għassa biex jirrapportaw li nqalgħet xi ħaġa lil ommhom, lil missierhom, lin-nannu jew lin-nanna u jsibu l-bieb tal-għassa magħluq. Immaġina tinqala’ xi ħaġa ta’ urġenza u ssib l-għassa magħluqa, jew jinqala’ diżgwid fit-triq u titlaq lejn l-għassa u ssibha magħluqa. Jgħidulek biex issib għassa oħra fil-viċin biex tagħmel ir-rapport, imma dawn huma l-istanzi fejn irridu naraw li l-allokazzjoni tal-uffiċjali tal-pulizija tkun tagħmel sens u ssir bi strateġija u bi pjan. S’issa semmejt in-notifiki tal-Qorti u l-għases.

Nixtieq insemmi wkoll il-lat ta’ prosekuzzjoni meta niġu għall-Qorti proprja. Meta niġu għall-Qorti Inferjuri jkollok quddiemek il-maġistrat, tlieta jew erba’ membri tal-Korp tal-Pulizija li jkunu qegħdin imexxu l-prosekuzzjoni li jkollhom lista ma tispiċċa qatt ta’ kawżi li jridu jagħmlu f’ġurnata, u fuq in-naħa l-oħra jkollok avukat ġej frisk għax ikollu l-kawża tiegħu. Dan ifisser li għal dawk l-erba’ uffiċjali tal-pulizija li jridu jlaħħqu mal-prosekuzzjonijiet kollha ta’ dik il-ġurnata, fuq in-naħa l-oħra jkollok avukat li jkollu l-każ tiegħu jew forsi xi tnejn jew tlieta oħrajn u jkun frisk kull darba għall-każ. 

Mela min-naħa tal-prosekuzzjoni qed ikunu magħfusin bix-xogħol tal-Qorti u jridu jlaħħqu mat-turrun ta’ każijiet li jkollhom. Allura din is-sistema ma tagħmilx sens. Forsi jkun hemm min jgħidli li dejjem hekk kienet is-sistema imma ejjew intejbuha. Ma jfissirx li għax kienet hekk fil-passat, għandha tibqa’ dejjem hekk. Ma jfissirx li dak li huwa ħażin issa u li kien ħażin fil-passat nibqgħu ma nbiddluhx. Aħna mhux qegħdin hawn biex ngħidu li l-blu jew l-aħmar għandu raġun, imma qegħdin hawn biex naraw li s-sitwazzjoni f’pajjiżna timxi ’l quddiem.

Nixtieq insemmi wkoll li dan l-aħħar qed nirċievu numru ta’ rapporti – u din qiegħda fid-dominju pubbliku – ta’ scams li qed isiru fuq anzjani li ma jkunux jafu u jispiċċaw vittmi minħabba li jagħfsu link jew jirċievu messaġġ u jagħfsu fuqu jew inkella jċemplulhom u jagħtuhom id-dettalji, għax ma jkunux jafu li kienet scam, u jkunu daħku bihom u serqulhom il-flus. Illum il-ġurnata dawn it-tip ta’ reati kriminali qegħdin dejjem jiżdiedu u qed isiru dejjem aktar faċli biex taqa’ għalihom, għax bħalma t-teknoloġija tevolvi, il-kriminal dejjem irid jaġġorna ruħu biex ikun aħjar mit-teknoloġija ħalli jidħak bin-nies u jeħdilhom il-flus! Fil-Korp tal-Pulizija għandna dipartiment apposta għal dawn it-tip ta’ reati – li nsellmilhom minn hawnhekk u nirringrazzjahom tax-xogħol li jagħmlu – però naf li n-numru ta’ pulizija li għandna li jaħdmu fis-cybercrimes u f’dawn it-tip ta’ reati ma jistgħux ilaħħqu max-xogħol li hemm. 

Se nerġa’ nirrepetiha għal darb’oħra li dan l-Abbozz ta’ Liġi qed jgħin, għax jekk qabel l-uffiċjali tal-kondotti kienu jagħmlu xogħol amministrattiv, issa tista’ tallokahom għal dawn it-tip ta’ postijiet. Hekk hemm bżonn u rridu nimxu f’dik id-direzzjoni, però mhuwiex biżżejjed li nkunu kuntenti bin-numru ta’ pulizija li għandna llum. Fil-bidu ta’ dan l-intervent semmejt li f’20 sena, mill-1993 sal-lum, kellna tnaqqis fl-uffiċjali tal-Korp tal-Pulizija. L-aħjar li kien bejn l-2013 u l-2014, għax hemmhekk kellna l-ogħla numru ta’ uffiċjali f’dawn l-aħħar 20 sena. Eżatt bejn iż-żewġ leġiżlaturi, ma nistgħux niġġieldu! Mela ejjew naraw li nimxu ’l quddiem ħalli jkollna allokazzjoni aħjar, b’numri akbar u b’kondizzjonijiet aħjar għal dawk il-persuni li qegħdin jinforzaw il-liġijiet tagħna.

Sur President, semmejt numru ta’ punti. Hemm numru ta’ setturi oħra fil-Korp tal-Pulizija li naf li għandhom bżonn allokazzjoni ta’ aktar nies, għax qed jiżdied ix-xogħol minħabba li qed tiżdied il-popolazzjoni u għax, kif għidt, il-kriminal dejjem qed jaġġorna ruħu sabiex joħloq reati ġodda jew inkella modi differenti ta’ reati ġodda.  Għalhekk irridu nkunu aħna minn hawn ġew li naġġornaw ruħna sabiex nallokaw ir-riżorsi umani, ir-riżorsi finanzjarji u numru ta’ riżorsi oħrajn lill-Korp tal-Pulizija. Huwa importanti li dan il-Parlament iżomm b’saħħtu flimkien magħhom, ħalli nsaħħu l-liġijiet tagħna fil-ġlieda kontra l-kriminalità.  (Onor. Membri: Hear, hear) Nirringrazzjak, Sur President.

ID-DEPUTY SPEAKER: Grazzi. Aktar rimarki? L-Onor. Edward Zammit Lewis.
ONOR. EDWARD ZAMMIT LEWIS: Sur President, nirringrazzja lill-kelliema ta’ qabli, però jien se nagħfas aktar fuq l-aspett għalfejn l-Unjoni Ewropea ħadet dan il-pass, għax tkellimna fuq il-pulizija u fuq il-Qrati, però rridu naraw minn fejn oriġinat din l-inizjattiva. 

Qajla smajt dik id-dimensjoni ta’ skambju ta’ informazzjoni ta’ Stat Membru ma’ Stat Membru ieħor u x’qed tipprova tagħmel b’dan il-Kummissjoni Ewropea. Xorta waħda nirringrazzja lill-kelliema kollha ta’ qabli. Nirringrazzja lill-Onor. Darren Carabott u nawguralu għall-portofoll ġdid tiegħu. Nirringrazzja wkoll liż-żewġ persuni li, biex ngħidu hekk, huma l-protagonisti anonimi ta’ dak li ġara; is-Segretarju Permanenti Johann Galea u d-Direttur fid-Dipartiment tal-Ġustizzja Katya Caruana, li ħadmu biex komplew dak li beda l-Ministru Owen Bonnici meta kien responsabbli mill-ġustizzja, għax biex inkunu ġusti mal-istorja, fil-politika dejjem jieħu l-kredtu min jispiċċa l-affarijiet u mhux min ikun bdiehom. 

Kien il-Ministru Owen Bonnici li beda l-proġetti ECRIS u ECRIS-TCN – li se nispjega x’inhuma, għax huma żewġ affarijiet differenti – li qed insibu fl-Abbozz ta’ Liġi llum li, biex ngħid hekk, qed jilleġiżla fuq sitwazzjoni li de facto diġà teżisti, għax il-kondotti diġà marru għand id-Dipartiment tal-Ġustizzja. Il-European Criminal Records Information System (ECRIS) ġiet stabbilita permezz tal-framework decision 2009/316/JHA, li se ngħid x’inhu l-iskop tagħha. Huwa tajjeb li nifhmu x’inhu l-istrument legali ta’ deċiżjoni fl-ambitu tal-Unjoni Ewropea, li jorbot daqskemm jorbot strument legali ieħor, però joriġina minn bżonnijiet ta’ sentenzi tal-Qorti tal-Unjoni Ewropea, u għalhekk qed nagħti perspettiva differenti. 

Jien ma nkunx qed naqra, imma nipprova ngħaddi l-informazzjoni mingħajr ma noqgħod naqra, għax irridu nfiehmu lit-telespettaturi aktar milli niġu hawn naqraw id-diskorsi. Ikun inutli li niġi hawn u noqgħod ngħid li ċ-ċertifikat tal-kondotta issa ma ġġibux mingħand il-Pulizija imma ġġibu mid-Dipartiment tal-Ġustizzja. Ikun inutli li niġi ngħid li issa l-pulizija se niffokawhom fuq xogħol investigattiv minflok fuq il-kondotti. Jalla, però rridu naraw x’kien l-għan tal-Unjoni Ewropea. Minn hemm irridu nibdew. L-għan tal-Unjoni Ewropea għal dawn l-inizjattivi kien dak li jgħidulu ‘mutual assistance and cooperation in criminal matters’, għax kien hemm ħafna reati transnazzjonali.  

M’ilux tkellimna fuq ir-reati PIF li daħħalna fil-Kodiċi Penali tagħna. Ir-reati PIF huma offiżi kriminali li jmorru kontra l-interessi tal-Unjoni Ewropea u l-interessi tagħna lkoll, għax aħna parti mill-Unjoni Ewropea, fosthom frodi fil-VAT, biex nagħmluha fuq livell aktar prattiku. L-Unjoni Ewropea bdiet tinduna li jekk ma jkollokx sistema bi pjattaforma diġitali fejn tkun tista’ tagħmel skambju ta’ informazzjoni, ir-reati transnazzjonali ma taqbadhomx. Pereżempju, xi ħadd li jkollu isem ħażin jew ikollu kondotta penali ħażina fi Stat Membru jmurlek fi Stat Membru ieħor u jerġa’ jipperpetwa l-istess offiżi kriminali. Dak kien l-iskop ta’ din id-deċiżjoni. 

Bir-rispett kollu, l-iskop ma kienx minn fejn tiġbor il-kondotta jew x’se jagħmlu l-pulizija, imma kien ir-reat transnazzjonali fl-ambitu tas-suq intern, biex jaħdem is-suq ħieles u jaħdem tajjeb. Din hija l-prijorità assoluta tal-Unjoni Ewopea minn meta kienet il-Komunità Ekonomika Ewropea (EEC) EC u EU; li toħloq level playing field. Ir-reati kriminali u min jipperpetwa reati ekonomiċi qed jiddisturba lil dan is-suq intern  milli jaħdem tajjeb u b’mod kompettitiv. Li ġara hu li lura fl-2009, u mhux ilbieraħ, kien hemm din id-deċiżjoni dwar dan il-qafas. Nittama li lis-Sedja qed nagħtiha informazzjoni siewja u nawguralha għall-proġett tagħha bħala kandidat tal-Parlament Ewropew, u għalhekk forsi dan is-suġġett issibu interessanti. 

Dan il-qafas huwa intiż biex l-Istati Membri jkollhom ċerta latitudni dwar kif jieħdu din id-deċiżjoni, jiġifieri jaddottaw dak li trid il-Kummissjoni Ewropea skont iċ-ċirkostanzi partikolari tagħhom, u hekk għamilna aħna. Beda proċess mill-Ministru Owen Bonnici, komplejt fuqu jien, u llum qed naraw dan l-Abbozz ta’ Liġi biex fiżikament u permezz ta’ fondi tal-Unjoni Ewropea jkun id-Dipartiment tal-Ġustizzja li jamministrahom. Biex nikkritika ftit l-Abbozz ta’ Liġi, l-Għanijiet u Raġunijiet mhumiex biss biex il-pulizija jiffokaw fuq ix-xogħol tagħhom. L-għan tal-Unjoni Ewropea imur lil hinn minn hekk, speċifikament biex ikollok ‘mutual assistance in criminal matters’. 

Onestament stennejt aktar mill-kelliem tal-Oppożizzjoni, li forsi għadu jibda f’dan is-settur, u għalhekk nawguralu. Ma kienx l-iskop li toqgħod titkellem dwar il-kondotti u n-notifiki tal-Qorti. L-iskop tal-Unjoni Ewropea hu li tiġġieled il-korruzzjoni. L-Oppożizzjoni forsi titkellem aktar fuq il-korruzzjoni, għax issemmiha f’kull ħaġa, anke f’affarijiet li m’għandhomx x’jaqsmu. Jien stennejt li llum kien jgħid li din hija għodda tajba biex tiġġieled il-korruzzjoni, għax jekk ikollok skambju ta’ informazzjoni ... 

ID-DEPUTY SPEAKER: Onor. Zammit Lewis, ippermettili ftit, jekk jogħġbok. L-Onor. Robert Cutajar.

ONOR. ROBERT CUTAJAR: Għall-korrettezza, Onor. Zammit Lewis. Il-kelliem tal-Oppożizzjoni l-Onor. Karol Aquilina flimkien mal-Ministru Jonathan Attard qegħdin fil-Kumitat Permanenti għall-Konsiderazzjoni ta’ Abbozzi ta’ Liġi u ntlaħaq ftehim bejn iż-żewġ naħat li l-kelliem ewlieni tal-Oppożizzjoni għall-ġustizzja se jkun qed jagħmel intervent aktar tard. Din qed ngħidha għall-korrettezza, għax hemm il-kumitat għaddej u ntlaħaq ftehim li l-kelliem tal-Oppożizzjoni  jibqa’ jsegwi l-liġi flimkien mal-Ministru Jonathan Attard.

ID-DEPUTY SPEAKER: Onor. Zammit Lewis, jekk jogħġbok, kompli bid-diskors tiegħek. 

ONOR. EDWARD ZAMMIT LEWIS: Inkun qed nistenna b’ansjetà li nisma’ lill-Onor. Karol Aquilina biex nara x’se jgħid u jkun jista’ jweġibni fuq dawn il-punti wkoll. Ħalli nkompli bis-suġġett.

L-iskop kien li l-Unjoni Ewropea tkisser bi skambju ta’ informazzjoni, għax l-informazzjoni hija kruċjali dwar dawn il-kondotti. Xi ħaġa li ma ssemmietx –  nittama li meta jkun hawn l-Onor. Karol Aquilina jidħol fiha – hi li permezz ta’ dan l-iskambju ta’ informazzjoni, meta persuna tiċċaqlaq minn Stat Membru għall-ieħor fis-suq intern, meta l-Qorti tiġi għall-piena se jkollha viżibilità sħiħa tal-kondotta jew tal-fedina penali tal-persuna f’dak it-territorju u l-ġurisdizzjoni partikolari li tkun qed tiddeċiedi. 

Dik kienet l-intenzjoni ta’ din il-framework decision u mhux sempliċement iċ-ċaqliq minn dipartiment għall-ieħor fl-ambitu tal-ħruġ tal-kondotta. Jien xtaqt li d-diskussjoni tkun iffokata fuq dawn l-aspetti. Ġudikant se jkollu perspettiva li jiddeċiedi fuq dak li jikkommetti reat kriminali u mhux fuq x’għamlet persuna f’Malta imma x’għamlet persuna – se nagħti eżempju fuq reati ekonomiċi – fl-Italja, fi Franza u f’Malta. U meta l-ġudikant jiġi għall-piena, fis-sanzjonijiet tiegħu se jkollu viżibilità tal-imġiba jew aħjar l-aġir ta’ din il-persuna fil-kontest tal-liġi f’dan l-aspett. Inħoss li dawn huma l-punti li kellna nikkonċentraw fuqhom fid-diskorsi dwar dan is-suġġett li sfortunatament ma bdejtx jien, għax tkellimna aktar dwar aspetti ta’ dan l-Abbozz ta’ Liġi li huma ovvji. Imma erħilha! L-ambitu ewlieni huwa l-ECRIS u l-ECRIS-TCN. 

Sur President, biex immur għat-tieni parti ta’ din l-ottika, l-ECRIS-TCN huwa skambju ta’ informazzjoni  dwar Third Country Nationals (TCNs). Dan hu kif se tgħin mhux biss mil-lat ta’ ġustizzja imma anke mill-aspett ta’ affarijiet interni, jiġifieri kif il-Ministeru responsabbli mill-Intern jirregola informazzjoni dwar persuni li mhumiex ċittadini tal-Unjoni Ewropea.  Min hu ċittadin tal-Unjoni Ewropea se jkollu dan l-iskambju. Fir-rigward ta’ Third Country Nationals, jien ngħid li hija aktar importanti, speċjalment fuq livell ta’ Unjoni Ewropea fejn tidħol l-immigrazzjoni. 

Għandek lil xi ħadd – u se nagħti eżempji prattiċi – li ġablek permesso di soggiorno fl-Italja u jagħmel reati fl-Italja, imbagħad jiġi Malta u  biż-Żona Schengen li tolqot numru konsiderevoli ta’ Stati Membri kif ukoll Stati li mhumiex Membri però li huma qrib is-swieq tal-Unjoni Ewropea, it-Third Country Nationals se jimxu fiż-Żona Schengen. Għaldaqstant inħoss li fil-kontest tal-ECRIS għandna nitkellmu dwar l-iskambju ta’ informazzjoni tat-TCNs u mhux niġu ngħidu li l-pulizija se jkollhom aktar ħin. Dak huwa importanti, però huwa aktar importanti l-iskambju ta’ informazzjoni fuq livell ta’ Unjoni Ewropea.  

B’hekk fil-ġlieda kontra l-immigrazzjoni illegali – l-immigrazzjoni hija importanti però l-immigrazzjoni illegali wieħed irid jiġġelidha – għandek skambju ta’ informazzjoni fuq TCNs li se tkun diġitalizzata, u jekk xi ħadd li ċċaqlaq f’Schengen area, ġab permesso di soggiorno mill-Italja – diġà tajt eżempju prattiku – u kkommetta reati hemmhekk, ġie Malta u wettaq reati hawnhekk, issa se jkollna viżibilità  ogħla  f’livell ta’ investigazzjonijiet fejn il-pulizija jkollhom għarfien aħjar fuq u ma’ min qegħdin jittrattaw. Il-ġudikant, f’fażi ta’ inkjesta, f’fażi ta’ kumpilazzjoni, f’fażi ta’ ġudizzju, se jkollu viżibilità tal-fedina penali u reati kommessi minn persuna partikolari mhux biss fit-territorju Malti, imma wkoll fl-Italja jew fil-Ġermanja, u b’hekk ikun jista’ jagħti sanzjonijiet aktar b’saħħithom. 

Il-ġlieda li għamel u li qed jagħmel il-Gvern kontra l-korruzzjoni – għax la saret moda li nitkellmu dwar reati ta’  korruzzjoni, se nsemmihom ukoll – se tgħin għax tagħtik informazzjoni dwar persuni li qed jikkommettu reati ta’ natura ekonomika f’pajjiżi differenti u forsi jaħarbu mill-ġustizzja billi jimxu minn territorju għall-ieħor. Dan huwa l-akbar benefiċċju ta’ din is-sistema li tgħin biex fil-kamp tal-Justice and Home Affairs (JHA) ikollna trasformazzjoni diġitali. L-aspett diġitali qed jiġi diskuss anke f’ambitu ta’ ġustizzja għax huwa importanti li nużaw il-mezzi diġitali anke fil-qasam tal-ġustizzja għax, kif diġà semmew il-kelliema ta’ qabli, jgħinu biex il-ġustizzja mhux biss issir b’mod aktar effiċjenti, però jgħinu wkoll fil-fażi ta’ investigazzjonijiet dwar nies li kkommettew reati. 

Kif dejjem ngħidu, l-informazzjoni hija l-għerf. Li jkollok informazzjoni għad-dispożizzjoni tiegħek dwar dik il-persuna li toqgħod taqbiżlek minn post għall-ieħor hija importanti għall-ġustizzja. Anzi jien inħoss li aktar milli għall-ġustizzja, huwa importanti mill-aspett ta’ Intern u mil-lat ta’ attività ekonomika fis-suq intern, għax ma jistax ikollok suq komuni kompetittiv u san jekk tħalli persuni jaħarbu mill-ġustizzja u jkomplu jiddisturbaw dan is-suq ħieles b’reati ta’ natura ekonomika billi jaqbżulek minn territorju għall-ieħor u minn ġurisdizzjoni għall-oħra, għax ma jkollokx  din l-informazzjoni tant importanti f’idejk. 

Sur President, dan huwa proġett tajjeb li se jgħin fil-ġlieda kontra l-korruzzjoni b’mod konkret. Nerġa’ nirringrazzja lill-Ministri li kienu involuti fih għax dan huwa proġett ta’ transizzjoni li ilu għaddej mill-2018. Nirringrazzja wkoll lin-nies fis-Servizz Pubbliku li semmejthom u se nerġa’ nsemmihom, fosthom is-Sur Johann Galea u Dr Katya Caruana. Ovvjament il-vantaġġi se jkunu kemm fuq livell ta’ Unjoni Ewropea kif ukoll fuq livell ta’ Malta biex fejn tinqala’ l-ħtieġa tibqa’ taqsam l-informazzjoni u tikkopera ma’ pajjiżi oħrajn f’dawn iż-żewġ oqsma, filwaqt li tkompli tikkontribwixxi b’mod konkret fil-ġlieda kontra l-korruzzjoni, kif qed nagħmlu. Nirringrazzjak.

ID-DEPUTY SPEAKER: Grazzi. Aktar rimarki? L-Onor. Karol Aquilina.

ONOR. KAROL AQUILINA: Sur President, għandna quddiemna dan l-Abbozz ta’ Liġi li jemenda l-Ordinanza dwar iċ-Ċertifikati tal-Kondotta li meta wieħed jaqrah malajr jifhem li din hija xi ħaġa pożittiva. Waħda mill-proposti hija li l-kondotti ma jibqgħux jinħarġu mill-Pulizija imma jibdew jinħarġu mid-Dipartiment tal-Ġustizzja. Huwa tajjeb li ma nitfgħux rwoli fuq il-Korp tal-Pulizija li huma purament amministrattivi u li jistgħu jsiru minn persuni li mhumiex taħt id-dixxiplina tal-Korp tal-Pulizija, imma li jaħdmu fis-servizz tal-Gvern. 

Ninnota li din il-liġi li qegħdin niddiskutu diġà daħlet fis-seħħ, tant li jekk wieħed imur fil-Kwartieri Ġenerali tal-Pulizija jsib avviż mal-bieb li jgħid li l-kondotti ma baqgħux jinħarġu mill-Pulizija imma qegħdin jinħarġu mid-Dipartiment tal-Ġustizzja. Jien nifhem il-ħeġġa tal-Ministru li jdaħħal din il-liġi fis-seħħ malajr kemm jista’ jkun. Forsi kien hemm raġunijiet għalfejn għamel dan. Naturalment, ma nistax ma nosservax li qed inbiddlu liġi li fil-verità diġà daħlet fis-seħħ u qed titwettaq. Għalhekk nasal biex ngħid li forsi din il-ħaġa tindika x’valur għandu dan il-Parlament meta għandna liġijiet li jkunu diġà daħlu fis-seħħ imbagħad niġu niddiskutuhom f’din il-Kamra. 

Naħseb li huwa tajjeb li jsir aġġornament ta’ diversi liġijiet ta’ pajjiżna, fosthom dik li tirrelata mal-kondotti. Xi snin ilu jien għamilt diskors fil-Parlament fejn kont semmejt il-bżonn li ma nħarsux lejn il-liġijiet bħala li qegħdin hemmhekk u ma jistgħu jinbidlu qatt. Aħna għandna korp ta’ liġijiet kbir, wiesa’ u dettaljat u hemm il-ħtieġa li b’mod organizzat ċerti liġijiet jiġu aġġornati għaż-żmenijiet tal-lum, mhux inħalluhom fuq l-ixkaffa u meta tinqala’ xi kriżi, din il-Kamra trid bilfors tintervjeni biex taġġornahom. Ftit tas-snin ilu kellna abbozz ta’ liġi li għamel numru ta’ tibdil f’diversi liġijiet ta’ affarijiet li kienu ilhom jiġu senjalati minn diversi nies jew għaqdiet, mill-Qrati ta’ pajjiżna u minn sentenzi li kellna hawnhekk. Xi kultant ikunu dettalji żgħar, bħalma għandna pereżempju fl-Abbozz ta’ Liġi dwar id-definizzjoni ta’ għalliem għall-finijiet tal-liġi fejn tidħol l-għażla ta’ persuni li jservu ta’ ġurati f’ġurijiet u xi kultant ikunu affarijiet aktar komplikati. 

Nappella lill-Ministru u nħeġġu biex f’din il-Leġiżlatura jkollna dan it-tip ta’ abbozz ta’ liġi li permezz tiegħu nagħmlu tibdil f’diversi liġijiet, niġbruhom f’daqqa u ma naħlux ħafna ħin biex noqogħdu nagħmlu diversi abbozzi ta’ liġi. B’hekk, dawn l-affarijiet żgħar li jagħmlu differenza fil-ħajja tan-nies jiġu rranġati minn dan il-Parlament b’mod kemm jista’ jkun effettiv u ċar. Aħna għandna liġijiet li nkitbu fi żmenijiet differenti, forsi meta l-istil ta’ kitba tal-liġi kien daqsxejn tqil, biex ngħid hekk, u xi kultant meta taqrahom ma tifhimx x’qed jgħid dan il-Parlament. Hemm bżonn li wħud mil-liġijiet jiġu simplifikati mhux biss billi ngħidu li tali liġi m’għadx hemm bżonnha jew għadda żmienha, imma anke għax ċerti liġijiet huma verament ikkomplikati biex tifhimhom. 

Kultant jien ngħid li jgħaddu liġijiet minn din il-Kamra li lanqas aħna stess li nkunu qegħdin hawnhekk ma nkunu fhimna verament is-sinifikat tagħhom. Dan jgħodd aktar u aktar illum il-ġurnata meta dan il-Parlament għandu r-rwol li jagħmel traspożizzjoni tar-regolamenti u d-direttivi tal-Unjoni Ewropea. Għaldaqstant nappella lill-Ministru biex jara li jkun hemm din is-sistema ta’ kif issir reviżjoni awtomatika tal-liġijiet u wieħed jibda jikkonsidra x’abbozzi ta’ liġi hemm bżonn jinbidlu, jekk hemm bżonn anke permezz ta’ koperazzjoni min-naħa tal-Oppożizzjoni. 

Aħna miftuħin għat-tibdil li jkun hemm bżonn u jien ngħid li r-responsabbiltà mhijiex biss tan-naħa tal-Gvern, imma hija wkoll tan-naħa tal-Oppożizzjoni li jsiru liġijiet tajbin li jaqdu lin-nies u li jindirizzaw il-bżonnijiet tas-soċjetà Maltija tal-lum u t’għada. Għalhekk nappella lill-Ministru li dan il-pass għandu jsir. Dan huwa wieħed mill-għanijiet għalfejn l-Oppożizzjoni pproponiet li jkollna kumitat tal-ġustizzja fil-Parlament li, jekk Alla jrid, se jitwaqqaf u se jkun għodda tajba biex nagħmlu dan l-eżerċizzju. B’hekk, l-iskop ta’ meta twaqqfu l-kumitati fis-snin disgħin jibda jintlaħaq b’mod aktar effettiv f’settur li s’issa dejjem ġie kkonsidrat biss minn din il-Plenarja, jiġifieri mill-Parlament. 

M’għandniex mod kif is-settur tal-ġustizzja jew diversi affarijiet marbutin miegħu jiġu diskussi f’kumitat li fih mhux biss jipparteċipaw il-Membri ta’ din il-Kamra – li għandhom bżonn jipparteċipaw u huwa xieraq li jipparteċipaw – imma wkoll persuni oħrajn li għandhom sehem fis-sistema tal-ġustizzja f’pajjiżna, fosthom l-Avukat Ġenerali, l-Avukat tal-Istat, l-Aġenzija li tmexxi l-Qorti, il-Kummissarju għal-Liġijiet u diversi entitajiet oħrajn li għandhom rwol kruċjali x’jaqdu fis-sistema tal-ġustizzja u fit-tfassil tal-liġijiet li jeħtieġ nagħtuhom vuċi fil-ħidma ta’ dan il-Parlament. Nemmen ħafna li l-obbligu li jsiru liġijiet tajbin mhuwiex biss tan-naħa tal-Gvern li għandha l-maġġoranza, imma anke ta’ din in-naħa tal-Kamra.  

Se nsemmi eżempju li għadna kif għexna ftit tal-minuti ilu f’kumitat tal-Parlament fejn għamilna l-emendi għall-Abbozz ta’ Liġi dwar l-Arrest Preventiv li kien ressaq il-Ministru. Kif kulħadd jaf, matul is-sena li għaddiet, jekk m’iniex sejjer żball bejn Marzu u April, dan il-Parlament kellu quddiemu abbozz ta’ liġi  li ppreżenta l-Gvern biex jestendi ż-żmien li persuna tista’ tibqa’ arrestata minħabba li jkun hemm suspett raġunevoli li hija involuta f’reati li l-piena għalihom taqbeż it-12-il sena. Kienet qamet kontroversja meta n-naħa tal-Gvern għamlet proposta li dan l-arrest jista’ jdum sa ħamest ijiem u aħna min-naħa tal-Oppożizzjoni ġbidna l-attenzjoni li dan huwa eċċessiv u għamilna l-proposta tagħna wkoll. 

Aħna semmejna xi jsir f’pajjiżi oħrajn f’dan ir-rigward u b’sodisfazzjon ngħid – u dan jista’ jikkonfermah il-Ministru waqt il-winding up – li ntlaħaq qbil li kif din il-liġi tidħol fis-seħħ, tiġi emendata. Illum hemm qbil li din il-liġi se tkun qed tgħid li persuna li tkun arrestata u tkun suspettata li għamlet reat li l-piena għalih waħdu taqbeż it-12-il sena priġunerija, il-pulizija tista’ titlob lill-maġistrat li dik il-persuna tibqa’ tinżamm għal perjodu ieħor  ta’ 48 siegħa biss jew inkella perjodu inqas li jiddeċidih il-maġistrat. 

Qbilna wkoll dwar it-talba għall-kontinwazzjoni tal-arrest, fejn qed ngħidu li l-pulizija ma jistax imur jagħmel talba biex il-persuna tibqa’ arrestata siegħa qabel ma jiskadu t-48 siegħa, imma jrid jagħmel dik it-talba fl-ewwel 36 siegħa. Imbagħad wara li l-Qorti tagħmel seduta, tisma’ lill-partijiet u tkun sodisfatta, fl-ewwel 48 siegħa tal-arrest trid tagħti digriet fejn jew testendi l-perjodu ta’ arrest għal perjodu ieħor li ma jistax jaqbeż 48 siegħa oħra, jew inkella tiċħad dik it-talba li jkun qed jagħmel il-pulizija. 

Għalhekk ilħaqna kompromess li jirrispetta d-drittijiet fundamentali tal-persuni anke mill-esperjenzi li hemm f’pajjiżi oħrajn u mid-deċiżjonijiet tal-Qorti Ewropea dwar id-Drittijiet tal-Bniedem, u fl-istess waqt insaħħu jdejn il-Korp tal-Pulizija fejn hemm sitwazzjonijiet li jinvolvu nies li huma suspettati li għamlu reati serji li jġorru magħhom il-piena ta’ 12-il sena priġunerija jew aktar. Hemmhekk jekk il-pulizija jikkonvinċi lill-Maġistrat li hemm bżonn li l-persuna tibqa’ arrestata, il-Qorti tagħti dak il-permess u l-persuna tibqa’ arrestata biex il-pulizija jkun jista’ jkompli jagħmel xogħlu u/jew iressaq lill-persuna fl-aħħar ta’ dak il-perjodu jew inkella jirrilaxxaha. 

Is-sistema ma taħdimx biss li wara li tkun arrestajt lill-persuna, bilfors trid ittellagħha l-Qorti. Jekk il-pulizija ma jkunx konvint li għandu provi biżżejjed li jwasslu għal sejbien ta’ ħtija jew ma jkunx għad għandu suspett raġunevoli għax ikun ġie ċċarat li minflok it-tali persuna kien involut xi ħaddieħor, hemmhekk il-pulizija għandu l-obbligu li jirrilaxxa lill-persuna u jeħlisha mill-arrest. Permezz ta’ din il-liġi se nkunu lħaqna l-għan li l-pulizija se jkollhom għodda tajba ħafna biex ikomplu bl-investigazzjoni tagħhom. 

Naturalment din l-għodda, kif m’għandix dubju li jaqbel miegħi l-Ministru u se jgħid hekk hu wkoll, trid tintuża b’mod responsabbli kemm mill-pulizija li jkunu qegħdin jitolbu li jżommu l-persuna arrestata kif ukoll mill-Maġistrat. Jiġifieri l-maġistrat li se jisma’ l-każ irid ikun konvint li tassew hemm il-ħtieġa li l-persuna tibqa’ arrestata. Naturalment, se jkun hemm perjodu fejn kulħadd se jaddatta ruħu għal din ir-realtà ġdida ladarba din il-liġi eventwalment tgħaddi mill-Parlament. Nawgura li din tkun użata b’mod tajjeb fejn ġenwinament ikun hemm il-bżonn. 

Sur President, nixtieq nuża dan l-intervent biex nitkellem ukoll dwar White Paper li ressaq il-Gvern dwar id-droga. Se nipprova ma nkunx kontroversjali u lanqas estrem fis-sens li nagħmel xi dibattitu politiku li ma jispiċċa qatt. F’dawn l-aħħar jumejn qrajt darbtejn bil-kwiet l-Abbozz ta’ Liġi li ppreżenta l-Ministru fil-White Paper. L-ewwel nett grazzi talli hemm White Paper. Huwa tajjeb li ssir White Paper meta jiġi ppreżentat abbozz ta’ liġi, għax dak huwa wkoll mod kif ikun hemm il-parteċipazzjoni tal-pubbliku fit-teħid tad-deċiżjoni dwar x’liġijiet għandhom jitressqu quddiem dan il-Parlament. Imma l-problema qiegħda fejn irridu naslu jew x’qegħdin nipproponu li nagħmlu b’dan l-Abbozz ta’ Liġi li hemm inkluż fil-White Paper. 

Din in-naħa tal-Kamra tħoss li dan l-Abbozz ta’ Liġi huwa ħażin u perikoluż ħafna. Nistieden lil kull Membru ta’ din il-Kamra jistaqsi lilu nnifsu, mingħajr ma joqgħod jorbot lilu nnifsu mal-partit li ġej minnu imma jorbot lilu nnifsu biss man-nies li għandu d-dar, mal-familjari tiegħu, ma’ uliedu, mal-ġenituri tiegħu, mal-qraba tiegħu, mal-kuġini u man-neputijiet, biex jiddeċiedu jekk huwiex tajjeb jew ħażin u jistaqsu lilhom infushom jekk persuna li tinqabad b’500 pillola Ecstasy jikkonsidrawhiex bħala vittma tad-droga jew bħala traffikanta tad-droga. Jekk il-pulizija taqbad lil xi ħadd b’200 gramma Kokaina jew Eroina, dak tikkonsidrah bħala xi ħadd li għandek tibgħat lil uliedek viċin tiegħu, bħala xi ħadd li għandek taħrab minnu, bħala xi ħadd li għandek toqgħod għassa tiegħu jew bħala xi ħadd li għandek tmur tindiegħes miegħu? 

Dik hija r-realtà! Jekk xi ħadd jinqabad b’nofs kilo Kannabis, x’se tkun is-sitwazzjoni? Għalkemm naf li l-White Paper għadha ma ġietx quddiem il-Parlament, nixtieq li kull Membru ta’ din il-Kamra jaqraha u jifhem ftit x’qiegħda tipproponi. Huwa veru li mhux qiegħda fil-Parlament, imma qiegħda fil-pubbliku u n-nies qegħdin jitkellmu dwarha. Nappella lil kull Membru biex ma joqgħodx fuq dak li jgħidilhom ħaddieħor u lanqas fuq dak li qed ngħidilhom jien, imma jaqbdu l-White Paper – mhijiex twila ħafna, hija miktuba b’mod sempliċi li jinftiehem u d-dettall qiegħed hemmhekk – jaqrawha u jagħmlu l-ġudizzju tagħhom fuq jekk dak li qed jiġi propost fiha hux se jkun ta’ ġid għas-soċjetà tagħna. 

Ftit tal-jiem ilu semmejt li hawn problema kbira tad-droga fil-pajjiż u r-rispons li kelli mingħand uħud min-nies kien li stennew li kont se ngħid li hija aktar gravi, imma fil-verità qgħadt ftit lura. Issa jew se nirrealizzaw din il-problema u nipprovaw niġġildulha, jew inkella se nċedu l-armi u ngħidu li din il-gwerra hija mitlufa u rebaħha ħaddieħor. Jien ngħid li din il-gwerra għandna nirbħuha aħna li aħna kontra t-traffikanti tad-droga u kontra l-abbuż tad-droga, u m’għandha tkun qatt il-politika, l-imġiba ta’ xi ħadd jew l-aġir ta’ xi ħadd f’din il-Kamra jew barra minnha li jġegħelna naqtgħu qalbna minn din il-ġlieda. Għalhekk nappella li għadna fiċ-ċans li nibdlu din il-White Paper. Hemm xi affarijiet li hemm bżonn jiġu mibdula kif qed jissuġġerixxu fil-White Paper, però l-parti li tittratta l-ammonti tad-droga hija perikoluża ħafna. 

Mir-rispons  li għandi, l-għaqdiet involuti f’dan is-settur mhumiex favur, anzi huma inkwetati ħafna. Issa jien naħseb li l-Ministru huwa miftuħ biex jisma’ lil min hu involut f’dan is-settur dwar x’għandu jsir jew m’għandux isir, x’inhu aċċettabbli u x’mhuwiex aċċettabbli, x’għandha tkun l-attitudni u x’ma għandhiex tkun l-attitudni f’dan is-settur. Jien nifhem li l-Gvern isib diffikultà biex jisma’ mill-Oppożizzjoni u mhux se ngħidlu li bilfors irid jisma’ minn dak li ngħidlu jien, assolutament! Jien nagħmel vanġelu dak li jgħiduli nies li huma involuti f’dan is-settur, mhux għax jien m’għandix għarfien ta’ x’qed jiġri, imma huma żgur li għandhom għarfien iktar minni peress li ta’ kuljum iħabbtu wiċċhom mal-vittmi tad-droga u mal-familjari tagħhom, li huma vittmi wkoll. 

Sur President, dawn żgur li għandhom aktar esperjenza, tagħrif, informazzjoni u sens ta’ ġudizzju, u għalhekk naħseb li dak li se jgħidulna l-għaqdiet involuti f’dan is-settur jien inqisu bħala vanġelu u se nimxi fuqu. Għaldaqstant nistieden lill-Ministru sabiex jismagħhom u jekk jikkonvinċi ruħu differenti minn dak li hemm miktub fil-White Paper ma jimpurtax, ħadd mhu se jgħidlu xejn. Bħalma llum qbilna fuq ċerti affarijiet, jien inqum u nirringrazzjah talli qbilna fuq dawn l-affarijiet. M’għandix dubju li jkun mertu tal-Ministru wkoll jekk jirrealizza li xi ħaġa ma tkunx qed issir kif suppost u jqum jgħid li qabel kien jaħseb hekk u llum qed jaħseb hekk u se jagħmel mod ieħor. (Onor. Membri: Hear, hear) Nirringrazzjak. 

ID-DEPUTY SPEAKER: Grazzi. Aktar rimarki? (Onor. Membri: No) Insejjaħ lill-Ministru Jonathan Attard biex, jekk jogħġbu, jagħmel il-winding up. 

ONOR. JONATHAN ATTARD: Sur President, nikkonkludi dan id-dibattitu billi nibda biex ngħid li spjegazzjoni marbuta mal-Abbozz ta’ Liġi li għandna quddiemna tgħid, anke fl-introduzzjoni, li l-Abbozz ta’ Liġi ċertament mhuwiex kontroversjali u se jkompli jsaħħaħ is-servizzi li mistennija jingħataw minn diversi entitajiet u dipartimenti fi ħdan il-Gvern. Hawnhekk qed nitkellmu dwar servizzi mill-pulizija li issa għaddew għand id-Dipartiment tal-Ġustizzja. 

Irrid  nagħmel  numru ta’ osservazzjonijiet dwar dak li qal il-kelliem tal-Oppożizzjoni filwaqt li nirrimarka li fl-aħħar ġiet żblokkata s-sitwazzjoni marbuta mal-proposta oriġinali li ressaqna hawnhekk, bħala Gvern, biex inkomplu nagħtu għodda aktar effettiva lill-investigaturi u lill-Pulizija fil-ġlieda kontra l-kriminalità. F’dak li għandu x’jaqsam mal-arrest preventiv, bl-emendi kif approvati mill-Kumitat, issa qed nagħtu l-possibbiltà ta’ 48 siegħa addizzjonali fejn stabbilixxejna l-proċedura li għandha tiġi segwita, dejjem b’rikors quddiem il-Qrati tagħna, jiġifieri proċess sindakat mill-Qorti. Irrid nenfasizza, kif enfasizzajt fl-istadju ta’ Kumitat, li din l-għodda għandha tintuża b’responsabbiltà u b’raġonevolezza fejn ikun hemm in-neċessità. 

Kif enfasizzajt meta bdejna bit-Tieni Qari f’dan il-Parlament, nagħmilha ċara li din għandha tkun l-eċċezzjoni u mhux ir-regola, jiġifieri f’każijiet fejn ikollok sitwazzjoni ta’ reati gravi li jġorru piena ta’ 12-il sena jew aktar. Issa qed nagħtu l-possibbiltà lill-pulizija u lill-investigaturi li jagħmlu t-talba fl-ewwel 36 siegħa tal-arrest oriġinali, biex il-maġistrat jiddeċiedi jekk hemmx lok ta’ estensjoni sa massimu ta’ 48 siegħa addizzjonali – jiġifieri mhux tassattiva li għandha tkun ta’ 48 siegħa – biex l-investigazzjoni jkun jista’ jkollha dejjem aktar suċċess. 

Nixtieq nirreferi għall-White Paper li nidejt il-ġimgħa li għaddiet dwar liġijiet aktar effettivi biex ngħinu lill-vittmi tad-droga. U hawnhekk ma naqbilx kompletament mal-komportament żleali tal-Onor. Aquilina – u ngħid l-aktar responsabbiltà żleali tal-Oppożizzjoni – li quddiem sitwazzjoni ta’ konsultazzjoni pubblika qalilna li n-nies qed jitkellmu dwarha. Fil-fatt, dak hu l-iskop ta’ White Paper, li n-nies jitkellmu dwarha. Ċertament mhuwiex l-iskop li jkollok kelliem tal-Oppożizzjoni irresponsabbli li bil-ħsebijiet skorretti tiegħu, bl-interpretazzjoni skorretta tiegħu jew bin-nuqqas ta’ għarfien tiegħu tal-liġi, biex inkun ċar, ipprova jagħmel ħtif tal-ħsebijiet u r-riflessjoni ta’ ċerti soliti personaġġi tal-establishment li mit-tnedija ta’ din il-White Paper ma tilfux okkażjoni biex jipprovaw jattribwixxu mottiv ħażin lili. 

Bħallikieku jien m’iniex missier qabel ma jien politiku, u mhux jien irrid nassigura lis-soċjetà tagħna li wliedi jkunu qed jgħixu f’soċjetà sigura u ħielsa kemm hu possibbli mill-pjaga tad-droga. Ir-realtà hi li t-traffikanti tad-droga, permezz ta’ din il-White Paper, jekk nibqgħu għaddejjin b’din il-liġi se jibqgħu jiġu trattati kif inhuma trattati llum u mhux se jkun hemm differenza. Illum meta tisimgħu lill-Onor. Karol Aquilina jitkellem fil-Parlament – jien nistieden lin-nies jaraw iż-żlealtà u l-iskorrettezza fl-istqarrija pubblika li ħareġ – qed jagħti l-impressjoni li t-traffikanti tad-droga se jeħilsuha ħafif. Xejn affattu! L-ebda traffikant tad-droga mhu se jeħlisha ħafif. 

Hawnhekk li qegħdin nagħmlu hu li għaxar snin wara li dan il-Gvern kellu l-kuraġġ jagħmel riforma storika f’dan is-settur biex verament issir ġustizzja effettiva mal-vittmi tad-droga li huma fiċ-ċentru ta’ din ir-riforma li hemm għall-konsultazzjoni pubblika, irridu nsaħħu jdejn il-Qrati tagħna biex jekk jaraw quddiemhom persuna li hija vittma tad-droga u li hija dipendenti mid-droga u jaraw il-prospett raġunevoli u jkunu moralment konvinti li jistgħu jagħtuha l-possibbiltà li tirriabilità lilha nnifisha, jagħtuha dik il-possibbiltà. Altru mis-sitwazzjoni fejn dawn ikollhom xi traffikant tad-droga quddiemhom u jeħlisha ħafif, kif qed tgħid l-Oppożizzjoni! B’mod mill-aktar surreali ġie jgħidilna li aħna qtajna qalbna mill-ġlieda kontra t-traffikar tad-droga, meta jekk kien hawn Gvern f’pajjiżna li qata’ qalbu mill-ġlieda kontra t-traffikar tad-droga kien Gvern Nazzjonalista li ta maħfriet presidenzjali lit-traffikanti tad-droga! 

Mela aħna li ta’ kuljum nikkumbattu din ir-realtà li mhijiex ta’ pajjiżna biss u li rridu nkomplu ninvestu - u qed nuru bil-provi li qed inkomplu ninvestu - fl-aspett riabilitattiv u qegħdin nagħmlu riformi biex nassiguraw li l-liġijiet tagħna jwasslu għal dan il-proċess riabilitattiv għal dawk li jimmeritawh, għal dawk li huma vittmi tad-droga u li fid-diskrezzjoni u fil-ġudizzju tal-Qrati –  issa m’għandniex fiduċja fil-Qrati? Jien għandi fiduċja fil-Qrati u fil-ġudikanti tagħna – wara li jixtarru u jeżaminaw is-sitwazzjoni li jkollhom preżenti, jekk ikun hemm xi ħadd li jaqa’ taħt il-limitu ta’ dawn iċ-ċifri li qed jissemmew u jkun jidher bl-aktar mod ċar li mhuwiex vittma tad-droga u mhuwiex dipendenti mid-droga, imma li kien qiegħed jittraffika d-droga jew jabbuża mid-droga għal skopijiet li jmorru lil hinn mid-dipendenza, hemmhekk il-Qorti se tibqa’ għaddejja biex jirċievi dak li ħaqqu. Il-pieni li hemm stabbiliti llum, li huma pieni b’saħħithom ħafna, se jibqgħu l-istess. 

Ejja ma ninsewx li l-piena massima f’dak li għandu x’jaqsam ma’ reati tad-droga hija dik ta’ għomor il-ħabs. Aħna wieħed mill-ftit pajjiżi li għandna piena daqshekk sinifikanti li tista’ twassal għal għomor il-ħabs, proprju biex inwasslu messaġġ dirett li t-traffikar tad-droga mhuwiex aċċettabbli f’pajjiżna u se nattakkawh bl-iktar mod b’saħħtu possibbli. Jien niskanta, għax ftit tal-jiem ilu ġie jgħid hawnhekk li, b’xi mod jew ieħor, kont qed nibgħat messaġġ favur it-traffikar tad-droga, imbagħad ilbieraħ stess kellna liġi importanti dwar ir-rikavat mill-kriminalità u bl-akbar responsabbiltà estrapolajna r-reat tat-traffikar tad-droga għax nafu l-gravità tiegħu, kemm għax jista’ jwassal għall-mewt tal-individwi u anke minħabba n-natura tar-reat minnu nnifsu. 

Dan jindika kemm dan il-Gvern, fil-konsiderazzjonijiet leġiżlattivi li għamel, iżomm fuq quddiem din il-ġlieda kontinwa kontra t-traffikar tad-droga.  Jien ma nafx ma’ liema entità tkellem imma anke aħna għaddejjin b’diskussjonijiet mal-entitajiet. Jien, b’kull rispett, inħares ’il quddiem biex ikollna diskussjoni. Għalhekk ħarġet il-White Paper biex immorru għal diskussjoni mal-entitajiet li għandhom l-għarfien u l-esperjenzi neċessarji u li mhumiex mimlijin preġudizzji, biex nitkellmu dwar kif se nkomplu nsaħħu dak li qed jiġi propost mill-Gvern u naraw x’inhuma r-realtajiet li jeżistu ħalli jkollna leġiżlazzjoni kemm jista’ jkun effettiva li tagħti l-opportunità lill-vittmi tad-droga jibnu ħajjithom mill-ġdid. Aħna m’għażilniex it-triq faċli li kien hemm fi żmien Gvern Nazzjonalista li ma tagħmilx distinzjoni bejn vittma tad-droga u traffikant tad-droga. 

Hekk kienet il-leġiżlazzjoni qabel ma tela’ Gvern Laburista li kellu l-kuraġġ jagħmel l-emendi u r-riformi. Ma kienet tagħmel l-ebda distinzjoni, imma titfa’ lil kulħadd fl-istess keffa u jekk persuna tispiċċa vittma tat-traffikanti tad-droga, titfagħha l-ħabs minflok ma tagħtiha l-possibbiltà li tirriabilita ruħha, tibni ħajjitha mill-ġdid u tkompli b’ħajjitha. Sfortunatament, għal darb’oħra qed naraw li pajjiżna huwa ltim minn Oppożizzjoni serja, partikolarment fejn jidħlu riformi bżonjużi b’andament soċjali bħal dawn. Dan l-element huwa ċertament soċjali aktar milli punittiv, għax aħna m’aħna qed immissu l-ebda reat. Ir-reati kienu, għadhom u se jibqgħu hemmhekk. 

Sur President, il-pieni kienu, għadhom u se jibqgħu l-istess. It-traffikanti tad-droga kienu u se jibqgħu jiġu trattati bl-istess mod, kemm mil-liġi kif ukoll fl-applikazzjoni tal-liġijiet mill-Qrati tagħna biex nassiguraw li kemm jista’ jkun nindirizzawhom b’mod effettiv. Ċertament li ħadd u xejn mhu se jżommni milli nkompli nressaq quddiem dan il-Parlament riformi leġiżlattivi kuraġġużi li jagħtu l-possibbiltà lill-vittmi tad-droga jingħataw ċans jerġgħu jibnu ħajjithom. Nirringrazzjak.

ID-DEPUTY SPEAKER: Grazzi. B’hekk ġejna fi tmiem din id-diskussjoni. Il-mistoqsija hija li l-Abbozz ta’ Liġi msejjaħ “Att sabiex jemenda l-Ordinanza dwar iċ-Ċertifikati tal-Kondotta, Kap. 77” ikun moqri t-Tieni Darba. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tieni Darba. 

ID-DEPUTY SPEAKER: Il-Ministru Jonathan Attard.

ONOR. JONATHAN ATTARD: Sur President, nipproponi li dan l-Abbozz ta’ Liġi jiġi ttrattat mill-Kumitat Permanenti għall-Konsiderazzjoni ta’ Abbozzi ta’ Liġi.

ID-DEPUTY SPEAKER: Min jissekonda?

ONOR. NAOMI CACHIA: Nissekonda. 

ID-DEPUTY SPEAKER:  Il-mistoqsija hija l-mozzjoni kif imressqa mill-Ministru. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

ID-DEPUTY SPEAKER: Sar il-ħin. Insejjaħ lill-Ministru Jonathan Attard biex, jekk jogħġbu, iressaq l-Aġġornament.

AĠĠORNAMENT
 
ONOR. JONATHAN ATTARD: Sur President, nipproponi l‑Aġġornament tal‑Kamra għal nhar it-Tnejn, 22 ta’ Jannar 2024, fl‑4.00 p.m. b’din l‑aġenda:

Mozzjonijiet

L-Ewwel Qari ta’ Abbozz ta’ Liġi fuq Azzjoni dwar il-Klima.

Ordnijiet tal‑Ġurnata

[bookmark: _Hlk152175224]Abbozz ta’ Liġi li jemenda l‑Kodiċi Kriminali (Emenda Nru 8) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 9) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) - Tieni Qari;

Abbozz ta’ Liġi dwar it‑Twaqqif ta’ Kumitat għar‑Rakkomandazzjonijiet ta’ Miżuri għall‑Ħarsien ta’ Ġurnalisti, Persuni oħra bi rwol fil‑Midja u Persuni fil‑Ħajja Pubblika - Tieni Qari;

Abbozz ta’ Liġi li jemenda l‑Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il‑Protezzjoni tal‑Midja u tal‑Ġurnalisti - Tieni Qari;

Abbozz ta’ Liġi dwar il‑Monitoraġġ Elettroniku - Tieni Qari;

Abbozz ta’ Liġi li jemenda l-Kodiċi Ċivili - Tieni Qari;

Abbozz ta’ Liġi li jimplimenta Miżuri tal‑Estimi - Tieni Qari;

Abbozz ta’ Liġi li jemenda l‑Att dwar il-Governanza Sportiva u l-Integrità fl-Isport - Tieni Qari;

Abbozz ta’ Liġi li jemenda l‑Att dwar il-Governanza Sportiva u l-Integrità fl-Isport - (Emenda Nru 2) - Tieni Qari;
Abbozz ta’ Liġi li jemenda l-Kodiċi Ċivili (Emenda Nru 2) - Tieni Qari;

Abbozz ta' Liġi li jemenda Liġijiet Varji dwar il-Kirjiet Residenzjali Privati - Tieni Qari;

Jew xi aġenda oħra li tista’ tiġi komunikata aktar tard.

‑‑‑‑‑

Abbozz ta’ Liġi li jemenda Liġijiet Varji dwar l-Arrest u d-Detenzjoni mill-Pulizija – Kumitat Permanenti;

Abbozz ta’ Liġi li jemenda l-Att dwar il-Kummissarji għall-Ġustizzja - Kumitat Permanenti;

[bookmark: _Hlk155718913]Abbozz ta’ Liġi li jemenda Varji Liġijiet dwar ir-Rikavat mill-Kriminalità - Kumitat Permanenti (Kont.);

Abbozz ta’ Liġi li jemenda l-Att dwar il-Patrimonju Kulturali - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 11) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 7) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 10) - Kumitat Permanenti;

Abbozz ta’ Liġi li jemenda l-Liġijiet dwar il-Komunikazzjonijiet - Kumitat Permanenti;

Abbozz ta’ Liġi li jemenda l-Ordinanza dwar iċ-Ċertifikati tal-Kondotta - Kumitat Permanenti.

ID-DEPUTY SPEAKER: Grazzi. Rimarki? L-Onor. Charles Azzopardi.

ONOR. CHARLES AZZOPARDI: Sur President, fil-ħin li għandi għad-dispożizzjoni tiegħi ħassejt il-ħtieġa li nitkellem aktar fid-dettall fuq l-identità tagħna li tagħmilna tassew Maltin u Għawdxin u fuq dak li jagħmilna differenti u li rridu nieħdu ħsiebu u nikkoltivawh. Dan għax hija l-identità tagħna li twassal għal sens ta’ għaqda u sens veru ta’ nazzjon kif jixirqilna. 

Wieħed ma jistax jiddistingwi ruħu minn popli oħrajn barranin u Ewropej jekk ma jkunx kapaċi li dak li jagħmlu differenti jżommu sħiħ u b’saħħtu. Kemm huwa importanti li nkomplu nieħdu ħsieb il-lingwa Maltija li tagħmilna daqstant differenti minn pajjiżi oħrajn Ewropej u madwar id-dinja fil-ħames kontinenti li huma msieħba fil-Commonwealth li jużaw il-lingwa Ingliża. 

Aħna għandna lingwa li tagħtina sens ta’ responsabbiltà u ta’ appartenenza. Aħna għandna lingwa li tagħmilna nazzjon li verament joħlom li jista’ jimxi ’l quddiem. Ma nistgħux nipperikolaw lil dan in-nazzjon billi, b’xi mod jew ieħor, indgħajfu l-ilsien nazzjonali tagħna. Irridu nħarsu lura u nagħrfu kemm il-ġenerazzjonijiet ta’ qabilna ħadmu u rsistew biex il-lingwa tagħna tibqa’ mhux mittiefsa, tagħtina identità u tagħmilna differenti, anke meta konna maħkumin mill-barrani. Aħna ġens li dejjem għaraf l-importanza tal-lingwa tagħna, l-ilsien Malti. Il-lingwa tagħna tgħaqqadna minn Wied il-Għasri f’Għawdex sa Bengħajsa. 

Il-lingwa li juża l-poplu Malti u Għawdxi tidentifikana u tagħmilna differenti madwar id-dinja. Il-lingwa tagħna fiha l-element Għarbi, l-element Rumanz u l-element Ingliż. Hemm rabta storika bejn il-lingwa tagħna u l-elementi, bejn il-lingwa tagħna u dawk li ħakmuna għax  bir-rieda u bil-ħeġġa tagħna ksibna l-ħelsien għax konna magħqudin. Il-lingwa tgħaqqadna, tagħtina identità u tiddistingwina fl-Unjoni Ewropea u meta npoġġu bilqiegħda mal-kbarat ta’ pajjiżi li kienu imperi li kkolonizzaw u qatt ma kienu kkolonizzati ma nħossuniex differenti.

Matul is-sekli, il-ġenerazzjonijiet għarfu l-importanza li l-lingwa tagħti identità u li l-lingwa Maltija għandha tingħata l-importanza mistħoqqa minn dan il-Gvern u qatt m’għandha tkun fuq in-naħa tal-partiġjaniżmu jew titpoġġa f’riskju ta’ ballun politiku. Sew jekk inti lemini, sew jekk inti xellugi, sew jekk inti Malti li dejjem għext Malta jew Malti li kont emigrajt u għandek lil uliedek jgħixu barra minn xtutna, il-lingwa Maltija tgħaqqad lill-poplu u tagħti definizzjoni ta’ identità. Il-lingwa Maltija qiegħda f’riskju f’dinja diġitali, fi globalizzazzjoni u f’dinja dejjem aktar miftuħa u multikulturali, f’dinja li qiegħda ssir mhux biss diġitali, imma forsi qiegħda tkun aljenata bil-konsumiżmu u l-materjaliżmu. Irridu politika lingwistika li tagħraf u b’ċertezza tifhem l-importanza li nżommu l-lingwa tagħna attiva. 

Sur President, hemm bżonn sforz minn kulħadd biex il-lingwa Maltija titħaddem b’mod sħiħ u komdu biex tkompli tagħtina l-identità li tixirqilna biex biha nħossuna kburin li aħna Maltin. Li tkun Malti, sa ftit tas-snin ilu, kien ifisser wirt storiku ta’ poplu żgħir fid-daqs imma kburi bl-istorja tiegħu. Kburi li meta kien maħkum, dejjem għaraf jimxi bil-għaqal u jkollu għodda tal-perseveranza li twasslu biex ikun pajjiż indipendenti billi jikseb il-ħelsien u fl-aħħar mill-aħħar ikun Repubblika. Li tkun Malti sa ftit tas-snin ilu kien ifisser għeruq sodi li trabbew fit-tbatija, li ma beżgħux ixammru l-kmiem u jaħdmu u jirnexxu b’integrità, b’valuri u bi prinċipji sodi. 

Sa ftit tas-snin ilu dawn il-prinċipji kienu jiddefinixxu lill-poplu Malti u Għawdxi. Illum f’għajnejn id-dinja, il-Malti jrid jiddefendi ruħu mid-dell tal-korruzzjoni, mill-problema tal-ħasil tal-flus u mill-impunità li nissel dan il-Gvern. Illum uliedna jridu jikbru f’dan id-dell u m’hemm xejn madwarhom li jħeġġiġhom jgħożżu lil pajjiżhom. M’hemm xejn li jagħtihom serħan il-moħħ biex jerġgħu jsibu l-identità tagħhom. Ma nistgħux inkomplu nitilfu l-għeruq tagħna. Ma rridux nintrabtu ma’ dak li qiegħed iniżżilna ’l isfel, imma rridu nagħrfu li l-ilsien tagħna huwa importanti għax min qed imexxina nesa l-missjoni tiegħu.

Min qed imexxina nesa li dan il-pajjiż kien jixraqlu servizz aħjar li jkompli jagħtina identità, li jkompli jibni fuq il-valuri li minn dejjem kellna, li jkompli jsostni dak li hu ta’ ġid għalina, għal uliedna u għall-ġenerazzjonijiet ta’ warajna. M’għandniex għalfejn inbigħu għeruqna għall-flus. Ejjew għal dan il-mument nifhmu kemm huwa importanti li nfittxu dak li jgħaqqadna ’l bogħod mis-suq, ’il bogħod mill-materjaliżmu sfrenat, ’il bogħod minn dawk il-kapriċċi żejda li għamel dan il-Gvern u mill-intriċċi li jissieħeb fihom. Il-Gvern, bil-politika tiegħu u bil-mudell ekonomiku li qabad, qiegħed ikompli jdgħajjef l-ilsien Malti u minħabba l-influss ta’ barranin li qegħdin jiġu f’pajjiżna, il-Malti qed jispiċċa dejjem aktar mhedded. Irridu naraw li din l-għodda indispensabbli għalina nżommuha ħajja u b’saħħitha. Huwa importanti li dawk il-barranin li jiġu f’pajjiżna jkunu kapaċi jitkellmu l-Malti bażiku daqskemm hu importanti li jitgħallmu l-Ingliż. 
Infakkar li meta oppressur ried jidħol fuq nazzjon, l-ewwel ħaġa li għamel kienet li pprova jipprojbixxi lil dak il-ġens milli jkompli jitkellem il-lingwa nattiva tiegħu. Infakkar meta l-abjad invada l-indiġeni Indjani tal-Amerika. Infakkar fl-Aboriġini tal-Awstralja u aktar tard rajna l-istess ħaġa tiġri f’Tibet. Bħala poplu Malti, taħt kull ħakma li għaddejna minnha, irnexxielna nżommu sħiħ u b’saħħtu l-ilsien li jagħmilna tassew Maltin. Mela, ma nkunux aħna stess li niddisprezzaw il-lingwa Maltija. Ejja ma nkunux boloh u nkunu aħna stess li neqirdu dak li jagħtina identità nazzjonali. Ikun għajb kbir jekk inkunu aħna bħala nazzjon li  neliminaw l-ilsien Malti u ma nagħtuhx l-importanza li jistħoqqlu. Huwa importanti li l-lingwa Maltija tagħna nelevawha ’l fuq. Kienet ġlieda ta’ tmiem is-seklu dsatax u l-bidu tas-seklu għoxrin meta l-lingwa Maltija kienet għadha titqies bħala l-lingwa tal-kċina. 

Kienu dawk ta’ qabilna li għarfu li din il-lingwa għandha tingħata l-importanza li teħtiġilha biex issir il-lingwa nazzjonali tagħna. Kien il-Partit Nazzjonalista fl-1964 li daħħalha fil-Kostituzzjoni bħala l-lingwa nazzjonali u l-lingwa Ingliża flimkien ma’ dik Maltija bħala l-lingwa uffiċjali. Jekk irridu li l-lingwa Maltija tkun aktar relevanti u tibqa’ teżisti matul is-snin, irridu ninvestu bis-serjetà fl-għalliema tal-Malti fl-iskejjel ta’ Malta u Għawdex, għax dawn qegħdin hemm fuq quddiem biex it-tagħlim tal-ilsien Malti jkun importanti daqs kull suġġett ieħor. X’ħasra! Ma jmissniex qegħdin hawnhekk nitkellmu dwar l-interess tagħna biex inkomplu dak li hu ovvju, li inħarsu l-lingwa Maltija.

Nirreferi wkoll għall-Professuri tal-Università u dawk l-entitajiet regolatorji fdati bit-tfassil tal-politika tal-ilsien Malti u t-tħaddim tiegħu, kemm f’Malta kif ukoll barra minn xtutna. Irridu nfasslu strateġija serja li tkun ibbażata fuq l-evidenza ta’ kif l-ilsien Malti nistgħu nagħtuh l-importanza li tixraqlu. Ejjew niżguraw li kwalunkwe programm li nvaraw ikun ibbażat fuq ir-riċerka neċessarja u mhux fuq mudell fittizju li jkun irregolat mill-esiġenzi ta’ ekonomija biss. Ma nistgħux inħallu s-suq isuqna u jaqdi biss l-esiġenzi tal-impjegabilità. Ikunu xi jkunu l-esiġenzi ta’ dan il-pajjiż, l-ilsien Malti m’għandu qatt ikun il-ħaruf tas-sagrifiċċju. Ikun inutli li nitkellmu dwar edukazzjoni ħolistika u edukazzjoni permanenti ta’ matul il-ħajja jekk, fl-aħħar mill-aħħar, ma nħarsux il-lingwa tagħna. 

Sur President, nikkonkludi dan id-diskors billi nfakkar li 14-il sena ilu kien il-Partit Nazzjonalista fil-gvern li għadda liġi biex jitwaqqaf il-Kunsill Nazzjonali tal-Ilsien Malti. Dan il-Kunsill għandu jaħdem b’mod awtonomu u jinqata’ mill-politika partiġjana, għax il-kontroll partiġjan jagħmel aktar ħsara milli ġid. Aktar minn hekk, kull Malti għandu jkollu d-dritt li juża l-Malti fejn irid, fejn hemm bżonn u fejn iħossu komdu biex ikompli jaqdi s-servizzi meħtieġa għalih, biex iħossu parti min-nazzjon li jappartjeni lilu għax hu parti minnu. Kull min juża l-Malti f’Malta, m’għandu qatt isib il-bibien magħluqin. Ejjew ma naslux fis-sitwazzjoni fejn naħsbu li l-ilsien Malti, bih u mingħajru, xorta. Allaħares, għax ikun jistħoqqilna l-forka! Nirringrazzjak.

ID-DEPUTY SPEAKER: Grazzi. Aktar rimarki? L-Onor.  Justin Schembri.

ONOR. JUSTIN SCHEMBRI: Sur President, ħafna drabi nitkellmu dwar il-benesseri tat-tfal u tal-istudenti u qegħdin insemmu dan kollu fir-rigward tal-Istrateġija Nazzjonali għall-Edukazzjoni. Però kultant ninsew li meta nkunu qegħdin nitkellmu dwar il-benesseri tat-tfal u tal-istudenti jkun jeħtieġ nagħtu kas ukoll il-benesseri tal-edukaturi u l-għalliema l-oħrajn – ċjoè l-letturi li għandna fil-livell terzjarju – li qegħdin jagħtu servizz f’dan il-pajjiż. 

Matul din il-ġimgħa, sfortunatament, kellna nirrikorru għal sitwazzjoni bla preċedent meta l-eżamijiet fl-Università kienu qrib li jiġu kkanċellati. Dan għaliex il-Gvern, għal sentejn sħaħ, ma wasalx għall-konklużjoni mal-UĦM dwar il-ftehim relatat mal-ħaddiema tekniċi, amministrattivi u industrijali u minħabba dan kellhom iħallsu l-ogħla prezz l-istudenti universitarji. Qed ngħid li kellhom iħallsu l-ogħla prezz mhux għax mhux se jagħmlu l-eżamijiet, għax l-eżamijiet se jsiru, imma għax il-pressjoni tal-Partit Nazzjonalista, tal-KSU u ta’ kull min għandu s-sens komun wasslet biex il-Gvern jilħaq xi forma ta’ ftehim mal-UĦM, li s’issa għadna ma nafux x’inhu, biex ikunu jistgħu jibqgħu mexjin bl-eżamijiet. Madanakollu, kellna ntertqu qalb l-istudenti sa sitt ijiem qabel l-eżamijiet dwar jekk hux se jkunu qegħdin isiru jew le, u dan huwa ta’ diżappunt u dispjaċir għax qegħdin nilagħbu bil-futur tal-istudenti jekk inħalluhom imdendlin. 

Qed nuża t-terminu ‘nħalluhom’ għax jekk il-kwestjoni tal-Università issa għaddiet jew jidher li għaddiet, is-sitwazzjoni fl-MCAST għadha mċajpra daqstant ieħor. Sal-lum għad għandna direttivi maħruġin mill-Malta Union of Teachers (MUT) li qegħdin jitolbu lil-letturi biex la jagħtu marki ta’ eżamijiet u lanqas ta’ assignments oħrajn. Ir-raġuni għal darb’oħra hi għax għandna Gvern li wara sentejn ta’ negozjati għadu ma wasalx għal xi forma ta’ ftehim mal-union li qiegħda tinnegozja miegħu. U hawnhekk għadna lanqas biss wasalna sad-diskussjonijiet relatati mal-finanzi, li ġeneralment ikunu l-iktar parti li tirrikjedi diskussjoni fit-tul, u għal darb’oħra reġa’ għandna eluf ta’ studenti li qegħdin iħallsu l-prezz għall-inkompetenza u l-arroganza tal-Gvern, kif ukoll għan-nuqqas ta’ rieda li jassigura l-aħjar kondizzjonijiet li jinkludu pakketti finanzjarji sostanzjali għall-edukaturi tagħna. 

Ma nistax inkun qiegħed nitkellem dwar il-ftehimiet li għamel il-Gvern mal-unions u ma nsemmix il-ftehim bejn l-MUT u l-Gvern, din id-darba relatat mal-għalliema tal-iskejjel tal-Istat u tal-Knisja.  L-istrike ta’ Novembru 2023 wassal biex jurina li f’dan il-pajjiż sfortunatament il-unions ikollhom jirrikorru għall-azzjonijiet industrijali biex il-Gvern jibda jisma’ u jieħu bis-serjetà l-karba tagħhom. F’dan ir-rigward, il-karba tal-union ma kenitx karba li vvintawha huma jew li vvintaha l-Partit Nazzjonalista bħalma kien hemm min ipprova jpinġiha, imma kienet karba ġusta li timxi fuq dak li wiegħed il-Prim Ministru Robert Abela qabel l-elezzjoni imma meta ġie biex iwettaqha mar pass jew passejn lura.  Hija sfortuna li bdejna sena ġdida u minkejja li nirrikonoxxu li reġgħu bdew id-diskussjonijiet, il-Gvern għadu ma marx quddiem il-union bil-pakkett finanzjarju li wiegħed.  

Għalhekk, Sur President, ma nistgħux nitkellmu dwar il-benesseri tat-tfal, dwar il-benesseri tal-edukaturi, dwar il-benesseri tal-ġenituri, in-nanniet u dawk kollha li jieħdu ħsieb it-tfal tagħna, jekk qegħdin nilagħbu bl-edukazzjoni. F’dan il-pajjiż għandna naslu għal ftehim wieħed li kull min hawn f’din il-Kamra u kull min qiegħed isegwi jasal biex jifhem u jaċċetta li l-edukazzjoni hija l-qofol ta’ kollox, li għandna nipprijoritizzawha u nagħtu lill-professjonisti u lil dawk kollha li jaħdmu fil-qasam edukattiv l-aħjar kondizzjonijiet u l-aħjar salarji ħalli jkunu jistgħu jroddu lura lil pajjiżna u lil uliedna l-aħjar riżultati. Nirringrazzjak.

ID-DEPUTY SPEAKER: Grazzi. Aktar rimarki?  L-Onor.  Stephen Spiteri.

ONOR. STEPHEN SPITERI: Sur President, dan huwa l-ewwel diskors tiegħi f’dan il-Parlament dwar dak li hu relatat mal-politika soċjali. Huwa qasam importanti li jinteressani ħafna u li tassew jirrifletti dak li nixtiequ naraw ilkoll; li jkollna soċjetà b’saħħitha. U jkollna soċjetà b’saħħitha billi f’dan il-Parlament infasslu liġijiet li jirriflettu tassew dak li nixtiequ, liġijiet li jħarsu lil dawk li huma l-aktar fil-bżonn u li ma jagħmlux diskriminazzjoni bejn min tassew huwa vulnerabbli u min qiegħed komdu. Irridu nfasslu politika soċjali li tagħmel il-ħajja fil-familji tagħna, fuq il-postijiet tax-xogħol, fl-iskejjel tagħna, fis-soċjetà tagħna u fil-postijiet tad-divertiment soċjetà aktar b’saħħitha.   

Hawn niġi għall-punt li rrid nagħmel f’dan l-Aġġornament.  Illum il-Partit Nazzjonalista ħareġ stqarrija rigward il-White Paper li ħareġ dan il-Gvern biex tkun diskussa fis-soċjetà rigward l-ammonti ta’ droga li trid tinstab biex jiġi deċiż jekk wieħed ikunx qed iwettaq reat jew le.  Jien irrid nesprimi l-opinjoni personali tiegħi u s-sentiment t’hemm barra għax jien niltaqa’ man-nies kontinwament f’xogħli bħala tabib. Irridu li f’dan il-Parlament infasslu liġijiet li tassew iħarsu s-soċjetà tagħna minn din il-pjaga li qed tifni lil dan il-pajjiż.  

Skont statistika li ħarġet ftit tal-ġimgħat ilu, naraw kemm kien hemm ammissjonijiet fl-isptar b’konsegwenza diretta ma’ waħda mit-tipi tad-drogi, il-Kannabis, li llum huwa legali biex tintuża fis-soċjetà anke bħala rikreazzjoni.  Fis-sena 2020 kellna 93 ammissjoni relatata ma’ din id-droga u fis-sena 2023 kellna ’l fuq minn 250 każ.  Meta wieħed iħares lejn it-trattament li jingħata fl-Isptar Mount Carmel jirrealizza kemm żdiedu l-każijiet relatati mal-abbuż tad-droga. Hawn jiddispjaċini ngħid li s’issa dan huwa l-uniku sptar fejn jistgħu jiġu trattati dawn il-każijiet, għax aħna nemmnu li meta għandek problema ta’ saħħa mentali relatata mad-droga, postok mhuwiex ġo sptar mentali imma huwa xi mkien fejn tassew ikollok l-aħjar kura. 

Għalhekk aħna fid-dover li l-liġijiet li nfasslu u ngħaddu minn dan il-Parlament ma jwasslux għal aktar ħsara fuq is-soċjetà tagħna għax aħna rridu naraw il-ġid fis-soċjetà tagħna. Ejjew naraw x’ġara minħabba l-liġi li fassalna u li qiegħda hemmhekk biex il-Kannabis tkun tista’ tintuża għal skop rikreazzjonali. Qed naraw li qed ikun hemm abbużi kbar għax m’hemmx regoli li qed jinforzaw dak li ġie impost. Hemm ħafna libertà u nuqqas ta’ responsabbiltà għax meta l-Kannabis tintuża għal skop rikreazzjonali, għandu jkun hemm sens ta’ responsabbiltà minn min jużaha. 

Wieħed ma jistax jużaha għax mingħalih li l-liġi qed tagħtih kull opportunità li jagħmel li jrid, kemm jekk ikun miexi fit-triq, kemm jekk ikun f’post ta’ divertiment u kemm jekk jgħix fi flat, għax jekk tkun toqgħod fi flat u mhux ġo dar, ikun hemm min jgħix miegħek u allura għandu jkun hemm ir-rispett li titlob il-liġi li tfasslet f’dan il-Parlament. Għalhekk jeħtieġ naraw minn issa li liġi li nfasslu għal din il-White Paper li qed titpoġġa għall-konsultazzjoni, meta tasal fl-istadju ta’ Kumitat tkun imfassla kif suppost ħalli tassew tħares il-vittmi tad-droga u ma tagħtix lok għall-abbuż. 

Sur President, aħna minn din in-naħa tal-Kamra rridu nħarsu lill-vittmi għax dawn huma tassew vittmi li jaqgħu fil-vulnerabbiltà, jgħixu fil-faqar u jkollhom bosta diffikultajiet f’ħajjithom. Biss, biss ngħid li ħafna minnhom ħajjithom tkun kważi spiċċat, u tant tkun spiċċat li jikkontemplaw li jtemmu ħajjithom huma stess. Għalhekk issa li jien il-kelliem ewlieni dwar il-politika soċjali li tmiss dawn l-aspetti mill-qrib, nappella liż-żewġ naħat tal-Kamra biex naħdmu flimkien għall-ġid komuni tas-soċjetà tagħna u l-ħarsien tas-saħħa.  Nirringrazzjak.

ID-DEPUTY SPEAKER:  Grazzi. Sar il-ħin. Il-Kamra hija aġġornata għal nhar it-Tnejn, 22 ta’ Jannar 2024, fil-4.00 p.m. bl-aġenda kif ikkomunikata mill-Ministru. Il-lejl it-tajjeb lil kulħadd.

Fis-7.31 p.m. il-Kamra aġġornat mingħajr ma saret il-mistoqsija. 

MISTOQSIJIET GĦAL TWEĠIBIET ORALI MWIEĠBA BIL-MIKTUB

MINISTERU GĦAL GĦAWDEX - KUNTRATTI TA’ FIDUĊJA

12080. L-ONOR. IVAN BARTOLO  staqsa lill-Ministru għal Għawdex u l-Ippjanar: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?

ONOR. CLINT CAMILLERI (Ministru għal Għawdex u l-Ippjanar):  Hemm erba' entitajiet li jaqgħu taħt il-Ministeru għal Għawdex, li huma:  il-Gozo Regional Development Authority, il-Gozo Channel (Operations Ltd), il-Gozo Heliport Limited u l-Awtorità tal-Ippjanar. L-ebda waħda minn dawn l-entitajiet ma għandha impjegati magħha persuni li ngħataw kuntratti ta’ fiduċja.


MINISTERU GĦALL-INTERN, IS-SIGURTÀ, IR-RIFORMI U L-UGWALJANZA - KUNTRATTI TA’ FIDUĊJA

12081. L-ONOR. IVAN BARTOLO  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?  

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Il-lista aġġornata tal-entitajiet għadha ma ġietx ippubblikata.


MINISTERU GĦAT-TURIŻMU - KUNTRATTI TA’ FIDUĊJA

12082. L-ONOR. IVAN BARTOLO  staqsa lill-Ministru għat-Turiżmu u l-Indafa Pubblika: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?  

ONOR. CLAYTON BARTOLO: Il-lista aġġornata tal-entitajiet tkun ippubblikata fil-jiem li ġejjin. Mill-informazzjoni li ngħatatli ma jirriżultax li hemm persuni fl-entitajiet taħt il-Ministeru li ngħataw kuntratti ta’ fiduċja.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR - KUNTRATTI TA’ FIDUĊJA

12083. L-ONOR. IVAN BARTOLO  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tikkonferma l-entitajiet li jaqgħu taħtha? Tista’ tgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħqet Ministru hi?  

ONOR. MIRIAM DALLI: Il-lista aġġornata tal-entitajiet tkun ippubblikata fil-jiem li ġejjin. Mill-informazzjoni li ngħatatli ma jirriżultax li hemm persuni fl-entitajiet li jaqgħu taħt ir-responsabbiltà tal-Ministeru tiegħi li ngħataw kuntratti ta’ fiduċja.


MINISTERU GĦALL-FIANNZI U X-XOGĦOL - KUNTRATTI TA’ FIDUĊJA

12084. L-ONOR. IVAN BARTOLO  staqsa lill-Ministru għall-Finanzi u x-Xogħol: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?  

ONOR. CLYDE CARUANA (Ministru għall-Finanzi u x-Xogħol): Il-lista aġġornata tal-entitajiet se tkun ippubblikata fil-jiem li ġejjin. Mill-informazzjoni li ngħatajt ma jirriżultax illi hemm persuni fl-entitajiet li għandhom kuntratt ta’ fiduċja.

TAS-SLIEMA, IL-GŻIRA, SAN ĠILJAN - SANITÀ

13911. L-ONOR. GRAZIELLA ATTARD PREVI  staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11420, li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn Tas-Sliema, San Ġiljan u l-Gżira, rispettivament għal kull lokalità, f’Ġunju 2023?

ONOR. CLAYTON BARTOLO: Ir-rapporti dwar ilmenti ta’ ġrieden mejta li rċeviet id-Diviżjoni tat-Tindif u l-Manutenzjoni matul il-xahar ta’ Ġunju 2023 kienu s-segwenti:

Tas-Sliema	-	Tliet rapporti
San Ġiljan	-	Xejn
Il-Gżira		-	Rapport.


TAS-SLIEMA, IL-GŻIRA, SAN ĠILJAN - SANITÀ

13912. L-ONOR. GRAZIELLA ATTARD PREVI  staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11421, li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn Tas-Sliema, San Ġiljan u l-Gżira, rispettivament għal kull lokalità, f’Lulju 2023?

ONOR. CLAYTON BARTOLO:  Ir-rapporti dwar ilmenti ta’ ġrieden mejta li rċeviet id-Diviżjoni tat-Tindif u l-Manutenzjoni matul il-xahar ta’ Lulju 2023 kienu s-segwenti:

Tas-Sliema	-	Rapport.
San Ġiljan	-	Xejn
Il-Gżira		-	Xejn.


TAS-SLIEMA, IL-GŻIRA, SAN ĠILJAN - SANITÀ

13913. L-ONOR. GRAZIELLA ATTARD PREVI  staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11422, li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn Tas-Sliema, San Ġiljan u l-Gżira, rispettivament għal kull lokalità, f’Awwissu 2023?

ONOR. CLAYTON BARTOLO: Ir-rapporti dwar ilmenti ta’ ġrieden mejta li rċeviet id-Diviżjoni tat-Tindif u l-Manutenzjoni matul il-xahar t’Awwissu 2023 kienu s-segwenti:

Tas-Sliema	-	Żewġ rapporti.
San Ġiljan	-	Xejn
Il-Gżira		-	Rapport.


PERSUNI FUQ PENSJONIJIET U BENEFIĊĊJI MHUX KONTRIBUTORJI U BI DĦUL BAXX

14038. L-ONOR. GRAZIELLA ATTARD PREVI  staqsiet lill-Ministru għall-Finanzi u x-Xogħol: Jista’ l-Ministru jgħid għal liema raġuni persuni fuq pensjonijiet u benefiċċji mhux kontributorji u bi dħul baxx qed jintalbu jissottomettu statements lid-Dipartiment tat-Taxxa meta ma għandhom l-ebda taxxa xi jħallsu?

ONOR. CLYDE CARUANA: L-Amministrazzjoni tat-Taxxa u d-Dwana tibgħat statements lill-pensjonanti bħal kull persuna klassifikata non-filer, fejn fihom ikun indikat, fost affarijiet oħra, id-dħul minn pensjoni u dħul minn impjieg, f’każ li l-pensjonant ikun qiegħed f’impjieg. 

L-istatement jintbagħat ukoll sabiex jiġi verifikat mill-pensjonant, u jekk ikun hemm xi informazzjoni addizzjonali li trid tiġi ddikjarata, il-pensjonant, bħal kull persuna oħra,  jitlob il-formola tat-taxxa biex jiddikjara kull income li jkollu.


CHILDCARE CENTRES 

14039. L-ONOR. GRAZIELLA ATTARD PREVI  staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm childcare centres immexxija mill-Gvern u mill-privat rispettivament u kemm hi twila l-waiting list għal kull wieħed minnhom?

ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): S’issa hawn total ta’ 196 childcare centre mmexxija mill-Gvern jew mill-privat.


TFAL LI GĦANDHOM STATEMENT OF NEEDS

14040. L-ONOR. GRAZIELLA ATTARD PREVI  staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm tfal li għandhom statement of needs, kemm minnhom għandhom full-time LSE u kemm minnhom għandhom shared LSE?

ONOR. CLIFTON GRIMA: Hemm 4,202 studenti li għandhom statement of needs; 1,473 għandhom full-time LSE u 2,729 għandhom shared LSE.


FONDI EWROPEJ - PROĠETTI

14068. L-ONOR. CHRIS SAID staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jwieġeb il-mistoqsijiet parlamentari 10267 u 11478 u ċjoè: Peress li t-terminu tal-programm ta’ fondi Ewropej wasal biex jiġi fi tmiemu, u nbeda jew ħa jinbeda wieħed ġdid, jista’ l-Ministru jgħid liema proġetti spiċċaw u dawk li għadhom għaddejjin jew ħa jinbdew f’kull Ministeru minn dawn il-fondi? Kemm intefqu flus għal dawn il-proġetti?

ONOR. CHRIS FEARNE: L-informazzjoni mitluba minnu tqiegħdet fuq il-Mejda tal-Kamra waqt il-ħin tat-Tqegħid ta’ Karti.


GĦAWDEX: TA’ DBIEGI CRAFTS VILLAGE - TENDER

14069. L-ONOR. CHRIS SAID staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid fiex jikkonsisti x-xogħol tat-tender li ħarġet għat-tieni darba ‘Tender for Upgrading and Embellishing in an Environmentally Friendly Manner the Existing Boundary Wall Areaa At Ta’ Dbiegi Crafts Village, Gozo’ li għalqet fl-10 ta’ Marzu 2023 u meta se jitlesta x-xogħol mitlub minn din l-imsemmija sejħa?

ONOR. SILVIO SCHEMBRI:  Is-sejħa għall-offerti msemmija ġiet kanċellata skont it-termini tal-artikolu 18.3(b) tal-General Rules Governing Tenders, u dan għaliex l-offerti riċevuti kienu jeċċedu l-valur massimu tal-imsemmija tender.


GĦAWDEX - CASINO

14070. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid fiex wasal il-proċess biex f'Għawdex jinfetaħ l-ewwel casino u dan in vista tal-fatt li din kienet wegħda elettorali għal Għawdex? Jista’ jgħid ukoll meta hu mistenni li jibda jopera dan il-casino?

ONOR. CLINT CAMILLERI: Ninforma lill-Onor. Interpellant li għandu jirreferi din il-mistoqsija parlamentari lill-Ministru kkonċernat.


YACHT MARINA U CRUISE LINER PASSENGER TERMINAL – ESPRESSJONI TA’ INTERESS

14071. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid x’inhuma l-aħħar żviluppi dwar il-bini ta’ Yacht Marina u Cruise Liner Passenger Terminal li l-Gvern Laburista kien ħareġ espressjoni ta’ interess għalihom eżatt wara li tela’ fil-Gvern f’Marzu 2013 u dan peress li issa għaddew aktar minn disa' snin u ma ssemma xejn iżjed dwarhom? Jista’ jgħid ukoll jekk dawn il-proġetti hux se jsiru u jekk l-espressjoni ta’ interess li kienet inħarġet għadhiex għaddejja jew jekk ġietx imwaqqfa?

ONOR. CLINT CAMILLERI: Għadhom għaddejjin id-diskussjonijiet minħabba l-kumplessità ta’ diversi fatturi biex tali proġett ikun jista’ jimmaterjalizza. 


QORTI TAL-FAMILJA – KWALIFIKI TAL-MEDJATURI

14121. L-ONOR. CHRIS SAID staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid xi kwalifiki jrid ikollhom il-persuni li qed jinħatru bħala medjaturi fil-Qorti tal-Familja? Jista' jgħid ukoll kemm huma twal (bħala sigħat jew xhur) il-korsijiet li qed ikunu mitluba jipproduċu ċertifikat tagħhom? Kif jista’ jiġi assigurat li min jiġi maħtur bħala medjatur f'każijiet daqstant sensittivi jkollu l-kwalifiki u t-training meħtieġ?

ONOR. JONATHAN ATTARD:  Il-medjaturi fil-Qorti tal-Familja jintgħażlu abbażi tal-Liġi Sussidjarja 12.20 tal-Liġijiet ta’ Malta.


KEMMUNA - PROĠETTI

14140. L-ONOR. CHRIS SAID staqsa lill-Ministru għal Għawdex u l-Ippjanar: Jista' l-Ministru jgħid xi proġetti ambjentali u infrastrutturali hemm ippjanati li jsiru ġewwa Kemmuna matul is-sena 2024 mill-Ministeru tiegħu u fiex jikkonsistu?

ONOR. CLINT CAMILLERI: M'iniex informat li se jsiru proġetti ġodda min-naħa tal-Ministeru għal Għawdex u l-Ippjanar, għajr għal tindif u manutenzjoni li jsiru b’mod perjodiku. 


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI: FOTOGRAFI JEW VIDJOGRAFI – DIRECT ORDERS

14353. L-ONOR. DARREN CARABOTT  staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali):  Minn żmien għal żmien il-Ministeru jagħmel użu minn  numru ta’ servizzi medjatiċi relatati ma’ attivitajiet li jiġu organizzati biex jippromwovu l-ħidma li ssir u diversi servizzi li minnhom igawdi l-poplu, u parti minn dawn jinkludu l-fotografija u vidjografija. Għal dawn it-tip ta’ servizzi kollha, l-ispiża totali għas-sena 2023 kienet ta’ €7,375.




MINISTERU GĦALL-AKKOMODOZZJONI SOĊJALI U AFFORDABBLI: FOTOGRAFI JEW VIDJOGRAFI – DIRECT ORDERS

14354. L-ONOR. DARREN CARABOTT  staqsa lill-Ministru għall-Akkomodazzjoni Soċjali u Affordabbli: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. RODERICK GALDES (Ministru għall-Akkomodazzjoni Soċjali u Affordabbli):  L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI: - FOTOGRAFI JEW VIDJOGRAFI – DIRECT ORDERS

14355. L-ONOR. DARREN CARABOTT  staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

[bookmark: _Hlk150347480]ONOR. MIRIAM DALLI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦALL-INKLUŻJONI U L-VOLONTARJAT: FOTOGRAFI JEW VIDJOGRAFI – DIRECT ORDERS

14356. L-ONOR. DARREN CARABOTT  staqsa lill-Ministru għall-Inklużjoni u l-Volontarjat: Tista’ l-Ministru tipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi tipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. JULIA FARRUGIA PORTELLI:  L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.
MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI: FOTOGRAFI JEW VIDJOGRAFI – DIRECT ORDERS

14357. L-ONOR. DARREN CARABOTT  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. CHRIS BONETT: It-tagħrif qed jinġabar.


MINISTERU GĦAL GĦAWDEX: FOTOGRAFI JEW VIDJOGRAFI – DIRECT ORDERS

14358. L-ONOR. DARREN CARABOTT  staqsa lill-Ministru għal Għawdex u l-Ippjanar: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. CLINT CAMILLERI:  Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations. Il-Gazzetta tal-Gvern, ippubblikata l-Ġimgħa, 22 ta’ Diċembru 2023 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


RAPPORTI TA' SUWIĊIDJU/ATTENTAT TA’ SUWIĊIDJU

14433. L-ONOR. IAN VASSALLO  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta’ suwiċidju/attentat ta' suwiċidju daħal fis-sena 2023?

ONOR. BYRON CAMILLERI: Matul is-sena 2023 ġew irreġistrati 27 rapport ta’ suwiċidju u 126 rapport ta’ attentat ta' suwiċidju mal-Pulizija.


RAPPORTI TA’ STUPRU

14434. L-ONOR. IAN VASSALLO  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta' rape ġie rrapportat fis-sena 2023?

ONOR. BYRON CAMILLERI:  Matul is-sena 2023 kien hemm 49 rapport ta' stupru rreġistrati mal-Pulizija.


ĦAŻ-ŻEBBUĠ: TRIQ ĦAL MULA KANTUNIERA MA’ TRIQ MAMO - MIŻURI TA’ TRAFFIC CALMING

14435. L-ONOR. IAN VASSALLO  staqsa lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 11993, jista’ l-Ministru jgħid jekk kienx hemm xi informazzjoni ġdida rigward jekk u meta se jitwaħħlu aktar traffic calming measures bħal mirja u tabelli li juru l-limitu ta’ veloċità, fi Triq Ħal Mula, kantuniera ma’ Triq Mamo, f’Ħaż-Żebbuġ minħabba sewqan eċċessiv?

ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali):  Ninsab informat mill-Kunsill Lokali ta’ Ħaż-Żebbuġ illi f’distanza ta’ inqas  minn 50 metru, fejn speċifikament qed jiġi indikat f’din il-mistoqsija, hemm sleeping policeman, directional sign bid-direzzjoni lejn il-Knisja Arċipretali, Stop Sign u Slow impinġija mal-art. 

Billi t-triq mhijiex dritta u fiha t-tidwir, minnha nnifisha ma tippermettix għal ċerta veloċità. 

Finalment, fl-opinjoni tal-Kunsill Lokali rispettiv il-miżuri ta' kontra s-sewqan eċċessiv qegħdin hemmhekk.


RAĦAL ĠDID: LIBRERIJA PUBBLIKA – KOTBA ĠODDA

14487. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika ta’ Raħal Ġdid u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni tinsab mitluba fit-tabella t’hawn taħt. 

	Lokalità
	Kotba mixtrija ġodda 
Jan-Nov 2023
	Infiq fuq kotba fiżiċi ġodda
Jan-Nov 2023
	Donazzjonijiet inkluż mil-pubbliku u l-kunsilli lokali Jan-Nov 
2023

	Raħal Ġdid
	150
	€ 1,481.92
	441



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


ĦAL TARXIEN: LIBRERIJA PUBBLIKA – KOTBA ĠODDA

14488. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika ta’ Ħal Tarxien u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI:  L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda 
Jan-Nov 2023
	Infiq fuq kotba fiżiċi ġodda 
Jan-Nov 2023
	Donazzjonijiet inkluż mill-pubbliku u l-kunsilli lokali 
Jan-Nov 
2023

	Ħal Tarxien
	171
	€894.26
	169



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


IL-FGURA: LIBRERIJA PUBBLIKA – KOTBA ĠODDA

14489. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika tal-Fgura u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI:  L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda Jan-Nov 2023
	Infiq fuq kotba fiżiċi ġodda
Jan-Nov 
2023
	Donazzjonijiet inkluż mill-pubbliku u l-kunsilli lokali Jan-Nov 
2023

	Il-Fgura
	223
	€ 1,059.07
	422



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


IŻ-ŻEJTUN: LIBRERIJA PUBBLIKA – KOTBA ĠODDA

14490. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika taż-Żejtun u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI:  L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda  Jan-Nov 2023
	Infiq fuq kotba fiżiċi ġodda 
Jan-Nov 
2023
	Donazzjonijiet inkluż mil-pubbliku u l-kunsilli lokali
Jan-Nov 
2023

	I#-Żejtun
	134
	€ 1,022.39
	121



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


WIED IL-GĦAJN: LIBRERIJA PUBBLIKA – KOTBA ĠODDA

14491. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għall-librerija pubblika ta’ Wied-il-Għajn u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’hawn taħt. 





	Lokalità
	Kotba mixtrija ġodda  Jan-Nov 2023
	Infiq fuq kotba fiżiċi ġodda 
Jan-Nov 2023
	Donazzjonijiet inkluż mill-pubbliku u l-kunsilli lokali Jan-Nov 
2023

	Wied il-Għajn
	164
	€ 872.15
	224



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


MARSAXLOKK: LIBRERIJA PUBBLIKA - KOTBA ĠODDA

14492. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għall-librerija pubblika ta’ Marsaxlokk u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI:  L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda  Jan-Nov 2023
	Infiq fuq kotba fiżiċi ġodda Jan-Nov 2023
	Donazzjonijiet inkluż mill-pubbliku u l-kunsilli lokali  Jan-Nov 
2023

	Marsaxlokk
	238
	€ 1,139.21
	156



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


SAN PAWL IL-BAĦAR: TRIQ IT-TAMAR – NUQQAS TA’ DAWL 

14597. L-ONOR. GRAZIELLA GALEA  staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jara li fi Triq it-Tamar, San Pawl il Baħar, ikun hemm dawl adegwat matul it-triq kollha, hekk kif partijiet minn din it-triq jinsabu fi dlam ċappa?

ONOR. OWEN BONNICI:  Triq it-Tamar hija triq li fiha riċentement sar ħafna żvilupp ta’ bini ġdid. Il-Kunsill Lokali ħa ħsieb li fejn żviluppat, it-triq ġiet mgħammra b’dawl adegwat.

Fil-parti mudlama kien hemm dawl li minħabba żvilupp ta’ binja kbira kellu jinqala’. Madanakollu, il-Kunsill qiegħed f’diskussjoni biex id-dawl jerġa' jiġi stallat.


IX-XEMXIJA: HERITAGE MALTA - ROMAN BATHS

14598. L-ONOR. GRAZIELLA GALEA  staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk Heritage Malta, jew xi entità oħra li taqa' taħt il-Ministeru, għamlitx xi studju/rapport dwar ir-Roman Baths li hemm fix-Xemxija (qrib ta' fejn qabel kien hemm il-Mistra Village Hotel) u dan biex l-inħawi jiġu protetti waqt ix-xogħol li qed isir fuq is-sit fejn kien hemm il-lukanda msemmija? Jekk iva, jista’ jqiegħed kopja ta’ dan ir-rapport fuq il-Mejda tal-Kamra?

ONOR. OWEN BONNICI:  Is-Sovrintendenza tirrileva li m’hemmx evidenza li l-fdalijiet arkeoloġiċi riferuti fil-mistoqsija parlamentari huma ta’ banjijiet Rumani. 

Madanakollu, ix-xogħlijiet  li qed isiru fis-sit tal-Eks Mistra Village Hotel, liema sit qiegħed f’distanza ta’ aktar minn 50 metru mis-sit imsemmi f’din l-interpellanza, huma koperti b’permess u qed jiġu sorveljati arkeoloġikament taħt id-direzzjoni tas-Sovrintendenza tal-Patrimonju Kulturali.


TAGĦLIM TA’ LEZZJONIJIET PRIVATI - REGOLAMENTAZZJONI

14610. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk hux qiegħed iħejji politika li tirregola t-tagħlim tal-lezzjonijiet privati mhux fil-ħin tal-iskola biex ikunu restritti għall-għalliema kwalifikati u liċenzjati biss?

ONOR. CLIFTON GRIMA: It-tweġiba tingħata f’xi seduta oħra.


SKEJJEL STATALI: SENA SKOLASTIKA 2023-2024 – WARRANTS TA’ EDUKATURI FIL-LIVELL SEKONDARJU

14611. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14376, jista’ l-Ministru jgħid jekk l-edukaturi ingaġġati minflok dawk li rriżenjaw għandhomx warrant permanenti, temporanja jew jekk humiex ingaġġati bħala Supply?

ONOR. CLIFTON GRIMA: L-edukaturi ingaġġati kollha għandhom warrant.


MATSEC – ANSWER SHEET

14612. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14373, jista' l-Ministru jgħid liema huma s-suġġetti li għalihom il-MATSEC tipprovdi answer sheet (karta bit-tweġibiet skont kif jiġu kkoreġuti l-karti mill-eżaminaturi tal-MATSEC) dettaljata fil-livell ta' 'O'  Level u 'A' Level u jekk din hijiex aċċessibbli għall-edukaturi, għall-istudenti u għall-ġenituri li jaċċessaw is-sit?

ONOR. CLIFTON GRIMA: Il-Bord tal-MATSEC kien iddeċieda li kull sena jippubblika skemi ta’ assessjar (marking schemes) f’ċerti suġġetti. Dawn mhumiex answer sheets. Jista’ jagħti l-każ li ċerti skemi jkollhom fihom xi risposti li jkunu mistennija mill-eżaminaturi, iżda dan ma jfissirx li m’hemmx risposti oħrajn li huma daqstant tajbin. 

L-iskop tal-pubblikazzjoni tal-iskema tal-assessjar hu li wieħed jista’ jara kif ingħataw il-marki għal domanda partikolari sabiex b’hekk il-kandidati u l-għalliema tagħhom ikollhom idea ċara tal-istruttura tal-eżami kif ukoll ta’ kif ingħataw il-marki. Din tgħin fil-preparazzjoni tal-kandidati waqt li tinżamm l-integrità tal-assessjar. 

Jekk jiġu ppubblikati answer sheets, hemm il-possibbiltà li jiżdied it-tagħlim bl-amment, fejn il-kandidati jitgħallmu risposti diretti minflok jipprovaw jifhmu l-konċett. Il-Bord tal-MATSEC jara li perjodikament tiġi ppubblikata l-iskema tal-assessjar ta’ kull suġġett li jkun qiegħed joffri.





SKEJJEL PRIMARJI TAL-ISTAT - STUDENTI LI GĦANDHOM NON-VERBAL DISORDER, ADHD, AWTIŻMU U DOWN SYNDROME

14613. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jgħid kemm hemm studenti li għandhom non-verbal disorder, ADHD, awtiżmu u Down Syndrome fl-iskejjel primarji tal-Istat rispettivament?

ONOR. CLIFTON GRIMA: Fl-iskejjel tal-Istat kollha hemm total ta’ 5,356 student li għandhom ADHD,  awtiżmu jew Down Syndrome.


SKEJJEL PRIMARJI TAL-KNISJA - STUDENTI LI GĦANDHOM NON-VERBAL DISORDER, ADHD, AWTIŻMU U DOWN SYNDROME

14614. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jgħid kemm hemm studenti li għandhom Non-Verbal Disorder, ADHD, Awtiżmu u Down Syndrome fl-iskejjel primarji tal-Knisja rispettivament?

ONOR. CLIFTON GRIMA: Fl-iskejjel tal-Knisja kollha hemm total ta’ 1,834 student li għandhom ADHD, Awtiżmu jew Down Syndrome.


SKEJJEL PRIMARJI TAL-PRIVAT - STUDENTI LI GĦANDHOM NON-VERBAL DISORDER, ADHD, AWTIŻMU U DOWN SYNDROME

14615. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jgħid kemm hemm studenti li għandhom Non-Verbal Disorder, ADHD, Awtiżmu u Down Syndrome fl-iskejjel primarji tal-privat rispettivament?

ONOR. CLIFTON GRIMA: Fl-iskejjel tal-privat kollha hemm total ta’ 498 student li għandhom ADHD, awtiżmu jew Down Syndrome.

TNEĦĦIJA TA’ ESCOOTERS

14634. L-ONOR. ALBERT BUTTIGIEG  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk l-e-scooters hux se jitneħħew sal-aħħar ta’ Marzu 2024? Jekk le, jista’ jgħid x’inhi l-pożizzjoni tiegħu f’dan ir-rigward?

ONOR. CHRIS BONETT: Il-kiri tal-ekickscooters mhux se jibqa’ permissibbli wara l-aħħar ta’ Marzu 2024.


INĊIDENTI TA’ TRAFFIKU – UŻU TA’ KANNABIS

14635. L-ONOR. ALBERT BUTTIGIEG  staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm persuni daħlu l-Emerġenza minħabba inċidenti tat-traffiku kkawżati minn alkoħol u mill-użu tal-Kannabis minn Ottubru 2023 sal-ġurnata li fiha tiġi mwieġba din il-mistoqsija parlamentari, b’mod separat?

ONOR. JO ETIENNE ABELA (Ministru għas-Saħħa u l-Anzjanità Attiva):  Din it-tip ta’ informazzjoni ma tinżammx.


PACEVILLE U SAN ĠILJAN – PERSUNI TAĦT L-ETÀ LEGALI LI NQABDU JIXORBU

14636. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jagħti n-numru ta’ persuni taħt l-età legali li nqabdu jixorbu ġewwa Paceville u San Ġiljan minn Ottubru 2023 sal-ġurnata li fiha tiġi mwieġba din il-mistoqsija parlamentari?

ONOR. BYRON CAMILLERI:  Kien hemm 12-il każ fejn żgħażagħ taħt l-età legali nqabdu jixorbu alkoħol jew spirti ġewwa Paceville/San Ġiljan mill-bidu ta’ Ottubru 2023.


PERSUNI LI NQABDU JIXORBU L-ALKOĦOL FIL-PUBBLIKU MINN KONTENITURI TAL-ĦĠIEĠ

14637. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: Fid-dawl tal-bye-law li ma tħallix persuni jixorbu minn kontenituri tal-ħġieġ, jista’ l-Ministru jgħid kemm persuni nqabdu jixorbu l-alkoħol fil-pubbliku minn kontenituri tal-ħġieġ minn Ottubru 2023 sal-ġurnata li fiha tiġi mwieġba din il-mistoqsija parlamentari?

ONOR. BYRON CAMILLERI:  Fis-sena 2023 kien hemm 612-il persuna filwaqt li bejn Ottubru 2023 u l-11 ta’ Jannar 2024 kien hemm 127 persuna li nqabdu jixorbu l-alkoħol fil-pubbliku f’postijiet fejn ma kienx permissibbli jew kellhom fil-pussess tagħhom alkoħol f’kontenituri li ma kinux issiġillati, inkluż f’kontenituri tal-ħġieġ.


IL-BELT VALLETTA U PACEVILLE – TIPJIP TAL-KANNABIS FIL-PUBBLIKU

14638. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm persuni nqabdu jpejpu l-Kannabis fil-pubbliku ġewwa l-Belt Valletta u ġewwa Paceville minn Ottubru 2023 sal-ġurnata li fiha tiġi mwieġba din il-mistoqsija parlamentari?

ONOR. BYRON CAMILLERI:  Minn Ottubru 2023 sad-9 ta’Jannar 2024 inqabdu tliet persuni jpejpu l-Kannabis fil-pubbliku ġewwa l-Belt Valletta.


PACEVILLE - SKWADRA SPEĊJALI TAL-PULIZIJA

14639. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid meta l-Pulizija ser tagħmel l-iskwadra speċjali għal Paceville kif kien imwiegħed diversi drabi?

ONOR. BYRON CAMILLERI:  Kontra dak li kien jiġri qabel l-2013, dan il-Gvern huwa kommess li jimplimenta l-wegħdiet tal-manifest elettorali tiegħu.

Il-Korp tal-Pulizija fl-aħħar snin alloka iżjed riżorsi kif ukoll qed jopera b’mod differenti msejjaħ ‘intelligence-led policing’ fiż-żoni l-aktar iffrekwentati, bħalma hu Paceville. Fil-fatt skont l-aħħar rapport ippubblikat kien hemm tnaqqis sinifikanti ta’ kriminalità marbuta ma’ ġrieħi f’San Ġiljan. Fil-fatt ir-rata kienet l-inqas f’25 sena (teskludi s-snin tal-pandemija – 2020 u 2021). 

Investiment importanti li se jkun qed isaħħaħ is-sigurtà f’dawn iż-żoni kif ukoll jgħin lill-Korp tal-Pulizija fil-qadi ta’ dmirijiethom hu dak imħabbar fil-Baġit għal din is-sena, hekk kif il-LESA se tkun qed tinvesti fi proġetti teknoloġiċi, inkluż kameras tas-sigurtà mqabbdin mal-kamra tal-kontroll tal-LESA u l-Pulizija, sabiex iservu bħala deterrent kif ukoll permezz tagħhom tkun tista’ tittieħed azzjoni kontra kull tip ta’ kriminalità. Dan se jkun l-ewwel pass lejn skwadra speċjalizzata ta' Paceville, li topera b'informazzjoni u intelliġenza kontinwa.


ŻWIĠIJIET MATUL L-2023

14656. L-ONOR. JEROME CARUANA CILIA  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm saru żwiġijiet matul l-2023?

ONOR. JONATHAN ATTARD:  Nitlob lill-Onor. Interpellant jirreferi l-mistoqsija tiegħu lill-Ministru kkonċernat.


DIVORZJI MATUL L-2023

14657. L-ONOR. JEROME CARUANA CILIA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm kien hemm divorzji matul l-2023?

ONOR. JONATHAN ATTARD:  Matul is-sena 2023 kien hemm 480 divorzju f’Malta u 17-il divorzju f’Għawdex.


MEDITERRANE FILM FESTIVAL – ATTENDENZA GĦALL-ISCREENINGS 

14666. L-ONOR. JULIE ZAHRA  staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 10816, 11081, 12109, 12430, 12665, 12996, 13194, 13465, 13708, 13923, 14094 u 14219 u jgħid kemm persuni bbukkjaw biex jaraw l-iscreenings li ntwerew waqt il-Mediterrane Film Festival fl-Ispazju Kreattiv, fl-Embassy u fl-Eden Cinema, u kemm minnhom attendew u raw kull screening?

ONOR. CLAYTON BARTOLO: L-informazzjoni tingħata f’seduta oħra.


SOVRINTENDENT TAL-PATRIMONJU KULTURALI – SPEZZJONI FUQ SIT F’SAN PAWL IL-BAĦAR

14668. L-ONOR. GRAZIELLA GALEA  staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk is-Sovrintendent tal-Patrimonju Kulturali għamilx spezzjonijiet fuq xogħol li kien qed isir fi Triq San Publiju kantuniera ma' Triq San Franġisk, f’San Pawl il-Baħar? Jekk iva, jista’ jgħid xi nstab fuq il-post u x'kienu r-rakkomandazzjonijiet dwar is-sit inkwistjoni?

ONOR. OWEN BONNICI:  Is-Sovrintendenza tal-Patrimonju Kulturali spezzjonat is-sit relattiv nhar is-6 ta’ Diċembru 2023 hekk kif ġiet notifikata bis-sejba.  

Is-Sovrintendenza ltaqgħet mal-perit responsabbli mix-xogħlijiet u tat istruzzjonijiet sabiex il-feature jiġi investigat iktar u jkun jista’ jiġi determinat in-natura tiegħu biex b’hekk tittieħed deċiżjoni ta’ kif il-feature ikun jista’ jiġi inkorporat.


PERMESSI GĦAL PERSONALISED PARKING BAYS

14669. L-ONOR. GRAZIELLA GALEA  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk qabel jinħareġ il-permess għal personalised parking bay iridx jiġi aċċertat li l-persuna, li fuq isimha jkun se joħroġ il-permess, hijiex persuna li tagħmel użu minn siġġu tar-roti (wheelchair)? 

ONOR. CHRIS BONETT: Skont l-Avviż Legali 174 tal- 2018, l-użu ta’ siġġu bir-roti (wheelchair) huwa wieħed fost il-kriterji sabiex jinħareġ il-permess għal parkeġġ personalizzat.





TRANSPORT MALTA – TIBDIL FIL-POLICY DWAR IL-PERSONALISED RESERVED PARKING BAYS

14670. L-ONOR. GRAZIELLA GALEA  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid jekk matul l-aħħar ħames snin kienx hemm tibdil fil-policy dwar il-permessi maħruġa minn Transport Malta għal personalised reserved parking bays? Jekk iva, jista’ jgħid fiex kien jikkonsisti dan it-tibdil?

ONOR. CHRIS BONETT:  Il-policy addottata minn Transport Malta hija konformi mal-Avviż Legali 174 tas-sena 2018.

Transport Malta flimkien mal-Aġenzija Sapport taġġorna l-policies tagħha skont il-ħtieġa tal-persuni b’diżabilità u dan sabiex filwaqt li ma jkunx hemm abbuż, il-persuna bid-diżabilità tingħata l-attenzjoni li jixirqilha.


KUMITATI TAL-BANDA: KAŻINI - KUNTRATTI TA’ KIRI

14671. L-ONOR. GRAZIELLA GALEA  staqsiet lill-Ministru għall-Wirt Nazzjonali, l-Arti u l-Gvern Lokali: B'referenza għat-tweġiba tal-mistoqsija parlamentari 14244, jista' l-Ministru jqiegħed fuq il-Mejda tal-Kamra lista tal-każini tal-banda li għalihom sar kuntratt tal-kiri wara li l-każin tas-soċjetà rispettiva, inxtara mill-Gvern? Jista' wkoll iqiegħed fuq il-Mejda tal-Kamra kopja ta' dawn il-kuntratti?

ONOR. OWEN BONNICI: Filwaqt li napprezza l-interess tal-Onor. Interpellant fis-suġġett inkwistjoni, wieħed irid jifhem li hemm proċess li għadu għaddej. 


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – IMPJIEG TA’ DEPUTATI TAL-OPPOŻIZZJONI

14699. L-ONOR. ROSIANNE CUTAJAR  staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14115, tista’ l-Ministru tqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MIRIAM DALLI:  Tweġiba tingħata f'seduta oħra.


MINISTERU GĦALL-FINANZI U X-XOGĦOL - IMPJIEG TA’ DEPUTATI TAL-OPPOŻIZZJONI

14700. L-ONOR. ROSIANNE CUTAJAR  staqsiet lill-Ministru għall-Finanzi u x-Xogħol: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLYDE CARUANA: It-tweġiba se tingħata f’seduta oħra.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI - IMPJIEG TA’ DEPUTATI TAL-OPPOŻIZZJONI

14701. L-ONOR. ROSIANNE CUTAJAR  staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLIFTON GRIMA: Kull impjegat fi grad ta’ edukatur mhuwiex intitolat għal vacation leave.


MINISTERU GĦAS-SAĦĦA U L-ANZJANITÀ ATTIVA - IMPJIEG TA’ DEPUTATI TAL-OPPOŻIZZJONI

14702. L-ONOR. ROSIANNE CUTAJAR  staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. JO ETIENNE ABELA: It-tagħrif qed jinġabar.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI - IMPJIEG TA’ DEPUTATI TAL-OPPOŻIZZJONI

14703. L-ONOR. ROSIANNE CUTAJAR  staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CHRIS BONETT:  It-tagħrif qed jinġabar.


MINISTERU GĦALL-POLITIKA SOĊJALI U D-DRITTIJIET TAT-TFAL - IMPJIEG TA’ DEPUTATI TAL-OPPOŻIZZJONI

14704. L-ONOR. ROSIANNE CUTAJAR  staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MICHAEL FALZON (Ministru għall-Politika Soċjali u d-Drittijiet tat-Tfal): It-tagħrif għadu qed jinġabar.



SEPARAZZJONIJIET FL-2023

14742. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista' l-Ministru jgħid kemm kien hemm separazzjonijiet matul l-2023? Jista’ jgħid ukoll kemm minnhom ġew konklużi bonarjament u kemm minnhom ġew deċiżi permezz ta’ sentenza tal-Qorti?

ONOR. CLYDE CARUANA: Din l-informazzjoni se tiġi ppubblikata aktar tard matul din is-sena.


SEPARAZZJONIJIET FL-2023

14743. L-ONOR. JEROME CARUANA CILIA  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm kien hemm separazzjonijiet matul l-2023? Jista’ jgħid ukoll kemm minnhom ġew konklużi bonarjament u kemm minnhom ġew deċiżi permezz ta’ sentenza tal-Qorti?

ONOR. JONATHAN ATTARD: It-tabelli li juru kemm kien hemm separazzjonijiet matul is-sena 2023, kemm dawk konklużi bonarjament u dawk deċiżi permezz ta’ sentenza tal-Qorti, tqiegħdu fuq il-Mejda tal-Kamra waqt il-ħin tat- Tqegħid ta’ Karti.


ĦAL SAFI - SPAZJI MIFTUĦA

14763. L-ONOR. TONI BEZZINA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk fir-raħal ta' Ħal Safi hemmx ippjanati li jiżdiedu/jiġu ameljorati l-ispazji miftuħa? Tista’ tgħid ukoll:

(a) Fiex jikkonsisti dan ix-xogħol? 
(b) Hemmx pjanti ppreparati u jekk fl-affermattiv sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru dawn ix-xogħlijiet u fiex wasal l-ipproċessar ta' dawn l-applikazzjonijiet?
(ċ) Kemm huwa stmat li ġejjin jiswew dawn ix-xogħlijiet?
(d) Meta hu ppjanat li jibdew dawn ix-xogħlijiet u meta se jitlestew dawn ix-xogħlijiet?
(e) Jekk il-Kunsill Lokali kienx involut fl-ippjanar u konsegwentement fl-eżekuzzjoni ta' dawn ix-xogħlijiet?

ONOR. MIRIAM DALLI:  Fl-2023, fil-lokalità ta’ Ħal Safi, Project Green, b’kollaborazzjoni mal-Kunsill Lokali, irriġenerat żona li kienet mitluqa f’picnic area u anke dog park. Is-siġar li tħawlu f’dan is-sit qegħdin jissaqqew permezz tal-ilma tax-xita li jinħażen f’ġibjun ġdid li bniet l-Aġenzija bħala parti minn dan l-istess proġett.


BIRŻEBBUĠA - SPAZJI MIFTUĦA

14764. L-ONOR. TONI BEZZINA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk fir-raħal ta' Birżebbuġa hemmx ippjanati li jiżdiedu/jiġu ameljorati l-ispazji miftuħa? Tista’ tgħid ukoll:

(a)	Fiex jikkonsisti dan ix-xogħol? 
(b)	Hemmx pjanti ppreparati u jekk fl-affermattiv sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru dawn ix-xogħlijiet u fiex wasal l-ipproċessar ta' dawn l-applikazzjonijiet?
(ċ)	Kemm huwa stmat li ġejjin jiswew dawn ix-xogħlijiet?
(d)	Meta hu ppjanat li jibdew dawn ix-xogħlijiet u meta se jitlestew?
(e)	Jekk il-Kunsill Lokali kienx involut fl-ippjanar u konsegwentament fl-eżekuzzjoni ta' dawn ix-xogħlijiet?

ONOR. MIRIAM DALLI: Fl-2023 Project Green fetħet il-Park tal-Familja f’Bengħajsa, spazju miftuħ ta’ 17,000 metru kwadru, fejn il-familji jistgħu jqattgħu ħin ta’ rikreazzjoni f’ambjent qalb 4,000 siġra. Bħalissa qed isir l-ippjanar u l-preparazzjoni meħtieġa biex dan il-park isiru fih xogħlijiet oħrajn bil-għan li jiżdiedu l-faċilitajiet u jkun hemm aċċessi ġodda sabiex il-park ikun jista’ joffri esperjenza dejjem aktar sabiħa.  Dan ix-xogħol qed isir b’diskussjonijiet mal-Kunsill Lokali u stakeholders oħrajn relevanti sabiex, aktar ’il quddiem, issir l-applikazzjoni għall-iżvilupp.

Sadanittant hemm ukoll proġett ieħor tar-riġenerazzjoni ta’ Ġnien l-Indipendenza li wkoll qed isir b’konsultazzjoni mal-Kunsill Lokali ta’ Birżebbuġa u fejn, fost oħrajn, ser tkun qed tissewwa l-ħsara li hemm fil-ġnien u jsiru xogħlijiet biex jitjieb l-aċċess u jkun hemm iktar postijiet għad-dell u ssir sistema ta’ irrigazzjoni.


ĦAL FARRUĠ – SPAZJI MIFTUĦA

14765. L-ONOR. TONI BEZZINA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk fir-raħal ta' Ħal Farruġ hemmx ippjanati li jiżdiedu/jiġu emeljorati l-ispazji miftuħa? Tista’ tgħid ukoll:

(a)	Fiex jikkonsisti dan ix-xogħol? 
(b)	Hemmx pjanti ppreparati u jekk fl-affermattiv sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru dawn ix-xogħlijiet u fiex wasal l-ipproċessar ta' dawn l-applikazzjonijiet?
(ċ)	Kemm huwa stmat li ġejjin jiswew dawn ix-xogħlijiet?
(d)	Meta hu ppjanat li jibdew dawn ix-xogħlijiet u meta se jitlestew dawn ix-xogħlijiet?
(e)	Jekk il-Kunsill Lokali kienx involut fl-ippjanar u konsegwentement fl-eżekuzzjoni ta' dawn ix-xogħlijiet?

ONOR. MIRIAM DALLI:  Nirreferi lill-Onor. Interpellant għat-tweġiba tal-mistoqsija parlamentari 14111.


IL-QAJJENZA U BIRŻEBBUĠA – SPAZJU MIFTUĦ

14766. L-ONOR. TONI BEZZINA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tara li biċċa art ta' kobor sostanzjali fil-Qajjenza, fejn qabel kien lokat il-Gas Depot u li llum hi proprjetà tal-Enemalta, minflok tingħata lill-privat biex tiġi żviluppata f'sitt blokok ta' appartamenti li jwasslu sa għoli ta' tmien sulari, tingħata għat-tgawdija tar-residenti tal-Qajjenza u Birżebbuġa f'forma ta' spazju miftuħ?

ONOR. MIRIAM DALLI:  Nirreferi lill-Onor. Interpellant għat-tweġiba tal-mistoqsija parlamentari 13055.



IŻ-ŻURRIEQ – APPLIKAZZJONIJIET GĦAL SPAZJI MIFTUĦA

14767. L-ONOR. TONI BEZZINA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk il-Kunsill Lokali taż-Żurrieq issottomettiex applikazzjoni/applikazzjonijiet ma’ Project Green biex jiġu ameljorati spazji miftuħa jew maħluqa spazji miftuħa ġodda? Jekk fl-affermattiv:

(a)	Kemm proġetti ġew sottomessi minn dan il-Kunsill Lokali? 
(b)	Fiex kienet tikkonsisti kull proposta?
(ċ)	Kemm kienet l-istima għal kull proġett sottomess?
(d)	Kemm minn dawn il-proġetti ġew approvati minn Project Green biex ikunu attwati?
(e)	Tista’ tqiegħed fuq il-Mejda tal-Kamra l-photo montages/3D Visuals ta' kull proġett sottomess, kemm dawk approvati kif ukoll dawk li ma kinux approvati? 
(f)	Jekk proġetti sottomessi li ma ġewx ikkonsidrati minn Project Green jistgħux jiġu rikonsidrati fil-futur biex ikunu jistgħu jsiru?
(g)	Jekk sarux laqgħat mal-Kunsill Lokali rispettiv biex jiġi diskuss kif dawn il-proposti jiġu ameljorati biex ikunu jistgħu jikkwalifikaw għall-finanzjament meħtieġ?

ONOR. MIRIAM DALLI:  Il-Kunsill Lokali taż-Żurrieq ressaq tliet applikazzjonijiet għall-iskema Community Greening Grant. Matul laqgħa mal-Kunsill, il-periti ta’ Project Green spjegaw liema kriterji ma ntlaħqux biex żewġ applikazzjonijiet ma kinux milqugħa. Fir-rigward tal-applikazzjoni magħżula nirreferi lill-Onor. Interpellant għat-tweġiba li tajtu għall-mistoqsija parlamentari 14758.


L-IMQABBA – APPLIKAZZJONIJIET GĦAL SPAZJI MIFTUĦA

14768. L-ONOR. TONI BEZZINA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk il-Kunsill Lokali tal-Imqabba issottomettiex applikazzjoni/applikazzjonijiet ma’ Project Green biex jiġu ameljorati spazji miftuħa jew maħluqa spazji miftuħa ġodda? Jekk fl-affermattiv:

(a)	Kemm proġetti ġew sottomessi minn dan il-Kunsill Lokali? 
(b)	Fiex kienet tikkonsisti kull proposta?
(ċ)	Kemm kienet l-istima għal kull proġett sottomess?
(d)	Kemm minn dawn il-proġetti ġew approvati minn Project Green biex ikunu attwati?
(e) 	Tista’ tqiegħed fuq il-Mejda tal-Kamra l-photo montages/3D Visuals ta' kull proġett sottomess, kemm dawk approvati kif ukoll dawk li ma kinux approvati? 
(f)	Jekk proġetti sottomessi li ma ġewx ikkonsidrati minn Project Green jistgħux jiġu rikonsidrati fil-futur biex ikunu jistgħu jsiru?
(g)	Jekk sarux laqgħat mal-Kunsill Lokali rispettiv biex jiġi diskuss kif dawn il-proposti jiġu ameljorati biex ikunu jistgħu jikkwalifikaw għal finanzjament meħtieġ?

ONOR. MIRIAM DALLI:  Filwaqt li nirreferi lill-Onor. Interpellant għat-tweġiba li tajtu għall-mistoqsija parlamentari 14759, Project Green irċeviet applikazzjoni waħda mill-Kunsill Lokali tal-Imqabba għall-Community Greening Grant, liema proġett ma ssodisfax il-kriterji kollha ta’ din l-iskema.


IL-QRENDI - UPGRADE TAS-SISTEMA TAD-DISTRIBUZZJONI

14788. L-ONOR. STANLEY ZAMMIT  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tqiegħed fuq il-Mejda tal-Kamra l-pjan li juri liema xogħlijiet tal-upgrade tas-sistema tad-distribuzzjoni se jsiru fil-Qrendi u meta? Tista’ tgħid ukoll liema toroq se jkunu magħluqin minħabba dawn ix-xogħlijiet u minn meta sa meta?

ONOR. MIRIAM DALLI:  Matul is-sena 2023 fil-Qrendi saru xogħlijiet fuq livell ta’ vultaġġ medju u 400V sabiex tissaħħaħ is-sistema ta’ distribuzzjoni tal-elettriku fl-istess lokalità. S’issa, din is-sena, għadu mhux ippjanat li se jingħalqu toroq f’din il-lokalità minħabba xi xogħlijiet.


ĦAL KIRKOP - UPGRADE TAS-SISTEMA TAD-DISTRIBUZZJONI

14789. L-ONOR. STANLEY ZAMMIT  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tqiegħed fuq il-Mejda tal-Kamra l-pjan, li juri liema xogħlijiet tal-upgrade tas-sistema tad-distribuzzjoni se jsiru f'Ħal Kirkop u meta? Tista’ tgħid ukoll liema toroq se jkunu magħluqin minħabba dawn ix-xogħlijiet u minn meta sa meta?

ONOR. MIRIAM DALLI: Min-naħa tal-Enemalta, f’kollaborazzjoni ma’ Infrastructure Malta, f’Ħal Kirkop sar xogħol ta’ rinfurzar fuq is-sistema ta’ vultaġġ medju miċ-Ċentru ta’ Distribuzzjoni tal-istess lokalità. Permezz ta’ dan ix-xogħol ta’ rinfurzar, Ħal Kirkop u lokalitajiet oħrajn fil-madwar se jgawdu minn aktar rotot alternattivi, f’każ li tiżviluppa ħsara fuq livell ta’ vultaġġ medju. 

Fl-istess rotta qed jinħarġu cables ta’ vultaġġ baxx minn żewġ substations, sabiex tissaħħaħ is-sistema ta’ distribuzzjoni fl-istess żoni. Matul dan ix-xogħol relatat mas-sistema ta’ distribuzzjoni tal-elettriku ngħalqet parti minn Triq San Pietru u li x-xogħol min-naħa tal-Enemalta jinsab fil-fażi finali tiegħu.


TENDER CT2286/2023

14790. L-ONOR. STANLEY ZAMMIT  staqsa lill-Ministru għat-Turiżmu u l-Indafa Pubblika: Jista' l-Ministru jgħid jekk it-tender CT2286/2023 (Works tender for the construction, mechanical and electrical works at the Birzebbuga promenade using environmentally friendly products) ġiex ikkanċellat u jekk fl-affermattiv jagħti r-raġuni għaliex ġie kkanċellat?

ONOR. CLAYTON BARTOLO:  Din it-tender se terġa’ toħroġ fiż-żmien qarib peress li kellha tiġi kkanċellata minħabba raġunijiet tekniċi.


DIPARTIMENT TAL-INDAFA PUBBLIKA - PERSUNI IMPJEGATI FUQ BAŻI FULL-TIME

14791. L-ONOR. STANLEY ZAMMIT  staqsa lill-Ministru għat-Turiżmu u l-Indafa Pubblika: Jista' l-Ministru jgħid kemm kien hemm persuni impjegati fuq bażi full-time mad-Dipartiment tal-Indafa Pubblika fi ħdan il-Ministeru għat-Turiżmu u l-Indafa Pubblika fl-1 ta' Jannar, 2024 u f'liema grad?

ONOR. CLAYTON BARTOLO:  L‑informazzjoni tingħata f’seduta oħra.


BIRŻEBBUĠA: WIED IL-BUNI – PROĠETT TAL-PROMENADE

14792. L-ONOR. STANLEY ZAMMIT  staqsa lill-Ministru għat-Turiżmu u l-Indafa Pubblika: Jista' l-Ministru jqiegħed fuq il-Mejda tal-Kamra l-aħħar disinn u d-dokumenti relatati mal-proġett tal-promenade ta' Wied il-Buni, Birżebbuġa u jgħid meta huwa mistenni li dan il-proġett jibda u kemm huwa mistenni li jieħu żmien?

ONOR. CLAYTON BARTOLO: Filwaqt li kopja tal-aħħar disinni tqiegħdet fuq il-Mejda tal-Kamra waqt il-ħin tat-Tqegħid ta’ Karti, ninforma lill-Onor. Interpellant li dan il-proġett mistenni li jieħu madwar sena u nofs.


BIRŻEBBUĠA - PARKEĠĠ

14793. L-ONOR. STANLEY ZAMMIT  staqsa lill-Ministru għall-Ekonomija, l-Intrapriża u Proġetti Strateġiċi: Jista' l-Ministru jgħid meta se jkun jista' jibda jintuża l-parkeġġ illi nbena fil-buffer zone bejn il-Malta Freeport u r-residenzi f'Birżebbuġa? Jista' jgħid ukoll kif se jkun immaniġġjat u liema partijiet minnhom se jkunu bi ħlas u għal min, u liema se jkunu mingħajr ħlas u għal min?

ONOR. SILVIO SCHEMBRI:  Ix-xogħol fuq il-car park huwa lest. Bħalissa għaddejjin l-aħħar testijiet tas-sistemi u ħruġ taċ-ċertifikat tal-Compliance mill-Planning Authority. Hu ppjanat li għal Frar jibda jintuża uffiċjalment il-basement mill-ħaddiema tal-Malta Freeport Terminals, u ż-żewġ sulari l-oħra ngħataw lill-Kunsill Lokali ta’ Birżebbuġa li se jkun responsabbli mit-tmexxija u manutenzjoni tagħhom filwaqt li l-Malta Freeport Terminals se jkun responsabbli mill-basement. Dan kollu sar permezz ta’ ftehim bejn il-Malta Freeport Corporation, Il-Kunsill Lokali ta’ Birżebbuġa u l-Malta Freeport Terminals.


UFFIĊĊJU TAL-PRIM MINISTRU - DIRECT ORDERS

14794. L-ONOR. JEROME CARUANA CILIA staqsa lill-Uffiċċju tal-Prim Ministru: Jista' l-Prim Ministru jgħid kemm ingħataw direct orders matul is-sena 2023, xahar b’xahar, mill-Uffiċċju tal-Prim Ministru, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. ROBERT ABELA (Prim Ministru):  Nirreferi lill-Onor. Interpellant għat-tweġiba tal-mistoqsija parlamentari 13832.


MINISTERU GĦALL-FONDI EWROPEJ, ID-DJALOGU SOĊJALI U L-PROTEZZJONI TAL-KONSUMATUR - DIRECT ORDERS

14795. L-ONOR. JEROME CARUANA CILIA  taqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista' d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm ingħataw direct orders matul is-sena 2023, xahar b'xahar, mill-Ministeru, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. CHRIS FEARNE: Il-contracting authority tippubblika din l-informazzjoni fil-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


AĠENZIJA GĦAS-SERVIZZI KORRETTIVI – ĦLAS GĦAS-SERVIZZ

14813. L-ONOR. MARK ANTHONY SAMMUT  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid min huma l-konsulenti jew persuni ingaġġati b'kuntratt ta' servizz (contract of service) mal-Aġenzija għas-Servizzi Korrettivi u f'kull każ jgħid x'inhu l-ħlas tagħhom u s-servizz li jipprovdu?

ONOR. BYRON CAMILLERI:  L-Aġenzija għas-Servizzi Korrettivi tat kuntratt ta’ servizz lil dawn il-persuni / kumpaniji, li tqiegħed fuq il-Mejda tal-Kamra waqt il-ħin tat-Tqegħid ta’ Karti.




FAĊILITÀ KORRETTIVA TA' KORDIN - INĊIDENT

14814. L-ONOR. MARK ANTHONY SAMMUT  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid jekk huwiex minnu li għal ħabta ta' nofs l-2022, Spettur fil-Faċilità Korrettiva ta' Kordin ta daqqa fiżika lis-Surġent Maġġur? Jista' jgħid ukoll jekk kinux ittieħdu passi dwar dan l-inċident? Jekk le, jista' jgħid jekk hux se jittieħdu xi forma ta' passi jew azzjonijiet?

ONOR. BYRON CAMILLERI:  Nitlob lill-Onor. Interpellant jirreferi għat-tweġiba tal-mistoqsija parlamentari 11797.


UFFIĊJALI KORRETTIVI - PASSI DIXXIPLINARJI

14815. L-ONOR. MARK ANTHONY SAMMUT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid kemm ittieħdu passi dixxiplinarji fuq uffiċjali korrettivi, minn Jannar 2022 sal-ġurnata li fiha tiġi mwieġba din il-mistoqsija parlamentari u f'kull każ jgħid x'kien il-ksur u x'azzjoni dixxiplinarja ttieħdet?

ONOR. BYRON CAMILLERI:  Minn Jannar 2022 sal-ġurnata li fiha qed titwieġeb din il-mistoqsija parlamentari ttieħdu 39 pass ta’ dixxiplina. Dawn ivarjaw minn uffiċjali li ma jsegwux ordnijiet li jingħataw, parteċipazzjoni bl-uniformi ta’ affarijiet li jmorru kontra l-proċeduri stabbiliti u proċeduri legali.


UFFIĊJALI KORRETTIVI - TESTIJIET

14816. L-ONOR. MARK ANTHONY SAMMUT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid kemm ittieħdu testijiet tal-awrina fuq uffiċjali korrettivi, minn Jannar 2022 sal-ġurnata li fiha tiġi mwieġba din il-mistoqsija parlamentari u kemm kien hemm testijiet li rriżultaw fil-pożittiv u f'kull każ x'azzjoni ttieħdet?

ONOR. BYRON CAMILLERI: L-Aġenzija għas-Servizzi Korrettivi tieħu bis-serjetà kwalunkwe abbuż ta' droga mhux biss minn dawk li jkunu qed jiskontaw sentenza iżda wkoll il-ħaddiema, fejn isiru testijiet kontinwi kontra l-abbuż tad-droga. Minn Jannar 2022 saru 382 test fuq uffiċjali korrettivi u żewġ każijiet biss instabu pożittivi. Il-persuni involuti m'għadhomx impjegati tal-Aġenzija.


UFFIĊJALI KORRETTIVI - IMPJEGATI

14817. L-ONOR. MARK ANTHONY SAMMUT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid kemm tkeċċew uffiċjali korrettivi u kemm irriżenjaw uffiċjali korrettivi minn Jannar 2020 sal-ġurnata li fiha tiġi mwieġba din il-mistoqsija parlamentari?

ONOR. BYRON CAMILLERI:  Riżenji kien hemm minn  ħames persuni fis-sena 2020, seba’ persuni fis-sena 2021, 11-il persuna fis-sena 2022 u tmien persuni fis-sena 2023, filwaqt li fl-istess perjodu tkeċċa uffiċjal wieħed.

